
Orientul nostru nu era numai o țară și un 
reper geografic, era patria și tinerețea spiritului, 
era peste tot și nicăieri, era sinteza tuturor tim- 
purilor. 

Hermann Hesse, Călătorie în Orient 


La umbra palmierilor 


După ce am străbătut planeta în lung și-n lat timp de 
douăzeci de ani, m-am hotărât să dau o ultimă lovitură, 
înainte de a pune valiza jos. 

Bineînţeles, marele patron de la World Inc. House nu 
era informat, nu mai mult decât directorul lui de dez- 
voltare, Paul Byge, un tip înalt, cu aer apatic, un pic mai 
sensibil decât betonul armat. 

Byge avea în cap doar o singură idee: descoperirea 
celor mai frumoase destinaţii ale bătrânei noastre planete, 
pentru a plasa acolo hoteluri de lux, rezervate miliardarilor 
în căutare de aventuri exotice. Datorită mie, această 
încântătoare activitate a devenit una dintre ramurile cele 
mai rentabile de la World Inc. House, care controla o parte 
uriașă a tranzacţiilor imobiliare de primă mână din lume. 

Lumea... O portocală cojită pe cale de a putrezi. În 
unele locuri, mirosul devenea chiar insuportabil. Când 
mi-am început aventura, am făcut-o ca să descopăr țări, să 
gust din o mie şi una de culturi, să ies din închisoarea 
strâmtă în care ne-am născut cu toţii. 

În ajunul ultimei mele călătorii pentru cucerirea 
necunoscutului, „studenții“ islamiști, talibanii, au aruncat 
în aer statuile uriașe ale lui Buddha din Bamiyan, a căror 
prezență amintea că trecuse multă vreme, foarte multă, de 
când liniștea şi pacea erau scopul existenței umane. 

Știrile vorbiseră puţin despre acest subiect. Nu foarte 
mult, pentru că nu era vorba decât despre niște statui de 
piatră și de dispariția unei înțelepciuni lipsite de dogmă și 
de fanatism. Existau, cu siguranță, subiecte mult mai 
importante. 

Pentru mine asta a fost lovitura de graţie. Nu reușeam 
să mă strecor între lașitate și ipocrizie. Să călătoresc cu 
avionul pentru ultima dată ca profesionist a fost o reală 
plăcere. Când misiunea mea va fi încheiată, o să merg să 
mă aşez la capătul lui nicăieri, într-unul dintre acele locuri 
neinteresante unde se doarme atât ziua, cât şi noaptea. 
Alegerea era vastă. 

Pentru moment, era Orientul Mijlociu. 

Prin excesele lui, nu avea nimic care să aparțină 
noțiunii de „mijlociu“. Și, ca Orient, nu îi mai rămăsese 
prea mult din magie. Dar avea încă un avantaj care îl făcea 
pe Paul Byge să viseze cu ochii deschişi: deșertul. 

Ţările care posedau hălci bune din el nu-l vedeau ca pe 
un vis al turiştilor, ci mai mult ca pe un depozit pentru 
deșeuri, unde puteau îngropa resturi de tot felul, bidoane 
ruginite, caroserii de mașini și alte urme ale progresului. 

Totodată, deșertul era suficient de mare ca să cuprindă 
şi câteva locuri inaccesibile pentru cei mulți. 

Unul dintre ele era și cel pe care l-am reperat la 
graniţele Libiei, într-o zonă foarte puţin cunoscută. 


Când micul meu avion se aşeză pe „aeroportul“ din 
Boufra, am făcut ochii mari. 

Nimic nu era mai puţin plat decât acest deșert. Cu coli- 
nele lui de piatră și cu dunele mișcătoare, se apăra și se 
refuza. Boufra era un neg pe care nisipul încerca să-l 
acopere. Fără arma necinstită a buldozerului, omul ar fi 

fost învins. Dar mașina termina în cele din urmă prin a 
rugini. 

Nici nu se opriseră bine motoarele, că telefonul meu și 
sună. 

— Ai sosit cu bine? întrebă Byge. 

— Cum nu se poate mai bine. 

— Mai cu viață, bătrâne. Am tot ce ne trebuie: auto- 
rizaţii și materiale. Îmi indici locul exact și logistica va 
veni imediat. 

— Lasă-mi totuși un minut, să fac un plan. 

— Mai am un ministru obscur de mituit. Mai ai o săp- 
tămână. Pe urmă, la atac. Rentabilitate maximă la orizont. 

— Frumos orizont. 

Să nu mai aud vocea aceasta înghețată și amenințătoare 
ca un aisberg era deja o fericire. Din nenorocire, nătărăul 
se astenizase funcționând în regim continuu, și deja aveam 
un alt exemplar în faţa mea, în uniforma lui prăfuită. 

Acesta se făcea că administrează treburile, cu caietele şi 
cu ștampilele lui. Chiar angajat, chiar cu ordine venite de 
sus, trebuia totuși să-și dovedească propria-i împortanță. 

În Europa, în Asia, în Africa și peste tot aiurea, același 
model. 

Politicos la început, ca și cum ar fi fost vorba despre o 
ființă umană, dotată cu toate calitățile aferente. Apoi, știe 
să aștepte. Dacă se prelungește prea mult, vorbește despre 
șeful lui. Dacă se agravează, de șeful şefului. În fine, 
"adaugă suma necesară și ne despărțim ca buni prieteni. 

Aveam suma necesară, prevăzută de Byge. 

Un 4x4 aproape nou se afla la dispoziţia mea. Cu acte 
în regulă și cu un șofer. 

Odată documentele verificate, am ridicat capota: avea 
chiar și un motor. 

— Eşti din partea locului? 

— Depinde de cine întreabă, răspunse șoferul. 

— Punctul meu slab este că mă grăbesc. Punctul meu 
forte este că dispun de mulți bani. Pentru început, o sută de 
dolari, înainte chiar de a atinge volanul, ceea ce ar trebui să 
facă din mine cel mai bun prieten al tău, nu? 

— Ar trebui să mai adaugi cincizeci și apoi nu mai pui 
piciorul jos. 

— Bate palma. 

Mahmud era un profesionist. La bord nu lipsea nimic și 
exista chiar și locul necesar pentru echipamentul meu. 

Mahmud știa să conducă pe un teren constant schimbă- 
tor, când denivelat, când plat. Evitând pistele false, nu 
cădea în capcana drumului drept și nu ezita niciodată în 
alegerea traseului. 

La capătul a două ore, se opri. 

— Aici este. 

Albia văii secate, o colină pietroasă bătută de vânt, un 
nisip cenușiu... Nimic interesant. 

— Nu poate fi aici. 

— Aici este. 

I-am arătat harta lui Mahmud și i-am cerut să-mi pre- 
cizeze itinerarul pe care îl urmase. 

— Aici este, am ales cel mai bun itinerar. 

Exploratorul Colona, al cărui jurnal inedit îl descope- 
risem prin intermediul unui prieten, vorbea de o oază 
înconjurată de nisip gălbui, de o incomparabilă finețe. 
Toate acestea nu puteau să dispară în câteva decenii. 

— Ne întoarcem la Boufra. 

— Nu vă place locul? 

— Ne întoarcem. 

Mincinoși ca Mahmud mai cunoscusem câteva sute. 
M-au dus nu se ştie unde pentru a cere mai mulți bani pe 
care să-i împartă cu șeful lor. 

Dacă cedai, deveneai pionul lui. Și jocul, ale cărui re- 
guli numai el le cunoștea, era fără sfârșit. 

Mahmud conducea mai repede, cu un zâmbet 
satisfăcut. 

— Mâine ce facem? întrebă el la sosire. 

— Tu ești liber. 

— Amice, spune-mi, n-ai nici un motiv să te superi. 
Te-am condus unde ai vrut. 

— Nu, unde ai vrut tu. Asta este problema cu tovarăşi 
buni ca tine. Îşi pierd prea repede simțul orientării. 

— Se poate discuta... 

— Discuţiile mă obosesc. 

Ridicând din umeri, Mahmud se întoarse acasă la el. Cu 
plata miraculoasă pe care o obținuse, putea să se odih- 
nească câteva luni. 


În aeroport exista un duș la care curgea o apă maronie, 
o jumătate de oră pe zi. În ceea ce privește orezul local, 
importat dintr-un loc unde trebuie că se mânca altceva, îţi 
potolea foamea. 

Am dormit iepurește în 4x4, convins că șoferul cu 
licenţă va încerca să se răzbune. Dar, în zori, se apropie 
cineva în uniformă. 

— Vi se interzice să plecați de unul singur în deșert. 
Şoferul o să vă conducă acolo unde doriți. 

— Ciudat, am impresia.că este exact pe dos. 

— Deșertul este periculos. Foarte periculos... Un 
necunoscător nu poate decât să se rătăcească. 

După ce m-am întins, m-am urcat la volan. 

— Vii cu mine, generale? 

— Ce faceţi? 

— Ascută, amice, ai fost plătit cu vârf și îndesat. Trebuia 
să-mi oferi un șofer bun ca să mă faci să câştig timp. În loc 
de asta, m-ai potcovit cu un răufăcător, care a luat-o pe 

drumul lui, nu pe al meu. Eu sunt de acord să respect legea. 
lar tu trebuie să-ţi respecţi contractul. Așa că urcă-te în 
mașină și condu-mă. 

Omul în uniformă ezită. 

— Am responsabilități oficiale, aici, și... 

— Ştiu, un avion la trei luni, când traficul este mai 
intens. Ori urci, ori plec singur. 

— Vă previn. Sunt înarmat și pot să vă opresc! 

— Nu încerca să tragi cu pistolul, o să-ți explodeze în 
față. Haide, sunt grăbit. 

Învins, Mohamed acceptă. 

Crispat, abia dacă deschise buzele ca să-mi indice dru- 
mul cel mai bun. Ca și Mahmud, cunoștea regiunea ca pe 
propriul buzunar. 

Îl zgâlțâi atât de violent, că era gata să treacă cu capul 
prin parbriz. 

— Ascultă, bătrâne, o să se sfârșească foarte rău pentru 
tine. Sunt topograf de meserie şi am un oarecare simț al 
orientării. Dacă nu încetezi imediat să ne faci să ne învâr- 
tim în cerc, curând va fi cu un funcționar mai puțin pe pla- 
neta asta. 

— Bine, bine, dar nu mai face așa... O să am un cucui cât 
toate zilele! 

Mohamed nu mă mai duse cu vorba. Încet, încet ne 
apropiam de țintă. 

Pauză de masă ca și una și pentru motor. 

În timp ce eu prăjeam niște ouă pe capotă, uniforma se 
îndepărtă pentru a-și satisface în liniște nevoile naturale. 

Aerul era de o puritate incredibilă, soarele era accep- 
tabil de arzător. La prânz nu era nici o adiere de vânt. 

Dacă Byge ar fi fost aici, n-ar fi rezistat mai mult de 
două minute fără să leşine. 

— Mohamed, este gata! 

Nici un răspuns. 

Fugise. N-avea nici măcar o șansă din o sută să ajungă 
la aeroport. 

Aș fi putut să-l prind, dar la ce bun? Cu prima ocazie, 
ar fi luat-o de la început. Şi apoi, nu eram prea departe de 
obiectiv. | 

A conduce în deșert nu seamănă cu nimic altceva. Fără 
panouri complicate, a căror semnificaţie nimeni n-o pri- 
cepe, fără radare destinate să îngrașe conturile castei la pu- 
tere, fără nebuni la volan, dar cu o natură ostilă, care 
înăbușă zgomotul și agresează pneurile, pe care trebuie s-o 
convingi să te lase să înaintezi. Pe mare, cel puțin, există 
valurile care te avertizează asupra oricărui pericol: aici, nu 
e nimic în afară de culoarea schimbătoare a nisipului. 

Când am o misiune de îndeplinit, o îndeplinesc. Mai 
ales când este ultima. ; 

Dintr-odată, apar două dune mari. Datorită vântului 
care făcea să le tremure crestele, îşi schimbau forma. 

Am oprit motorul. 

Acolo, în spate, trebuia să se afle oaza semnalată de 
Colona. 

Escaladarea unei dune este ceva magic. Fiecare pas te 
apropie de un vârf care mâine nu va mai fi același. Trupul 
devine uşor, privirea se cufundă în nisipul auriu, apoi re- 
descoperă cerul. Cei mai atei dintre necredincioși sfârșesc 
prin a crede că există un suflet. 

Era chiar acolo. n 

O oază mare, rotundă, cu palmieri centenari, printre 
care se aflau mai multe boschete de palmieri doum, cu 
trunchiurile bifurcate. Frunzele lungi strălucesc printr-un 
verde luminos și protector, un veritabil paradis pentru cei 
care trăiesc aici, necunoscuţi lumii dinafară. 

Colona nu vorbea despre asta. Jurnalul lui de călătorie 
continua cu descrierea unei piste ce ducea la grotele 
decorate cu picturi rupestre, astăzi dispărute. După toate 


14 CHRISTIAN JACQ 


aparențele, nu întâlnise în oază nici o ființă umană demnă 
de interes câtă vreme, de obicei, se străduia să înregistreze 
obiceiurile și gândurile ființelor cu care își încrucișa des- 
tinul. 

Din vârful dunelor, perspectiva era interesantă. Pentru 
a construi helioportul, clădirile principale, piscina și câte- 
va alte amenajări indispensabile unui sejur idilic și de neui- 
tat, ar fi trebuit pusă la pământ o parte din palmieri. 

Cu instrumentele mele de măsură miniaturizate, nu 
mi-ar fi fost greu să stabilesc datele indispensabile exe- 
cutării unui plan sumar, de care Byge avea nevoie. 

După ce mi-am acordat unul dintre acele momente de 
contemplare care, mâine, vor fi banale pentru mine, am 
scos rucsacurile din mașină și am coborât încet spre oază. 

Sub palmieri, era un mic petic de pământ atent împărțit 
şi irigat. Acolo creșteau mai multe soiuri de legume, a 
căror maturare se producea în perioade diferite ale anului. 

La umbră, un bou întorcea un sakieh, o roată mare, ori- 
zontală, care punea în mișcare o roată verticală, ce susținea 
un șir de găleți, a căror apă, scoasă dintr-un lac subteran, se 
scurgea în rigole. 

Animalul era tânăr, sănătos şi îngrijit. În acest colț de 
lume, părea un miracol. Mi-am găsit timp să-l mângâi și 
să-l privesc muncind, în ritmul lui, cu o îndărătnicie gene- 
roasă, care folosea de secole acestor locuri. 

Oare spectacolul merita păstrat pentru a-i amuza pe 
turiști? Decizia era a lui Byge. Pentru mine, rolul meu se 
oprea la un calcul de suprafață. 

În timp ce începeam să-mi scot materialul, o fetiță 
răsări dintr-un boschet de tamarin. Era îmbrăcată cu o fru- 
moasă rochie roşie şi ţinea strâns la piept o păpușă de 
cârpă. 

— Dar tu cine ești? mă întrebă ea într-un dialect apropiat 
de cel folosit în Luxor. 

— Un vizitator. Unde sunt părinţii tăi? 

— Lângă fântânile mari. 

— Mă conduci? 

— Nu acum. Trebuie să culeg roșii împreună cu păpuşa 
mea. 

Cu un mers mândru şi hotărât, se îndepărtă. 

Locul era bun pentru o promenadă. 

O mulțime de grădinițe, un câmp de alac, un altul de tri- 
foi... Locuitorii oazei nu duceau lipsă de nimic, dar nici nu 
şomau. Nici un pământ nu este mai roditor decât unul ca 
ăsta, cu condiţia să te ocupi de el fără încetare. 

O femeie împingea un plug tras de un măgar, unul din- 
tre acele superbe exemplare cenușii, fără de care nici o 
formă de civilizație n-ar fi fost posibilă. Acolo unde o să 
mă retrag, o să cumpăr o pajiște pentru măgarii bătrâni 
care, după ce au dus atâtea poveri, meritau puţină odihnă. 

Foarte delicată, cu trăsături maiestuoase, mâna cu pri- 
cepere acest plug vechi, singurul potrivit unui asemenea 
sol, pentru că se mulțumea doar să zgârie, fără să rănească 
în profunzime. În Orientul Mijlociu, peste tot unde trac- 
torul era folosit, nu era nevoie decât de câțiva ani pentru a 
obosi pământul. Nu mai rămânea decât să fie otrăvit cu 
îngrăşăminte chimice care reușeau să-l ardă. 

Pentru prima dată în existența mea de călător, am avut 
impresia că sunt un intrus. Dacă aș fi fost pe cont propriu, 
mi-aş fi luat bagajele și m-aș fi întors în acea lume căreia i 
se spune civilizată. 

Dar era ultima mea misiune și trebuia să scap de ea cât 
mai repede. 

Femeia mă văzuse, eram convins, dar nu mi-a dat nici 
o atenție, nu se ocupa decât de plugul ei şi de măgar. 

— Pot să vă vorbesc? 

În sfârșit, se opri. Deși avea părul ca smoala, ochii îi 
erau de un albastru limpede și dulce. Nu purta sinistra 

rochie neagră, omniprezentă în zonă, ci o tunică portocalie 
ca florile de gălbenele. 

— Cum ai venit până aici? 

— Cu mașina. 

— Ţi-a fost arătat drumul? 

— Mai mult sau mai puţin. Nici Mahmud, nici Mohamed 
n-au acceptat să mă însoțească, dar am avut harta lui 
Colona. 

Nici unul dintre aceste nume nu-i provocă nici cea mai 
mică tresărire. i 

— Bea puţină apă, mănâncă vreo câteva smochine și 
întoarce-te de unde ai venit. 

— Locul ăsta mă interesează în cel mai înalt grad, din 
cauza muncii mele. 

— Nu înţelegi. Aici este Oaza Căldării și numai cei care 
sunt născuți aici pot să o locuiască. Sunt femeia-magician 
şi, ca toţi locuitorii, trebuie să păstrez tradițiile. Nu-ţi vrem 
nici un rău, dar nu poți să rămâi. 

Discursul acesta îl auzisem de mii de ori, de obicei cu 
mai multă agresivitate. Niciodată nu este prea vesel să fii 
expropriat, mai ales atunci când ești foarte atașat de locul 
unde trăiești. 

— Nici eu nu vă vreau răul. Dar, într-un loc sus-pus, s-a 
decis ea această oază să devină un loc turistic. Deci, am 
venit să fac măsurători. 

Femeia-magician păru uimită. 

— Unde este acest loc sus-pus? 

— Guvernul, antrepriza mea... 

Ea râse. 

— Deci n-are nici o importanță. Singurul loc sus-pus 
este cerul unde locuiește zeul oazei. Ne apără de când 
suflul vieții s-a ivit din lumină. 

— Trebuie să înţelegi bine situația: guvernul a vândut 
această oază antreprizei mele și... 

— Cum se poate vinde ceva ce nu-ți aparține? Singurul 
proprietar al oazei este zeul ei. Iar noi ne aflăm pe pămân- 
tul lui. 

— Sute de muncitori vor veni aici cu mașini. Vor con- 
strui clădiri și vor schimba peisajul. Tu şi ai tăi va trebui să 
plecaţi. Dar vi se vor da indemnizaţii frumoase ca să puteți 
locui în altă parte, în case confortabile. Antrepriza mea este 
recunoscută pentru atenția pe care o acordă noilor plasa- 
mente. 

— Ne naștem în oază și trăim aici. N-avem nevoie de 
nimic altceva. 

— Nu mai sunteți voi cei care hotărâți, pricepi? 
Adaptaţi-vă legilor, şi totul va fi bine. 

— Legea oazei este corectitudinea, atât în gest, cât și în 
gândire. Dacă nu, va face să ardă jarul inimii și cel supus 
greșelii își va pierde simţurile. Dacă recunoaște greșeala, 
regăsește mai întâi privirea şi contemplă ce ar fi pierdut 
dacă ar fi continuat să încalce legea. 

Nu reușeam s-o conving. Cazul nu avea nimic ieșit din 
comun și ar fi trebuit să se facă o evacuare forțată. În ziua 
aceea eu voi fi departe și voi fi uitat oaza. 

— Aș putea... s-o vizitez? 

— „Să vizitezi“: ce vrei să spui? 

— Să arunc o privire, să merg de la un capăt la altul al 
oazei, s-o descopăr... 

— La ce bun, dacă tot o să pleci? 

— Trebuie să-ți explic mai bine: o să fac măsurători, să 
alcătuiesc un plan şi să-l trimit antreprizei mele. Apoi, 
foarte repede, o echipă va construi un hotel frumos, desti- 
nat turiștilor. 

— Ce e aia un turist? 

— Cineva care plătește foarte mult ca să stea câteva zile 
aici, înainte de a se întoarce acasă la el. 

Femeia-magician râse din nou. 

— Chiar există oameni de felul ăsta? 

— Sunt din ce în ce mai mulți. 

— Lumea ta trebuie să fie foarte bolnavă, dar, te asigur: 
o asemenea nenorocire nu va lovi oaza. Aici nu se petrece; 
aici se trăiește. 

Șocul va fi teribil, dar nu oprește progresul. 

— N-ai vrea să-mi servești drept ghid? 

— Nici măgarul meu, nici eu nu ne-am terminat treaba. 

Senină, împinse plugul. 


Explorarea nu mă dezamăgi. 

Oaza era un mic rai la umbra frunzelor de palmieri care 
filtrau razele soarelui, pentru a păstra doar binefacerile lor. 

Mă aşteptam să văd numeroși țărani la lucru, dar în 
grădini nu era nimeni. 

Un sejur în această pădure de palmieri imprima amintiri 
paradiziace în memoria fericiţilor aleși. O să insist pe lângă 
Byge să nu facă rabat la calitatea materialelor, pentru ca 
hotelul să se ridice la nivelul peisajului. 

M-am trezit visând cu ochii închişi, ceea ce era un semn 
bun. 

Dacă un profesionist înrăit se lasă cucerit de atmosfera 
oazei, turistul miliardar şi blazat se va lăsa furat, fără 
îndoială, de voluptate. 

În mijloc, se afla un spațiu fără culturi, cu șapte căsuțe 
albe, dispuse în jurul unei fântâni mari. 

În aer plutea o delicioasă aromă de pâine caldă, care 
tocmai era scoasă din cuptor. Cu torsul gol, brutarul așeza 
plăcinte apetisante pe o masă joasă din sicomor. Soţia lui, 
o brunetă îmbrăcată în alb, le umplea cu ceapă, bob și roșii, 
pe care i le dădea fetița cu păpușa. 

Aşezată pe jos, rezemată de o fântână, o bătrână îi 
privea cum pregătesc masa. 

Un câine de culoarea nisipului se îndreptă cu prudenţă 
spre mine, lătrând încontinuu, cât mai tare cu putință. 

Nu era nici hămesit, nici plin de căpușe sau purici. La 
marea loterie canină acesta trăsese numărul norocos. 

Se așeză pe picioarele din spate și mă privi. Văzând 
inteligența din ochii lui, n-aveam interesul să-i spun 
fleacuri. 

— Sunt în vizită, amice, și mi-ar plăcea să-ți salut fami- 
lia. 

Coada începu să-i bată cu putere și acceptă să se lase 
mângâiat. \ 

Fetița mușca cu toată gura dintr-o plăcintă umplută. 

— Nu-i sâcâi, recomandă bătrâna. Le place să mănânce 
în liniște. 

— Pot să vin alături de voi? 

— 'Ți-ar plăcea o plăcintă şi nişte vin? 

— De ce nu? 

Cu o privire, bătrâna dădu un ordin. 

Bruneta îmi aduse mâncare. Vinul era una dintre acele 
băuturi înțepătoare, care nu pot fi transportate, dar care taie 
setea ca nimic altceva. 

— Întotdeauna aţi locuit aici? 

— Zeul a creat acestă felie de univers pentru ca viaţa să 
fie dulce la umbra frunzelor de palmier. 

Era ridată așa cum sunt bătrânele indience din America 
de Nord, dar vocea rămânea hotărâtă. Pe tunica gălbuie 
erau desenate semne care aminteau de hieroglife. 

— Nu sunteți în oază decât cinci, plus câinele? 

— O mare și frumoasă familie, nu-i așa? 

Îmi imaginam deja satisfacția lui Byge. Indemnizaţii 
atât de mici în raport cu rentabilitatea maximă! S-au vă- 
zut cazuri mult mai complicate, în care trebuia să expul- 
zeze o sută de persoane, susținute, chiar dacă numai o zi, 
de o presă indignată. 

— Nu vă aduc decât vești bune. Va trebui să vă mutaţi 
curând, dar o să locuiţi în condiții excelente. 

Bătrâna nu răspunse. 

Plăcinta umplută era delicioasă. 

— Femeia-magician este fiica dumneavoastră? 

— Suntem o familie. 

Dacă nu voia să spună mai mult era problema ei. 

— Nu rămâne prea multă vreme pe aici, vizitatorule. O să 
sfârșești prin a uita multe lucruri. 

— O să-mi fac măsurătorile, o să-mi desenez planul și o 
să plec. Dar alţii, mulți alţii, vor veni pentru a construi un 
hotel de lux. I-am spus despre asta femeii-magician, dar nu 
m-a ascultat. Dumneavoastră păreţi mult mai rezonabilă. 
A fi expropriat nu este ceva plăcut, dar eu nu pot face 
nimic. Antrepriza mea se va ocupa de voi, puteți fi sigură 
de asta. 

Bătrâna scutură din cap. 

Câinele veni să cerşească o bucată de plăcintă. 

Femeia-magician se întorcea de la muncă cu măgarul 
ei. Măgarul... 

Nu trebuia să-l uit! Sau Byge o să le găsească un teren 
destul de mare pentru ca animalul să petreacă acolo zile 
fericite sau o să-i asigur eu însumi pensia. 

— Încă n-ai plecat? 

— O să încep să lucrez. 

— Nu pleca prea târziu. Noaptea, deșertul este plin de 
capcane. Mai ales, nu te întoarce. Ai putea avea mari 
neplăceri. 

Și discursul ăsta l-am auzit de mii de ori. 

În cazuri mai simple, am recurs la fotogrametria ae- 
riană care mă scutea de orice efort. Dar, în majoritatea 
timpului, trebuia să continui să operez pe teren. Din feri- 
cire, spre deosebire de vechii topografi, dispuneam de 
instrumente foarte performante, cum ar fi rigla eclimetru 

sau taheometrul. Prin experiență, chiar le-am îmbunătățit 
puţin. 

Prima oră de muncă se desfăşură fără incidente, nimeni 
nu mă deranjă. Oaza nu prezenta nici o dificultate insur- 
montabilă. 

Microscopul meu de lectură o luă razna. Un incident cu 
totul neobişnuit, dar care nu mă derută. În trusa mea aveam 
cu ce să-l repar. i 

Dar trusa o lăsasem la Boufra. Altfel spus, înapoi la 
aeroport. 

Uşor enervat, mă îndreptam cu pas grăbit spre 4x4. 
Găsirea drumului corect nu mă neliniştea deloc, pentru că 
aveam itinerarul gravat în memorie. 

Zâmbitoare, femeia-magician mă studia. 

— Nu-ţi face iluzii, o să mă întorc. 

— Pentru liniștea ta, ar trebui să te întorci acasă. Aici, nu 
poți spera la nimic. 

Drumul, câteva urme de pneuri, capcanele clasice, 
apusul... Înainte de orice, nu trebuie să-ți pierzi capul. 
Soarele apune repede și, fără el, deșertul devine și mai 
ostil. Condusul pe timpul nopții se termină adesea foarte 
prost. Din fericire, eram aproape de capăt și am micșorat 
viteza în ultima parte a traseului. 


Boufra era luminată de trei felinare englezeşti, vechi, 
care nu întârziară să-și dea sufletul. Vântul se întețea, 
făcând să se rotească fâşiile de nisip care sufocau clădirile 
vetuste. 

Măcar o să știu dacă Mohamed a reușit să-și regăsească 
postul. 

În pofida unui panou cu staționarea interzisă, am parcat 
în fața intrării aeroportului. 

Biroul lui Mohamed era gol. Nici un caiet, nici o ștam- 
pilă. Tapetul verde se scorojea în liniște pe pereți. 

Alergai până la casa lui Mahmud, șoferul meu cu 
licență. Și ea era goală. Nu mai rămăseseră decât un tabu- 
ret muribund și bucăți de lumânare. 

De ce sectorul public şi cel privat au dezertat din 
Boufra? Locul era deosebit de liniștit și, dacă ar fi existat 
jefuitori, Byge m-ar fi prevenit. 

Byge... Pe ăsta trebuia să-l sun. 

Sună de patru ori, apoi urmă un fluierat ascuțit, apoi, 
absolut nimic. Simplă problemă de transmisiune. Reușii 
din nou să stabilesc legătura, dar se întrerupse după două 
apeluri. Tehnica are uneori slăbiciunile ei. 

În bucătărie, se aflau puţin orez și biscuiţi moi. Nici o 
legătură cu plăcintele umplute din oază. O halbă de bere 
fără alcool ridică nivelul mesei. 

O întrebare îmi tăie pofta de mâncare: cum au plecat? 
Nu erau decât două hangare: unul pentru Jeep-ul de servi- 
ciu, celălalt, pentru avionul meu. 

În primul, nici un Jeep. 

În al doilea, nici un avion. 

Dar nici Mohamed, nici Mahmud nu știau să piloteze! 

Cel puţin așa credeam. Realitatea era simplă... Mahmud 
a luat Jeep-ul și Mohamed, avionul. Blestematul! Nu 
numai că a reușit să ajungă la Boufra, dar a mai și făcut cu 
uşurinţă o avere furându-mi aparatul cu galene, pe care îl 
va vinde pe bani buni. 

Întotdeauna este neplăcut să fii îmbrobodit ca un prost, 
atunci când ești doldora de o experiență care ar trebui să te 
pună la adăpost de o asemenea greșeală. 

Cum e de la sine înțeles, nu exista nici o altă legătură cu 
lumea exterioară. Instrumentele de comunicare din Boufra 
fiind scoase din uz și mobilul meu inutil, nu îmi mai 

rămânea decât telepatia. Dar eu şi Byge nu eram niciodată 
pe fază. 

Se auzi un râs. Cel al unei hiene în căutare de hrană. 
Fiecare cu viața lui, iar a mea era cu totul îngropată în 
nisip, în seara asta care mi se părea aproape rece după 
căldura de peste zi. 

În fond, se acţionase clasic. 

N-am cunoscut nici o misiune liniștită. Asta este mese- 
ria și trebuie să știi să te adaptezi. Când totul merge pe dos, 
există o singură soluţie: să dormi. Să-ţi imaginezi că alături 
stă brațul lui Dumnezeu Tatăl în a şaptea zi a Creaţiei, să 
uiţi această săptămână, în timpul căreia lumea a fost urâțită 
pentru totdeauna și să te scufunzi în oceanul somnului. 

A dormi în deșert înseamnă a renaşte. Legăturile se des- 
fac, visele obișnuite se diluează și ceea ce părea esenţial 
devine o prostie. A fi un fir de nisip nu înseamnă și un des- 
tin neînsemnat, 

Aripa visului meu fu precum cea a unui ibis care zbura 
pe deasupra unei câmpii străbătute de canale. Ici și colo, 
păduri de palmieri. Pasărea albă urma cursul fluviului, se 
distra urmărindu-i meandrele și se juca puțin cu spațiul, ca 
şi cum ar fi țâșnit din aripile ei. 

De ce să te trezești prostește? Cu încheieturile trosnind, 
cu cervicalele înțepenite și cu mușchii incapabili să se 
deplaseze o sută de metri. 

Cum de la moartea lui Isus n-au mai existat miracole, 
nici Mahmud, nici Mohamed n-au mai apărut. În ceea ce 
priveşte mobilul meu, scotea sunete venite de nicăieri, dar 
nici o legătură cu linia lui Byge. 

Cunoșteam deja acest gen de situaţii. World Inc. va 
trimite un alt avion la Boufra, cu o echipă de șoc și cu 
materialul necesar. Aşa cum îl cunoșteam pe Byge, el își 
imagina ce e mai rău și credea că am fost rănit de o bandă 
înrăită de oameni ai deșertului. 

Prospeţimea dimineții se împrăștie repede. 

Atunci, și numai atunci, m-am gândit la valiza mea de 
salvare. Se găsea acolo unde o uitasem, în hangarul 
avionului, în spatele a două bidoane ruginite. Omul în uni- 
formă n-a considerat-o interesantă. 

Ce loc mai minunat decât o oază pentru a aștepta ajutor? 

Epuizând toate farmecele aeroportului din Boufra, am 
luat-o spre pistă, fără să mă grăbesc, ca și cum eram un tu- 
rist în drum spre un port pașnic, unde mi se va șterge frun- 
tea cu șervețele parfumate, înainte de a fi servit cu o votcă 
cu lămâie, foarte rece. 

Necazul apăru pe traseu. 

Nici o urmă de pneuri, reperele lipseau acolo unde le 
prevăzusem. Totuşi, vântul nu fusese destul de puternic 
pentru a răscoli până într-atât peisajul. 

Chiar într-un joc zen, partida devenea delicată. M-am 
întors ca să ajung la un fel de intersecție, unde greșisem 
direcţia. Dar, acolo, faimosul meu instinct rămase mut și 
trebui să recurg la o busolă pentru a mă orienta. 

Cu motorul oprit, m-am aşezat pe un bolovan. Din când 
în când, pierderea bunei dispoziţii nu face rău nimănui. 
Acolo, totul era dezolant. Aș fi rupt cu plăcere un metru-e- 
talon în capul oricărui geograf, numai să-și refacă propriile 
calcule, pornind de la observaţia elementară. 

Totul fiind bine cântărit, m-am întors la prima idee. 
Luând-o în direcţia asta, voi da, în mod obligatoriu, peste 
oază. 

Traseul nu fu cel mai încântător. Când credeam că 
recunosc locurile, când că mă rătăcesc. Ce mână a fost 
destul de uriaşă pentru a deplasa țintele, trasând piste false 
care se pierdeau în bolovăniș? 


ba 

Era nevoie de mai mult ca să mă impresioneze și flerul 
meu mă încuraja că am ales drumul cel bun. Deșertul deve- 
nea atât de gol, că numai o oază putea să-i spargă lațul. 

Dar le văzui, îndrăgostite şi complice, crestele celor 
două dune, care dansau în vântul ușor. 

Câte ore am pierdut? Ceasul meu nu era în stare să mi-o 
arate, pentru că se oprise. Era multă vreme de când trebuia 
să-i schimb bateria. 

După poziţia soarelui, făcusem cel puţin cinci ore, mai 
mult decât dublu față de timpul normal, pentru a ajunge de 
la Boufra la oază. 

Și se spune că, în câteva luni, vor exista un drum asfal- 
tat și un helioport. 

În vârful dunelor, o văzui pe femeia-magician. 

— Ai făcut numai zgomot cu motorul tău. 

— E puţin suferind. Știu. 

— Ar trebui să pleci fără întârziere. 

— Imposibil, aeroportul din Boufra este închis. Aici o să 
vină antrepriza mea să mă caute. 

Mi-am scos bagajele din 4x4. 

— Nu te întoarce în oază, insistă femeia-magician. 

— O amenințare? 

— Nu-ţi vrem nici un rău. Dacă n-o să pleci, o să-ți 
creezi singur grave neplăceri. 

— Ce fel de neplăceri? 

— Vor fi neplăcerile tale, nu ale mele. 

— Este ultima mea misiune și înțeleg să mi-o 
îndeplinesc, nici mai mult, nici mai puţin. 

— Nu ar trebui să te încăpățânezi. 

— Chiar încerci să mă sperii? 

— Dacă frica te va face să pricepi că trebuie să te întorci 
de unde ai venit, va fi un bun sfetnic. 

— Îmi pare rău, frumoasă doamnă, dar am de lucru. 

— De ce te încăpățânezi, dacă tot n-o să folosească la 
nimic? Urcă-te la loc în mașina ta zgomotoasă şi uită oaza. 
Este cel mai bun serviciu pe care poți să ţi-l faci. 

Am întâlnit și încăpățânați mai mari. Aceasta merita 
lauri. În locul ei, aș fi adoptat aceeași strategie: să încerc să 
descurajez adversarul, momindu-l cu câteva fantome. 

Nu era o femeie rea. Mândră, încăpăţânată, dar nu rea. 

— Presupun că n-o să mă ajuţi să-mi car bagajele. 

— De ce te-aș ajuta să te muţi într-un loc de unde va tre- 
bui să pleci cât mai repede? 

— Ascultă, să încetăm cu cearta. Sunt sigur că, de fapt, 
îmi înţelegi îndatoririle. 

— Fă-ţi măsurătorile, dacă ţii atât de mult, și întoarce-te 
în lumea ta. 

Când dialogul este imposibil, nu mai rămâne decât ca- 
ietul de sarcini. Mi-am lăsat destul timp ca să transport 
materialul și să-l depun la picioarele unui palmier, ca și 
acum aveam în fața mea eternitatea. 

Prima sarcină a echipei consta în a deplasa cele două 
mari dune în spatele cărora se ascundea oaza, creând o 
intrare demnă de așezare. Eram ultimul care mă bucuram 
de aceste coline mișcătoare, ale căror contururi scăpau 
oricărei previziuni. 

— Sufletele nu se măsoară, declară femeia și se 
îndepărtă. 

Munca nu fu foarte dificilă şi reușii să conturez un plan 
sumar, aproape suficient pentru a-i convinge pe investitorii 
adunați de Byge. 

Cu stomacul chiorăind, m-am îndreptat spre centrul 
oazei, când luminile aurii ale apusului începeau s-o 
invadeze. În pofida orelor de condus și a celor de calcul, nu 
simţeam nici o oboseală. 

Bătrâna stătea așezată și rezemată de fântână. 

Bruneta cânta un cântec de dragoste, acompaniindu-se 
cu o chitară maură. Avea o voce frumoasă care se potrivea 
armonios acestui moment atât de liniștit. 

Soțul ei îmi aduse o farfurie cu bob, morcovi și praz, 
condimentate cu usturoi. Îmi oferi un urcior de spumant, 
care îmi păru și mai răcoritor decât prima dată. 

— N-ar trebui să-ţi petreci noaptea aici, îmi recomandă 
bătrâna. 

— Să fie fantome în oază? 

— Nu le luăm în seamă, dar pe noi ne cunosc. Tu, în 
schimb... 

— Credeţi că o să mă facă să mor de frică? 

— Pentru tine, ar fi răul cel mai mic. 

— Le știu bine pe fantome. În Scoţia, am descoperit un 
colț fabulos unde, conform legendei, era cea mai mare con- 
centrație de spirite din țară. Acolo s-a construit un hotel în 
stilul unui castel, cu o fantomă pentru fiecare cameră. Nu 
s-a mai golit. Din punctul meu de vedere, există ființe 
umane mult mai de temut decât acești bătrâni demoni. 

— Totuși, n-ar trebui să-ți petreci noaptea aici, insistă ea. 

— Îmi descrieți pericolele exacte care mă pândesc? 

— Atunci n-ar mai fi pericole. Omul înțelept nu schimbă 
evenimentele înainte de a se produce? 

— Nu am pretenţia că sunt un om înțelept! Când munca 
mea de tehnician va lua sfârșit, o să plec. 

— Ca să pleci unde? 

— Încă n-am ales, dar va fi un colț liniștit, foarte liniștit, 
unde-mi voi petrece restul vieţii contemplând orele care se 
scurg. 

— Dacă vrei să-ți realizezi visul, de ce îţi asumi atâtea 
riscuri? Întotdeauna poți să te zdrobești când pilotezi un 
avion sau să te răstorni când conduci un 4x4, dar nu este 
mai periculos decât să treci strada într-un oraș mare. 

Bruneta cânta un cântec de iubire, mai melancolic decât 
primul, dar cu un zâmbet în glas. Fetița adormise în brațele 
tatălui ei și femeia-magician intrase într-una dintre căsuțele 
albe. 

— Trebuia să fiți mai numeroși în oază? 

— Suntem o familie. 

— Este multă muncă pentru un număr atât de mic de 
braţe... Și oaza este mare. 

— Oaza este atât cât a vrut-o zeul ei, nu s-a schimbat de 
când s-a născut și n-o să se schimbe. 

Bătrâna nu era mai rezonabilă decât femeia-magician. 
Și ea refuza realitatea, pentru că i se părea prea îndepărtată. 
Cum putea ea să-și imagineze mulțimea de buldozere, de 
platforme și de camioane care vor transforma în curând 
această bucată de univers uitată într-o floare rară a turis- 
mului internațional? World Inc. House greșea dacă nu 
angaja un psiholog în stare să-i pregătească pe cei 
dezrădăcinaţi din destinul lor. Eu, un simplu tehnician, 
eram incapabil să găsesc argumentele potrivite. 

— Nu vă duceți la culcare? o întrebai pe bătrână. 

— Prefer să stau trează lângă fântână și să privesc 
stelele. Oare știi că ele sunt porțile prin care trece lumina? 
La vârsta mea, te trezești din pricina altor lumini decât cea 
a zilei. În unele țări, se pare, cerul este atât de cenușiu, că 
nu se pot vedea stelele. Viaţa trebuie să fie foarte tristă. 
Aici, nici un nor nu le ascunde. Ele trasează drumuri de apă 
şi de foc pe care le parcurg bărcile din zori şi din apus. 
Există atâtea universuri, încât drumul lor nu va lua nicio- 
dată sfârșit. 

Mă făcu să mă gândesc la acei topografi care luau cerul 
ca punct de reper. Socotelile făcute de ei nu erau chiar atât 
de proaste. 

— Dunele sunt pline de șerpi. Du-te să dormi în ma- 
şina ta. 

— Fără îndoială, abuzez, dar poate una dintre căsuțe nu 
este ocupată... 

— Ele aparțin familiei. 

Inutil să mai insist. Constatând temperatura, nu mă 
temeam că o să mor de frig. 

— Nu dormi în oază, repetă ea. Dacă îndeplinești 
călătoria somnului, nu te vei mai putea întoarce: e ultimul 
nostru avertisment. 

La ce bun să-i amintesc că timpul era astfel construit și 
că nimeni încă nu reușise să-l distrugă? 


Confortul din 4x4 era cam sumar. Acoperit cu o pătură, 
aș fi putut să ațipesc, dar de ce să mă privez de farmecul 
palmierilor? „Ultimul avertisment“ al bătrânei... O fru- 
moasă bătălie de onoare, dar atât de inutilă! Nu putea să 
priceapă că nu sunt decât un emisar, atât de neînsemnat în 
raport cu turma care se apropia cu fiecare secundă. 

Cinci persoane și trei animale: oaza se stingea. Adesea, 
aveam penibila impresie că provocam împrăștierea unui 
grup care avea obiceiurile sale, ca şi punctele de reper. 
Aici, nu făceam decât să accelerez puțin mișcarea firească. 
Această minusculă familie va fi în curând obligată să-și 
părăsească pământul și să se integreze în orașul cel mai 
apropiat. În fond, îi ușuram sarcina și îi simplificam 
demersurile. 

Stelele te lăsau să vezi până departe. Străluceau cu o 
intensitate pe care n-am mai remarcat-o în altă parte. 

Cu sacul de dormit pe umăr, urcam din nou pe o dună, 
fluierând și bătând din picioare. Şerpilor nu le plac trepi- 
dațiile. 

În vârf, ezitai. 

Aureolată de lumina lunii, oaza era la fel de frumoasă 
noaptea, ca și ziua. Bineînţeles, i-aș fi putut trimite un plan 
inexact lui Byge şi să încerc să-l conving că m-am înșelat. 
Dar mințeam fără talent și viclenia n-ar fi păcălit multă 
vreme vulpea înfometată. 

Ezitam, fără să știu prea bine de ce. Cu intenția de a mă 
pune în gardă, bătrâna și femeia-magician m-au tulburat? 
Puțin important. Mașinăria mergea, nimic n-o oprea. Dacă 
te gândești, era chiar de necrezut că povestea de călătorie a 
lui Colona trecuse neobservată și că oaza scăpase tuturor 
intemperiilor. Măcar a rămas un loc deosebit. 

Ceva făcu să trosnească nisipul, foarte aproape de mine. 
Vipera cu corn se arăta mai degrabă periculoasă şi era mai 
bine să nu întârzii pe dună. 

Am ales poalele unui splendid palmier care fusese 
curățat cu grijă de locuitorii oazei şi m-am strecurat în 
sacul de dormit, cu ochii pe constelația Orion, „leagănul“ 
unde se năşteau miliardele de stele. 

Şi somnul mă învălui, purtat de mângâierea unui vânt 
din sud. 

Ce dulce este viaţa la umbra palmierilor! Filtrate și 
îndulcite, primele raze de soare mă treziră cu atâta tan- 
dreţe, încât am crezut că sunt primul locuitor al unui pa- 
radis regăsit. 

Dar nu era decât oaza și mai aveam încă vreo câteva 
măsurători de făcut pentru a-mi termina planul. 

Lângă trunchi fuseseră lăsate smochine, pâine 
proaspătă și un urcior cu lapte. Cel mai bun mic dejun din 
cariera mea. 

O nouă tentativă cu mobilul, la fel de nefructuoasă ca și 
precedenta. Dar era un mesaj pe care reușii să-l ascult. 

Era Byge. 

Mă anunța că tocmai primise ultimele mele informații, 
mai ales localizarea precisă a oazei. Monstrul rece nu mai 
avea nevoie de mine la fața locului, puteam să mă întorc. 

Nu reușisem să-l contactez, nu îi transmisesem acel 
mesaj și, mai ales, latitudinea şi longitudinea citate de 
Byge erau complet false! Nu își trimitea echipa aici, ci 
mult mai departe, la sud-est. 

De-a ce se juca Byge? Încă una dintre acele încurcături 
de care era mare amator! Smochinele mi se păruseră prea 
puțin dulci. Am încercat pentru ultima oară să-l contactez 
pe acest manipulator, dar mobilul meu își dăduse sufletul. 

Cea mai bună soluţie era întoarcerea la Boufra, cu spe- 
ranţa că autorităţile s-au neliniștit de tăcerea de pe aeroport 
şi au trimis noi responsabili. 

Dar 4x4 dispăruse. 

Oricum, nu de tot. Era aproape în întregime acoperit de 
nisipurile cuceritoare ale unei dune care înaintase cu o 
viteză de necrezut în timpul nopţii. Era imposibil să fie 
degajată cu mâna. Ar fi trebuit să mă aștept ca nisipurile 
mișcătoare să-și facă traseul, rugându-mă ca vehiculul să 
nu fie scos din uz. 

Byge ar fi atacat locul greșit. Decepţionat, m-ar căuta 
peste tot pentru a-mi vorbi despre ținut, și ar sfârși prin a 
debarca aici. 

Acum ori niciodată aveau ocazia de a înfrunta soarta cu 
curaj. În oază, nu riscam să mor de foame; nu-mi rămânea 
decât să aștept și să profit de farmecele ei. 

Fetița cu păpuşa culegea roşii, soțul brunetei pregătea 
prăjituri, soţia lui se ocupa de gospodărie. Lipită cu spatele 
de fântână, bătrâna îi studia. 

— Ai dormit bine? 

— Mai bine ca niciodată! 

— Nu în oază, sper? 

— Ba da! Cineva mi-a adus micul, dejun. Din cauza 
dunei care mi-a acoperit mașina, sunt obligat să rămân un 
timp cu voi. 

— Pentru că ai dormit aici. Femeia-magician o să-ți 
pregătească o casă. 

— Casa mea? Dar credeam că... 

— Acum, este altceva. Aparţii familiei, deci ai dreptul să 
rămâi. 

Curios, m-am dus să văd casa care îmi fusese reparti- 
zată. Un salon, o bucătărie, o cameră și o terasă pe care o 
mătura femeia-magician, cu fiecare zi mai frumoasă. 

Îmi surâse. 

— Îţi place? 

— Am sentimentrul că sunt un răsfățat! Fără mașini, fără 
telefon, fără Byge... Întrebarea este dacă nu e un vis cu 
ochii deschişi. Ar trebui totuși să-mi dai mătura. 

— N-ai ceva treabă de terminat? 

Microscopul meu fiind reparat, mi-am reluat ultimele 
„ măsurători. 

Din reflex, verificam unele dintre rezultatele prece- 
dente. 

Și acolo, nu se potriveau deloc. 

Între palmieri, distanța se schimbase. Boschetele de 
tamarin, sakieh, câmpul de alac și marea fântână nu se mai 
aflau în același loc. 

Ai fi jurat că este altă oază. 

Totuși, de la înălțimea dunei, părea aceeași. Dar duna 
însăși nu se schimbase și ea? 

Cu capul întors, am alergat până la fântâna cea mare. 

» — Noi te-am pus în gardă, reaminti bătrâna. Aici, ele nu 
folosesc la nimic. Nici guvernul, nici antrepriza ta, nici 
echipele de muncitori nu vor pătrunde în oază, pentru că nu 
ştiu cât de dulce este viața la umbra frunzelor de palmieri. 

— Dar... unde suntem, în realitate? 

— În partea cealaltă. Este chiar ce voiai, nu-i așa? 

Căsuţele albe străluceau în soare. Fetiţa aducea roșii 
frumoase, bine coapte, bruneta pregătea prânzul, soțul ei 
prepara berea și femeia-magician își hrănea măgarul. 

Am uitat viitorul. 


O primă versiune a acestui text a apărut în Elle (2001). 


Conducătorul expediției 


Am plecat veseli, eliberaţi de orice neliniște, în căutarea 
unui templu uitat. Oare nu aveam un minicar confortabil și 
un șofer jovial? 

Jovial, dar prost. 

Individul era programat pentru o singură destinație, 
care nu era și a noastră. 

Se opri în mijlocul unui oraș prăpădit și ne zâmbi cu 
gura până la urechi. 

— Nu este aici, îi spusei eu cu blândeţe. Să-i dăm 
drumu”. 

Dădu din cap a negare. 

— Ascultă, amice, ai fost plătit bine ca să ne conduci 
până la templu. Dă-i drumu”. 

Pricepu că începeam să mă enervez, porni motorul, 
demară și conduse la întâmplare. 

Colac de salvare: hartă și busolă. 

Curând, apărură niște drumuri de pământ, pe care abia 
se putea conduce. Sărind ca niște dopuri de şampanie la 
fiecare hop, merserăm de-a lungul grădinilor de zarzavat. 

— S-a rătăcit, am comunicat membrilor echipajului meu. 

— Priveşte acolo! 

Un șoim zbura la înălțimea noastră. 

Șiroind de transpiraţie, șoferul se supuse. 

Dintr-odată, apăru deșertul. Un drum plin de pietre, 
apoi un canal. Pe o pancartă veche, ruginită, cuvântul 
magic: „ruine“, 

— Să mergem. 

Şoferul bălmăji ceva, dar privirea mea neagră îl descu- 
rajă să mai opună rezistență. 

Minicarul porni, poate prea repede. 

Făcu să țâșnească o jerbă de stropi, se izbi de pietrele 
canalului, se înfundă, dar reuşi să depăşească obstacolul. 

În faţa noastră, o imensitate de nisip galben și virgin. 

— Înainte. 

Foarte stingherit, șoferul făcu să scârțâie vitezele. 

La capătul unei piste, șoimul stătea cocoțat pe o piatră 
înaltă. Calm, ne privea. 

— Zeii sunt cu noi. Dă-i drumu”. 

Pista ducea până la o dună, încoronată de o construcție 
din cărămizi, carton şi tablă. 

Nici o legătură cu un templu. 

Înarmat cu o pușcă, un bezmetic țâșni din adăpost și 
îndreptă arma spre noi. 

Serviciul de Antichităţi nu glumea cu ocrotirea operelor 
de artă. 

Urmară tratative și, mai ales, niște bilete care ar fi me- 
ritat să fie spălate. 

Trebuia să părăsim maşina și să continuăm drumul 
pe jos. 

Apoi, uimirea. 

Pe jumătate îngropată în nisip, o alee enigmatică ducea 
la un mic templu, al cărui sanctuar se compunea din trei 
capele cu pereții acoperiți de scene ritualice şi de cuvinte 
ale zeilor. 

Epigrafiștii, geometrii și fotografii se puseră pe treabă. 
În clipa când eliberam baza unui stâlp, un coleg într-o uni- 
formă spălăcită îl întâlni din nou pe omul cu pușca. 


36 CHRISTIAN JACQ 


Cerinţele lui, în afară de câteva bilete în plus, erau simple 
şi de bun-simț: la sfârșitul muncii noastre, trebuia să 
punem nisipul la loc, pentru a aduce din nou locurile în 
starea în care le-am găsit. 

Nu se glumește cu știința. 

Nimeni nu simţi cum trec orele. Locul era sublim, aerul 
părea luminos, temperatura era plăcută. 

Și soarele începea să coboare. 

— Șefule, mă preveni cineva din echipă, curând se face 
noapte. N-o facem de bunăvoie, dar trebuie să ne gândim 
la întoarcere. 

„Amânasem cât putusem, dar m-am supus rațiunii. 

Am anunțat adunarea cu mâna. Ne întâlnirăm la 
minicar. 

Acolo, surpriză. 

Accelerând şi accelerând din nou pentru a pune vehicu- 
lul în poziţie de plecare, șoferul nu reuși decât să-l 
îngroape în nisip. Roţile nu se mai vedeau. 

Tipul cu pușca izbucni în râs și mă bătu pe umăr. De 
când era pe lume nu văzuse un asemenea cretin, fără să știu 
dacă se referea la şofer sau la mine. 

Compătimindu-ne, ne procură nişte bucăţi de tablă și o 
lopată. S-a săpat cu rândul. 

La căderea nopţii, minicarul era eliberat. 

Şoferul porni motorul, merse pe bucățile de tablă și ieși 
din capcană. 

Zece metri mai încolo se împotmoli din nou în nisip. 

Panicat, patină și săpă o nouă groapă. 

— Stop, stop! am urlat în zadar. 

Prea târziu. 

Trebuia luat totul de la început, la lumina lunii. De data 
aceasta, unul dintre tovarăşii mei de ghinion decise să ia 
volanul şi să urmeze exact același drum ca la venire. 

După câţiva kilometri, pietrele mărgineau un simulacru 
de pistă. l 

Apoi golul. 

Eram cu totul și cu totul rătăciți. 

Din întuneric, ieși un bărbat slab, înalt, îmbrăcat într-o 
cămașă lungă, bej și cu un turban alb pe cap. 

În mâna dreaptă avea un baston lung. 

Cu mersul lui încet, calm și sigur, se apropie de 
minicar. 

— Aveţi nevoie de ajutor? 

— Sigur că da! Ne-am rătăcit. 

— De unde veniți? 

— De la vechiul templu. 

— Pot să urc? 

— Vă rog! 

Omul se așeză la dreapta conducătorului și-i indică 
direcţia în care s-o ia. La fiecare capcană a drumului, 
aproape nelipsită, evita catastrofa. 

Apărură primele culturi. 

— Nu aveţi altceva de făcut decât să urmaţi drumul de 
ţară care ajunge la drumul asfaltat. Eu cobor aici. 

În apropiere nu se afla nici cel mai mic sat. 

— Locuiţi în regiune? 

- Fie ca soarta să vă fie favorabilă. 

— Vă datorăm ceva, se lansă conducătorul scoțându-şi 
portofelul. 

Înfuriată, privirea ghidului nostru luă foc. 

Deschise portiera, cobori și se îndepărtă în deșert. 

L-aș fi urmărit cu plăcere. Dar, lăsându-se copleșit de 
grija de a pune echipa pe drumul cel bun, conducătorul 
expediției nu spusese el că aceasta avea încă multă treabă 
de făcut? | 


Paznicul secretului 


Țăranul îşi frecă șalele. Durere sau nu, trebuia să con- 
tinue, căci recolta de cereale nu aștepta. După o prea scurtă 
siestă, ieși din adăpostul lui de stuf și merse cu pas obosit 
spre marginea câmpului unde legase doi boi de un țăruş. 

Se crezu victima unei halucinații. 

Țăruşii smulși şi nici urmă de boi! Din câte își amin- 
tea, niciodată aceste animale docile și liniștite nu se 
dezlegaseră. 

Singura concluzie posibilă: un furt! 

Țăranul nu se înţelegea bine cu vecinii. Certuri, câteva 
lovituri pe la spate, un proces... Voiau să-l facă să plătească 
mica lui avere şi refacerea fermei lui, cea mai frumoasă din 
regiune. 

Neavând limba legată, țăranul se năpusti asupra princi- 
palului suspect, un flecar din Sud, mai leneş decât tatăl, 
bunicul şi străbunicul lui la un loc. 

Răufăcătorul negă cu atâta vehemenţă, încât păru 
aproape sincer. 

Al doilea suspect se comportă în același fel și chiar 
jură, pe memoria strămoşilor săi, că era nevinovat. 

Derutat, țăranul se duse la primar ca să depună o plân- 
gere, când zări un bărbat înalt, îmbrăcat într-o cămaşă 
roşie. 

Speriat, înțepeni pe loc. 

Colosul nu era din partea locului. Îmbrăcămintea și 
tinuta îi trădau originile: un nobil de rang înalt, bogat și 
puternic. 

— Încotro alergi, prietene? 

— Mi s-au furat doi boi. 

— Eşti sigur? 

— Absolut sigur. 

— Bănuieli? 

— Bineînţeles, dar nu și probe. 

— Vrei să-ți găsești animalele? 

— Cum ai putea să te îndoiești? 

— Atunci, urmează-mă. 

Un amănunt îl înnebunea pe țăran, dar nu reușea să-l 
dibuiască. Totuşi, se luă după uriaş care-l duse departe 
de sat. 

Cei doi boi se scăldau într-o baltă, proprietatea clanului 
dușman. Țăranul îi trase de coarne și îi duse acasă. Din 
fericire, duşmanul nu bănuise nimic. 

— Cum să vă mulțumesc, stăpâne? 

— Ai un câmp întins la est de fermă? 

— Da, dar... 

— Să mergem. 

Țăranul nu era în măsură să se opună. 

Stupefiat, constată dispariția câmpului. În locul lui, se 
afla o întindere vastă de nisip gălbui. 

— De multă vreme, tu și familia ta nu venerați cele 
sacre. 

— Greșești, stăpâne! Celebrăm în fiecare zi măreţia lui 
Dumnezeu și îi promitem să-i nimicim pe toți necredin- 
cioșii. | 

— O să fac planul unui templu. Un templu adevărat, de- 
dicat puterilor creației, nu nebuniei oamenilor, fanatismu- 
lui şi dogmatismului ucigașe. 

Folosind un băț lung, aurit, bărbatul cu cămașa roșie 
trasă în nisip sanctuarul secret, sala din mijloc, sala cu 
coloane, curtea sub cerul liber și ușa de la intrare. 

— Ce mai dorești, stăpâne? 

— Nimic mai mult. Pornind de la acest plan, vei putea 
renaște. 

Țăranul pricepu în cele din urmă pricina tulburării lui: 
înaltul personaj nu avea umbră! Așadar, venea de pe lumea 
cealaltă. 

— Stăpâne... 

Omul dispăruse. 

Un vânt violent se porni, iar țăranul își frecă mâinile. În 
câteva ore, împrăștie stratul de nisip și câmpul înverzi din 
nou. Pentru că își găsise boii, se răcori cu un pahar zdravăn 
de ţuică de smochine. 

Când se trezi, lovit de o migrenă groaznică, țăranul des- 
coperi o largă întindere verde, cu excepția planului tem- 
plului, săpat pentru totdeauna într-un nisip de aur pe care 
nici o furtună nu-l ştergea. 


Rândunelele din Karnak 


Puțin după ridicarea soarelui, ele dansau pe cer. 
Deasupra lacului sfânt. Apoi rândunelele din Karnak 
dispăreau şi reveneau la cuiburi când marele templu își 
regăsea liniștea. 

Cântă, vorbesc, trasează curbe și dialoghează cu 
hieroglifele care, în pofida absenței celor care împlinesc 
ritualurile, continuă să dea viață scenelor ofrandelor și ale 
celebrării ritualurilor. 

Nimeni nu descifrase secretul migraţiilor lor, iar știința 
nu le va descifra, pentru că ele vin din oceanul originilor și 
acolo se întorc. Din timp în timp, sufletul strămoșilor, 
„glasul drepţilor“, pleacă de acolo, de departe, și ia forma 
rândunelelor a căror coadă — despicată — este un simbol 
care permite contopirea pietrelor și înlănțuirea cuvintelor 
magice. 

Contemplându-le, poate fi ascultată vocea străbunilor și 
venerată prezenţa lor invizibilă. Fără ele, nici trecut, nici 
prezent, nici viitor. Adevăraţii strămoși nu sunt morţii, ci 
cei care se află în fața noastră. 

Cimitirele noastre nu adăpostesc nimic mai mult decât 
morminte, nu locuinţe pentru eternitate, iar rândunelele 
devin din ce în ce mai rare. „Specie pe cale de dispariţie“, 
prezic specialiștii. 

Deasupra lacului sacru din Karnak, dansează încă 
înainte de a-și lua ultimul zbor, fără întoarcere. 


Barca de aur 


John era încântat. De pe vremea copilăriei, visa la 
această călătorie în Egipt și la descoperirea orașului 
Karnak, acest imens oraș-templu, în care, cu toate dis- 
trugerile şi fanatismele, divinităţile continuau să trăiască. 
Nici o fotografie, nici un film nu ofereau o viziune 
îndestulătoare a realității sublime pe care, în sfârșit, o avea 
în faţa ochilor. 

Credincios lui însuși, și numai lui însuși, Andrew, cel 
mai bun prieten al lui John, trăia emoţii ciudate. De obicei 
indiferent la arhitectură și la sculptură, nu putea ascunde o 
anume admiraţie pentru atâta măreție și putere. 

— Am impresia că m-am întors într-un paradis pe care 
n-ar fi trebuit să-l părăsesc niciodată, constată John. 

— Nu te entuziasma, nu sunt decât niște pietre neînsu- 
flețite. 

— Nu le auzi glasul care domină pălăvrăgeala din lumea 
exterioară? 

— Eşti mult prea mistic, bătrânul meu John! Să mergem 
la masă. 

Rătăcind printre străduțele bătrânului Luxor, cei doi 
prieteni descoperiseră un restaurant unde li se oferiseră 
orez şi porumbel la grătar. Un tip jovial de vreo cincizeci 
de ani îi servi din abundență, lăudând calitățile bucătăriei 
sale, apoi cobori brusc tonul. 

— Nu sunteţi niște turişi precum ceilalți. Aţi vrea să 
aflaţi secretul lacului sfânt din Karnak? 

— Chiar ar merita, observă John. 

— Nu te prinde în capcana asta copilărească! protestă 
Andrew. 

— Este foarte serios, insistă patronul. Și nu fac pro- 
punerea asta oricui. 

— Şi ceri o grămadă de bani, pariez. 

Patronul păru stânjenit. 

— Să spun drept, inițiativa nu-mi aparține mie, ci 
paznicului lacului. El v-a descoperit și m-a rugat să fac pe 
intermediarul. Nu cere niciodată bani. 

— De unde ştia că o să venim aici? se miră John. 

— Ştia. 

— Ce gogoși! se amuză Andrew. Mai întâi, să auzim 
prețul. Dacă nu, totul va fi o aiureală. 

— Nu există un preț, declară cu gravitate patronul. 
Paznicul lacului vă aşteaptă la miezul nopții, în afara porţii 
Orientului. 

— Ca să ne propună ce? 

— Nu ştiu. Eu nu sunt amestecat. Poftă bună. 

Cei doi prieteni își petrecură după-amiaza în Karnak și 
admirară un somptuos apus de soare. 

— Nu intenţionezi să te duci la întâlnire? întrebă 
Andrew. 

— Bineînţeles că da. O ocazie ca asta nu se ivește decât 
o singură dată. 

— E o escrocherie, John! Și, poate, și mai rău. 
Imaginează-ţi că o să te jefuiască, că o să fii rănit, că... 

— Îmi asum riscul. 

Andrew crezu că trebuie să-și însoțească prietenul. În 
ceea ce privește statura lui, eventualii hoți trebuiau să-l 
privească de două ori. 

La miezul nopții, un bărbat în vârstă, îmbrăcat într-o 
cămașă lungă, imaculat de albă, și cu capul acoperit de un 
turban roșu, se apropie de ei și îi salută. 

— Urmaţi-mă. Dacă sunteți de acord să rămâneți 
ascunși, o să vedeţi secretul lacului. 

— Cât? întrebă Andrew cu zâmbetul pe buze. 

Bătrânul îl cercetă cu o privire arzătoare. 

— Singurul preț care trebuie plătit este o tăcere absolută. 

— Ceva gratuit? Spune-o altora! 

— Un secret adevărat nici nu se cumpără, nici nu se 
vinde. 

— De ce am fost aleși tocmai noi? se neliniști John. 

— Pentru că tu auzi limbajul pietrelor. Repet pentru ulti- 
ma dată: când o să vezi, păstrează tăcerea. 

— Deja tremur de frică, îl ironiză Andrew. 

Nici unul dintre polițiștii însărcinați cu paza locului pe 
timpul nopții nu-i interpelă pe vizitatori. Păreau cu toții 
cufundați într-un somn adânc. 

Andrew aprecie profesionalismul combinației, e bine 
pusă la punct. 

Trăind printre stele, sufletele faraonilor, „glasul 
drepţilor“, făceau să strălucească bolta cerească de o 
lumină fascinantă. Un vânt uşor încrețea apa lacului sfânt, 
care era luminat de lumina argintie a lunii pline. 

Cu braţele încrucișate, Andrew nu vedea nimic ieșit din 
comun. 

Deodată, apăru pe lac o barcă de aur. La cârmă, un 
faraon. Ramele erau ţinute de divinități. La proră, Isis. 

În urma bărcii, pietre preţioase. 

Sub privirea stupefiată a celor doi prieteni, barca se 
pregăti să acosteze. 

— Al naibii truc! exclamă Andrew, uitând să respecte 
tăcerea. Cine a organizat asta? Vreau să-l întâlnesc și să-l 
felicit! 

Privirea lui Isis îl țintui pe profan pe loc. Andrew avu 
impresia că două mâini uriașe îl trăgeau de umeri. 

Fără ca suprafața să se tulbure vreun pic, lacul îl înghiți. 

Isis îi întinse mâna lui John. 

Să urce la bordul bărcii de aur... Cu o deschidere a 
pasului, de care nu se crezuse în stare, călătorul trecu peste 
spaţiul care îl despărțea de proră și își luă locul în rândul 
echipajului. 

Paznicul lacului privi nava care dispărea puţin câte 
puţin. La capătul unei călătorii prin univers, protejatul lui 
se întorcea, purtător al unei comori pe care trebuia s-o 
împărtășească semenilor. 

Bărbatul cu cămașa albă plecă din nou spre lumea din 
afară, încercând să găsească un nou suflet capabil să 
înțeleagă limbajul pietrelor şi să călătorească în barca 
de aur. 


Marea câmpie 


Când Howard se instală în căsuţa modestă, vreo zece 
inspectori îl luară cu asalt. Șeful lor, un slăbănog cu 
privirea agresivă, uită de regulile de politețe. 

— Aveţi permis pentru săpături? 

-Nu 

— Ce universitate v-a mandatat? 

— Nici una. 

— Nici o instituție recunoscută? 

— Nici una. 

— În cazul acesta, vă este strict interzis să faceți 
cercetări în Vale. Dacă unul dintre inspectorii mei vă 
prinde acolo, va urma o arestare pe loc. 

Victorioasă și războinică, trupa se retrase. 

Howard se instală într-un fotoliu din crengi de palmier 
pe mica terasă, cu fața spre muntele copleșit de soare. 

Aștepta răbdător să fie aduse un pat de campanie, o 
plasă contra ţânţarilor, o masă, două scaune și un cufăr plin 
cu haine și câteva sticle pline. 

După primul lui apus de soare, mai excepțional decât îl 
visase, Howard își aranjă locuința modestă și adormi cu 
gândul la zorile fabuloase pentru care se pregătea. 

Nu fu decepționat. 

Încântat să ocupe un post bine plătit, servitorul deschise 
ușa de la camera lui și anunță cu mândrie: 

— Domnule, soarele! 

Nici nu se trezise bine, că i se şi serviră lui Howard 
cafea și plăcinte calde umplute cu bob. După un asemenea 
mic dejun, era inutil să mai mănânce de prânz. 

Îmbrăcat într-un costum de in, Howard merse încet 
până în Vale, luat cu asalt de hoarde de curioși. 

Un inspector se aruncă asupra lui. 

— Nu aveți dreptul să faceți săpături! 

— Cum puteţi constata, sunt singur și nu dispun de nici 
o unealtă suspectă. 

Inspectorul dădu roată în jurul aventurierului. 

— O să fiți ţinut sub supraveghere. Suntem cu ochii pe 
dumneavoastră. 

Indiferent la defilarea fără sfârșit a turmelor de turiști, 
Howard se așeză pe un zid scund și contemplă falezele 
cărora le știa fiecare fațetă. Ca întotdeauna, în acest loc 
magic, timpul era abolit. Drumul soarelui nu se raporta la 
muritori, ci exprima misterul luminii, capabilă să învingă 
dragonul tenebrelor. 

În fiecare zi, Howard împlinea același ritual. 

Șeful inspectorilor nu înceta să-l spioneze. Un om ca el 
nu putea să renunţe la săpături. Nu cunoștea el Valea mai 
bine decât cei mai mari specialiști? 

Când o să solicite un permis, în genunchi și în hohote, 
autoritățile îi vor impune amânări uriașe, o să i se dea do- 
cumentele incomplete, o să reînceapă procedurile de la 
capăt până o să-l istovească. Propria lui țară îl abandonase 
şi, în ciuda celebrității lui, era singur și fără ajutor, el care 
făcuse o greşeală de neiertat, reușind acolo unde toți 
eșuaseră. Punând astfel în evidență mediocritatea celor cu 
pretenții, declanșa invidii de nestins. 

Totuși, Howard părea senin. Indiferent care era afluența 
turiștilor, reușea să se izoleze într-un loc puţin frecventat și 
rămânea acolo până la apus. Nu lua notițe și nu schița nici 
un crochiu. 

Șeful inspectorilor se resemnă. 

Howard îşi părăsise ţara pentru a se instala în acest loc 
modest, la intrarea în Vale. După părerea servitorului său, 
nu se plângea de nimic, nu primea pe nimeni, mânca cu 
poftă și saluta fiecare răsărit de soare cu o fericire aproape 
copilărească. Fiecare nouă zi semăna cu precedenta. 

Dojenit cum se cuvine, servitorul răsturnase casa cu 
fundul în sus, sperând să descopere texte compromițătoare, 
proiecte de săpături sau câteva alte indicii dovedind 
adevăratele proiecte ale celui suspectat. 

În zadar. 

„Un viclean“, gândi șeful inspectorilor. Din cauza 
umilințelor, străinul deveni neîncrezător. Imediat ce 
supravegherea fusese mai blândă, încercă o nouă ofensivă. 

Atunci, păru că desființase dispozitivul, ca şi cum nu se 
mai interesa de acest oaspete obositor. În realitate, folosi 
cei mai buni copoi, apți să se ascundă în peisaj. 

Nimic nu se întâmplă. 

Howard își petrecu ziua în Vale. Noaptea, dormi acasă. 
Nu primi nici o scrisoare și nu trimise nici una. 

Șeful cunoștea încăpățânarea străinului. De data acesta, 
era într-o poziţie de inferioritate, iar timpul acționa în 
defavoarea lui. 


Vara transformă Valea într-un cuptor. Temperatura nu 
modifică obiceiurile suspectului. Întotdeauna îmbrăcat în 
mod sobru și elegant, era grijuliu să caute zonele umbroase 
la orele cele mai calde. În schimb, se lăsa scăldat de 
luminile aurite ale apusului. 

Într-o duminică, arșița atinse apogeul. Nici măcar un 
turist, sau inspectori toropiţi. 

Șeful însă rămânea treaz. Asta era cu siguranță ocazia 
pe care o alegea Howard pentru a repera amplasamentul 
viitoarei lui săpături, pentru a schița un crochiu al poziției 
şi pentru a face măsurători. 

Suspectul se mulțumi să vină la întâlnirea cu el. 

Bineînţeles, încercă să discute și să se tocmească. 

— Aţi avea puţină apă? întrebă Howard. Aș putea să mă 
întorc acasă ca să iau, dar nu mi-ar plăcea să părăsesc 
Valea la spus. 

Neîncrezător, şeful îi dădu un pahar din preţiosul lichid. 

— Iată-mă pregătit pentru apus, aprecie Howard. Nu e 
bine să bei prea mult, face sete. 

— Nu vreţi nimic altceva? 

— Nimic, mulțumesc. 

În ciuda caniculei puternice, șeful nu-și slăbi vigilența. 
Era imposibil să alergi și chiar să mergi mai repede, fără să 
ai imediat plămânii în flăcări. Aşa că era simplu să 
urmărești mişcările suspectului. | 

Nici toamna, nici iarna nu îi schimbară comportamen- 
tul. Când sufla vântul rece, Howard se așeza în plin soare. 

Nemairezistând, şeful inspectorilor îl abordă. 

— Ce-aveţi de gând să faceți aici? Ştiţi foarte bine că n-o 
să obţineţi niciodată un permis pentru săpături! 

— Știu. 

— Atunci, de ce vă încăpățânaţi fără nici un rost? 

— Chiar şi fără permis, continui să sap. 

— În sfârşit, mărturisiți! 

— Dar cum reușiți? Nu v-am scăpat din ochi nici măcar 
o secundă! Şi ce căutaţi? 

— Nu caut, am găsit. Privesc grâul cum încolțeşte și apa 
cum curge prin canalele de irigație. 

Șeful pricepu; din cauza dovezilor găsite, Howard 
înnebunise. 

— Vă amintiți de numele pe care Strămoşii îl dădeau 
acestui loc: marea câmpie. Multă vreme, n-am văzut decât 
faleze și roci. Acum, nu mă mai mulțumesc să privesc. 
Văd. Și văd în ce măsură nu știm să vedem, cu toate că ne-a 
fost transmis și descris. Descoperirea face toți banii, 
crede-mă. Nici un peisaj din lume nu egalează această 
mare câmpie, pe care cei sculați din morți o lucrează neo- 
bosiți, unde frumusețea nu dispare, unde spinii nu înțeapă, 

“unde șerpii nu mușcă. Aici, fericirea nu este un cuvânt lip- 
sit de 'sens. De aceea o salut cu respect în fiecare zi. 
Această natură omul n-o poate nici murdări, nici distruge. 

Șeful inspectorilor privi în jurul lui, dar nu văzu decât 
pietre. 

Era clar, Howard încerca să-l ducă de nas povestindu-i 
istorioare pentru copii! 

Ridicând din umeri, se îndepărtă. 


În ziua vechii sărbători a morților, şeful începu să vo- 
mite. În ciuda febrei mari, se îndreptă spre unicul acces în 
Vale pentru a-l vedea ieșind de acolo pe Howard, la apusul 
soarelui. 

Treceau ultimii turişti. 

Un paznic închidea deja bariera. 

— Așteaptă, imbecilule! Și suspectul? 

- E ora, şefule! 

Convocaţi, inspectorii își recunoscură greşeala. La sfâr- 
șitul după-amiezii, niște femei se încăieraseră cu violență. 
Timp de câteva minute, Howard rămăsese nesupravegheat. 

— Înconjuraţi Valea şi răscoliți peste tot! 

Cum se presupusese, suspectul profitase de prima 
breșă. În seara asta, va dormi la închisoare. 

Explorarea conștiincioasă se dovedi fără rezultate. 


g 

Au luat-o de la început. Nici un ungher nu scăpă 
polițiștilor. 

Nici urmă de străin. 

Acasă la el, nimeni. Servitorul îl văzuse plecând, dar nu 
şi întorcându-se. 

Șeful eliberă un ordin de căutare pe întreg teritoriul. 

Trei săptămâni mai târziu, află că Howard era mort și 
fusese înmormântat în țara lui, dar nu crezu în autentici- 
tatea certificatului de deces. Era clar, suspectul se ascundea 
în Vale, cu intenţia de a descoperi o nouă comoară. 

La începutul unei noi cercetări amănunțite de mare 
amploare, o răsturnare politică anulă operațiunea. Șeful fu 
mutat, noii conducători ai țării distruseră ultimele vestigii 
din Vale și închiseră frontierele. 

Marea câmpie se întorcea la tăcere. Nu mai era nimic 
de văzut. 


Meşterul 


Satul se afla în pragul războiului civil. 

Jumătate dintre locuitori erau de acord cu proiectele 
primarului. Cealaltă le combătea atât de viguros, încât nu 
întârziară să se ia la bătaie, pe punctul de a distruge toate 
eforturile făcute timp de ani îndelungați pentru a construi ò 
comunitate armonioasă. 

Primarul reuni consiliul municipal, la fel de divizat ca 
şi populaţia. 

— Nu am intenția să-mi impun punctul de vedere, anun- 
tă el de la bun început. Vă propun să-i adunăm în capela 
zeului Toth pe principalii mei partizani şi pe cei mai înfo- 
cați dușmani. Bineînţeles, paritatea va fi strict apreciată. 

— Ne trebuie un observator neutru, aprecie dușmanul 
declarat al primarului. 

S-au consultat şi au înclinat spre o alegere aprobată de 
toți: meşterul. Expert în geometrie, nu votase niciodată. 
Nimeni nu-i cunoştea părerile, erau mulțumiți de munca 
lui, impecabilă și rezistentă. Celibatar, fără copii, fără pri- 
eteni, nu va ceda nici unei presiuni. 

Meşterul termina de reparat acoperişul bisericii, când 
primarul îl întrebă dacă acceptă să verifice identitatea par- 
ticipanților la reuniunea la vârf, apartenenţa lor la un clan 
sau la altul şi să vegheze la egalitatea perfectă între cele 


| 

două tabere. Mai mult, se va așeza în fața porții și va 
împiedica pe oricine să tulbure adunarea. 
Meşterul aprobă din cap. 


Fu un scandal extraordinar. 

La fiecare argument, fie el şi de bun-simţ, se opunea un 
discurs înflăcărat, plin de ură, de rea-credință și de ciudă. 
Și nimeni nu încerca să liniștească pe nimeni, dimpotrivă. 
Dușmăniile explodau, balaurii se dezlănțuiau. 

Depăşit de situaţie, primarul decise să pună capăt aces- 
tui scandal. Se ridică, merse cu pas enervat până la ușa bi- 
sericii și încercă în zadar s-o deschidă. 

Furibund, bătu cu pumnul. 

— Eşti acolo, meştere? 

— Sunt aici. 

— Deschide ușa imediat! 

— V-aţi terminat lucrările? 

— Imposibil să se înțeleagă. 

— Atunci, continuaţi. 

— Ce înseamnă asta? 

— V-aţi adunat să puneţi la cale viitorul satului. Așadar, 
nu încape vorbă să dați greş. Când o să reușiţi, o să ieșiți. 

— Își poruncesc să deschizi. 

Meşterul rămase mut. 

Combatantii încercară să forțeze ușa. Dar cei trei drugi 
de salcâm aduși la faţa locului de meşter rezistau. În ceea 
ce privește cele trei ferestre din piatră ale bisericii, ele erau 
inviolabile. 

Partizanii şi adversarii primarului fură obligaţi să reia 
discuţiile, într-o atmosferă mai calmă. Nu era vorba de 
supraviețuirea lor? 

Se ajunse la vot: şaizeci la sută în favoarea primarului, 
treizeci la sută împotrivă, zece la sută abţineri. 

Primarul dădu rezultatul meşterului. 

— Insuficient, aprecie el. Doar unanimitatea ne va asigu- 
ra fericirea de mâine. 

— Nu se va obţine niciodată! 

— Eu îmi fac treaba, voi faceți-o pe a voastră. 

Primarul reluă câteva propuneri, modificându-le pe 
altele. Cei mai încăpăţânaţi începeau să asculte. Datorită 
perseverenței, adunarea sfârși prin a îngloba punctele de 
vedere, aparent divergente, într-un ansamblu coerent și 
reuși să concilieze ireconciliabilul. 

Spre miezul nopții, unanimitatea fu obținută. Nimeni 
nu-și regreta votul. | 

— Acum, poți să deschizi. 

Cei trei drugi de salcâm fură înlăturați, iar participanții 
la adunare îl salutară pe meşter care verifică starea locului, 
înainte de a închide ermetic ușa bisericii. 

O asemenea minune merita să se păstreze pentru tot- 
deauna în linişte. 


Votul suprem 


Egiptul de Sus, templul Edfu, secolul II d.Hr. 

Nouă preoți permanenți, asistați de câțiva temporari, 
asigurau întreținerea imensului templu unde, în pofida 
decadenţei ireversibile, continuau să-și împlinească ritu- 
alurile. Fără ei, nu erau nici prezența divină, nici trans- 
miterea vieţii. 

Şi una dintre principalele lor sarcini, în calitate de 
păstrători ai Tradiţii, consta în alegerea noului faraon, ca 
urmare a recentei dispariții a suveranului, decedat la 
capătul unei lungi domnii. 

Dintotdeauna, sfatul celor nouă înţelepţi desemna ființa 
învestită cu funcția regală, însărcinată să aducă pe pământ 
legea lui Maât, zeița dreptății, a corectitudinii și a armo- 
niei, fără de care nici o fericire nu se putea îndeplini. 

Cei nouă se adunară în inima templului, în sala centrală. 
Decanul fu primul care luă cuvântul expunându-și alegerea 
pe care o argumentă îndelung, cu speranța să-și convingă 
colegii. 

Dar responsabilul cu arhivele sfinte își manifestă deza- 
cordul. 

— Nu neg calitățile preferatului tău, dar se dovedește a 
fi prea agresiv. Un bun rege n-ar trebui să fie atins de un 
asemenea defect. Oare nu trebuie ca, înainte de toate, să 
asigure pacea şi liniştea? 

— În anumite circumstanțe, trebuie să ştie să se. arate 
hotărât, obiectă însărcinatul cu mesele pentru ofrande. Din 
cauza aceasta, dimpotrivă, eu propun un monarh care va ști 
să inspire teamă şi respect. În vremurile astea tulburi, nu 
este o prioritate? 

— Limpezimea privirii, iată esenţialul! i-o reteză 
purtătorul papirusului Regulii. Dacă se ține cont de acest 
criteriu, un singur Candidat se impune. 

Această poziţie abruptă ridică numeroase proteste, 
exprimate într-un mod echilibrat. Fiecare ritualist luă 
cuvântul la rândul lui, fără să fie întrerupt. 

Aceste lungi schimburi nu duseră la o unanimitate și 
fură nevoiți să decidă să continue dezbaterile a doua zi. 

Instalate la Alexandria, foarte departe, la nord de Edfu, 
autoritățile politice așteptau rezultatul votului pe care nu 
îndrăzneau să-l conteste. Doar sfatul celor nouă putea 
înscrie în interiorul cartușului, simbolul universului, 
numele noului faraon. 

Nu mai rămâneau decât trei candidaţi serioși, bine cu- 
noscuți și foarte diferiți: un tânăr agresiv și cuceritor, unul 
de vârstă medie, cu privire luminoasă, și unul la vârsta 
maturității, inspirând respect. 

— Din nefericire, nu este momentul cuceririlor, se văită 
decanul. Este imposibil să alungăm ocupantul. Să alegem 
calea de mijloc. 

Discuţia reîncepu. Încet, încet se formă o majoritate. 
Numai purtătorul papirusului Regulii rămase pe poziții. 

— Prea în vârstă fiind, regele va ști să se impună? 

— Crezi că privirea lui este lipsită de vigoare și că 
autoritatea lui nu se va impune de la sine? 

— Recunosc că nu. 

— Accepti să se formeze unanimitatea? 

— Accept. 

Procesiunea se îndreptă spre noul faraon, un șoim 
impunător. Se  cocoță pe umărul superiorului care urcă 
scara ce ducea spre acoperișul templului. 

Preotul îl prezentă pe regele ales Egiptului și soarelui. 

— Numai tu, ființă cu adevărat vie, încarnarea zeului 
Horus, vei fi garantul lui Maât. Cu aripile tale cât univer- 
sul ne vei apăra până la sfârșit. 

Pe unul dintre zidurile sanctuarului, un cioplitor în 
piatră sculptă cartușul, în interiorul căruia trebuiau gravate 
hieroglifele ce compuneau numele faraonului și evidenția 
planurile lui. 

Conform instrucțiunilor consiliului, care nu recunoștea 
nici un ocupant apt să ocupe această funcție vitală, cartușul 
rămase gol. 


Vocea zeului 


— Eşti complet nebun, Thamuz! aprecie armatorul. 

— Sunt un bun marinar și n-am chef să mă împotmolesc 
la țărm, în ţara asta de neputincioși și de ipocriți. 

— Nimeni, nici măcar eu, nu-ți cere să mergi atât de 
departe! Peste zece ambarcaţiuni au naufragiat până acum 
în acel colț de lume. Marea asta este blestemată! 

Thamuz ridică din umeri. 

— Plec mâine şi o să mă întorc cu o avere. 

— Fă-ţi mai întâi testamentul, nebunule! 

— Inutil, singura mea avere este vaporul. 

— Renunţă, prietene. Renunţă, te rog. 

— Vreau să rămân cu inima împăcată. 

Nu i-a fost ușor să adune un echipaj. Thamuz constată 
că breasla sa nu făcea excepție de la regulă: vanitoșii, lașii, 
mincinoşii și egoiștii alcătuiau o majoritate zdrobitoare. 
Nu reuși să găsească decât un mut, un surd, un prostănac, 
un disperat, un șomer în stare de orice pentru a munci și 
trei curioși, inconștienți de riscurile care urmau. 

Thamuz era în același timp un bun navigator și un bun 
conducător de oameni. În câteva ore, reuși să facă din 
adunătura aceasta de rătăciți o echipă și să-i înveţe_ 
manevrele de bază. Simţindu-se folositori, fericiți să fie 
conduși, se prinseră în joc şi se descurcară mai bine decât 
unii marinari experimentați, dar blazați. 


i 

Surdul se dovedi un excelent bucătar. Bine hrănit, 
bucurându-se de o vreme însorită și răcorită de vânt, 
echipajul trăia un vis cu ochii deschiși. 

— Se pare că o să facem avere? întrebă unul dintre 
curioși. 

— Probabil, răspunse Thamuz. 

— De ce nu se grăbesc şi alţii spre comoară? 

— Pentru că le este frică. 

— Există pericole? 

— Pe mare, se pot ivi în orice moment. Priveşte acolo. 
Ce vezi? 

— Un fel de dantelă... Și strălucește. 

— În mai puţin de o oră, un val uriaș se va sparge rosto- 
golindu-se peste noi. 

— Dar... ești atât de calm! 

— Aparenţă înșelătoare, matelotule. Să ne pregătim de 
furtună. 

Thamuz nu se înșela. 

Îngrozit, echipajul se întunecă la față. 

Zdravăn legate de cordaje, victimele valurilor nu 
suferiră decât niște răni şi cucuie. Nici unul nu fu luat de 
val. Prin toamna strălucitoare și blândă, vasul își continuă 
călătoria. 

— O să mai fie și alte valuri de dimensiunea asta? se 
neliniști fostul şomer. 

— Nu ştiu, răspunse Thamuz. Este pentru prima oară 
când navighez atât de departe. 

Seninătatea fără cusur a căpitanului linişti echipajul. 

Marea deveni de un albastru strălucitor. Soarele sclipea 
cu o lumină neobișnuită. 

O voce puternică umplu cerul. 

— Marele Zeu este mort. 

Thamuz alergă la proră. 

— Cine vorbește? 


60 CHRISTIAN JACQ 


Înțepeniți, marinarii se întinseră pe punte. 

— Marele Zeu este mort, repetă vocea. Transmiteţi acest 
mesaj. 

Thamuz scrută cosmosul, căutând un semn sau o. 
prezență. Membrii echipajului îşi astupară urechile. 

— Marele Zeu este mort, clamă vocea pentru a treia 
oară. Transmiteți acest mesaj și acționaţi cum se cuvine. 

Marinarul contemplă imensitatea. 

Prostănacul se apropie de el. 

— Thamuz... Numele tău nu înseamnă că Osiris, cel care 
dă naștere, a dispărut? Dacă nu reînvie, o să dispară și 
lumea aceasta, la fel ca el. 

Marinarii se adunară în jurul căpitanului. 

— Zeul râde, iar zeii nasc, afirmă mutul, recăpătându-și 
brusc vocea. Zeul plânge, iar oamenii se nasc. Tu ce faci? 

— Eu am norocul de a avea un echipaj și un vapor. Oare 
vocea nu ne indică direcția cea bună? Pentru că am aflat de 
dispariția Marelui Zeu, să ne urmăm drumul până la ţara 
unde moartea nu există. 


Ultima maimuță 


Când telefonul sună, John Patmos visa la o lume plină 
de verdeață, populată de sute de păsări multicolore care 
cântau pe cerul albastru. 

Îl căută pe pipăite, înainte de a-și aduce aminte că a 
adormit pe canapea, după o seară prea mult stropită cu 
votcă. Umberto, prietenul lui din totdeauna, îl făcuse să 
încerce mai multe mărci poloneze, dintre cele mai celebre. 

În sfârșit, puse mâna pe aparat și ridică receptorul. 

— John, tu ești? întrebă o voce acră, care îl trezi brutal. 

— Besurline... Ai văzut cât este ceasul? 

Peter Besurline era diplomat la Naţiunile Unite, însăr- 
cinat cu refacerea naturii, conform directivelor comunității 
ştiinţifice internaţionale. Mai puternic decât mulți șefi de 
stat, nu lua nici o decizie fără acordul multinaționalelor 
care au concentrat, de-a lungul timpului, diversele mișcări 
ecologiste amestecate printre politicieni. 

— Este unsprezece treizeci şi doi, preciză diplomatul. 
Este un moment potrivit ca să te trezești, nu? 

Patmos se scărpină în cap. 

— Îți amintesc că mă întorc din misiune. 

— O urgenţă, John. Te aştept la mine la birou, la ora 
paisprezece. Vino cu Umberto. 

Mai beat decât Patmos, prietenul lui era înfășurat în 
halat. Imediat ce apa rece îl stropi pe față, Umberto se 
ridică, furios. 

— Am oroare de asta! Cauţi pricină de ceartă? 

— Besurline ne convoacă. N-avem prea mult timp ca să 
ne facem frumoși. 

Umberto își masă capul chel. 

— Glumești... Doar n-o să plecăm imediat? 

— Ras, spălat, îmbrăcat... Haide, bătrâne, mișcă! 

Umberto, detesta ca John să-i spună „bătrâne“, dar îl 
durea prea tare capul ca să protesteze. Și apoi, Peter 
Besurline nu suna niciodată degeaba. Cu siguranță, misi- 
unea nu va fi foarte odihnitoare, dar, cu certitudine, va 
exista și o primă bună, corespunzătoare. 

— Ţi-a spus ce aşteaptă de la noi? 

— Nici un cuvânt. 

— O să ne ajute să dăm marea lovitură, pariez! 

— O să putem, în sfârșit, să părăsim țara asta blestemată 
şi să ne mutăm într-un colțișor liniştit, unde nici un înalt 
funcționar n-o să ne mai deranjeze. 

— Vorbeşte pentru tine, John! Eu mă simt bine în State. 

— Nu regreți Florenţa ta natală? 

— Detest arta italiană, bucătăria locală mă îngrașă și 
ador felurile echilibrate cu legume transformate genetic. 
Astăzi, nu mai există nici un risc să fie otrăvitoare. 

John se gândea la omletele de altădată, din ouă 
adevărate, și la salatele, bune și parfumate, care răsăreau 
din pământ, dar trebuia să recunoască, din păcate, că pri- 
etenul lui avea dreptate. Datorită progreselor fulgerătoare 
ale biologiei, fiecare locuitor al planetei se hrănea conform 
codului său genetic și, deci, își păstra sănătatea. Revoluţia 
agroalimentară era o reușită totală și populaţia globului 
putea de acum să se dezvolte la infinit. 

Umberto era încântat de această evoluție care dusese 
umanitatea de la starea de brută păroasă la stăpânirea abso- 
lută a biogeneticii. În prezent, omul, şi numai el, stăpânea 
o planetă după ce împlinise cerințele congreselor de la Rio 

şi de la Washington: ca natura să fie totalmente în serviciul 
său. 

— Luăm motocicleta ta, John? 

— La drum. 

Peter Besurline era un tip de vreo cincizeci de ani, de 
talie medie, îmbrăcat într-un costum gri și o cămașă cu 
guler tare. O mustață neagră, cam groasă, nu însuflețea în 
nici un fel o față ternă și comună. În biroul mare de la eta- 
jul nouăzeci şi doi al turnului de oțel și de sticlă dedicat 
„Apărării Mediului Uman“, nu se aflau decât trei calcula- 
toare ultraminiaturizate și ultraperformante. În orice 
moment, Peter Besurline putea contacta personalitățile 
influente. 

De fiecare dată când pătrundea în această lume lipsită 
de suflet, John Patmos avea o reacţie de recul. Dar nu era 
atât de bogat ca să refuze convocarea lui Besurline. 

— Cum vă simțiți? întrebă înaltul funcționar cu vocea lui 
mieroasă de confesor. 

— În cea mai bună formă, răspunse Umberto, făcând să-i 
tresalte pectoralii sub vesta de piele. 

— Tu nu spui nimic, John? 

— Am avut în vedere câteva zile de concediu. 

— Renunţă. 

— Ultima noastră misiune a fost mai degrabă dură... 

— Tăierea ultimei balene din apele polare? O călătorie 
lungă și dificilă, sunt de acord cu voi, dar ați beneficiat de 
un echipament ultramodern. Și tocmai am primit un raport 
care confirmă succesul nostru total. Nici un elefant pe su- 
prafaţa globului, nici un monstru marin în apele oceanelor. 
Asta este legea societății noastre, prieteni: toate ființele 
care nu corespund exigențelor armoniei speciei noastre tre- 
buie să dispară. Cine ar mai suporta astăzi o lume populată 
de dinozauri sau de alte creaturi ostile? Elefanții distrugeau 
culturile, cetaceele mari poluau apele. Am cucerit aceste 

spaţii de producție, pentru a hrăni cu costuri mici miliarde 
de ființe umane. 

John Patmos cunoştea pe dinafară discursul lui 
Besurline, pe care îl repetau cuvânt cu cuvânt președinții 
celor mai importante state și pe care ceilalți nu-l contestau. 
Pe cinci continente, datorită uniformizării doctrinei eco- 
nomice globale, nu mai exista nici o discuție asupra aces- 
tui adevăr evident. 

Fiind vânători cu un fler excepțional şi salvaţi de la 
moarte prin tehnici dovedite, Peter Besurline făcea apel la 
ei pentru operațiuni riscante. 

— Ce iepure ai mai tras din pălărie? întrebă Umberto 
curăţindu-și unghiile cu un cuțit de comando. 

— Nu un iepure, ci o maimuţă. 

Cei doi vânători fură șocați. 

— Este o glumă? întrebă Umberto. 

— Nu am obiceiul să glumesc. 

— Sunt zece ani de când n-a mai rămas nici măcar una! 

— Unul dintre sateliții noștri specializați tocmai a repe- 
rat forma unui mamifer, a cărui structură moleculară cores- 
punde cu aceea a unui cinocefal. 

— Satelitul vostru bate câmpii! se ambală Umberto. 
Ultimul cinocefal l-am exterminat eu însumi în Africa de 
Est. 

Peter Besurline înlemni. 

— Nici un satelit nu se înșală, dar unele date sunt uneori 
dificil de interpretat. Este și cazul nostru, iar voi mergeţi la 
faţa locului să verificați. 

— În pădurea amazoniană, pariez. 

— Ultimele hectare tocmai au fost arse pentru a lăsa 
locul culturilor rentabile. 

— Atunci, unde? 

— În Sudan, într-o pădure de palmieri atât de izolată, 
încât a scăpat autorităților sanitare. Inutil să vă spun că nu 

va fi o petrecere de plăcere. Dar acest animal poate propa- 
ga germeni patologici, iar existența lui este o injurie adusă 
programului nostru de dezvoltare. Vă duceți să-l omorâți. 

— Nici o problemă, asigură Umberto. 

— Nici o problemă, e uşor de spus, obiectă John Patmos. 
De la exterminarea ultimilor animiști, republica islamică 
din Sudan este ostilă oricărei prezenţe străine și practică 
teroarea, fără să primească nici o pedeapsă. 

— Nu vă duceți să faceți politică, dragul meu John, se 
neliniști Besurline. 

— Atunci, asta e, exclamă Umberto, stai liniștit! Dar nu 
e nici o problemă... Cum intrăm în țara asta amărâtă? 

— Absolut oficial, domnilor, în calitate de membri ai 
unei misiuni umanitare. De altfel, ăsta va fi rolul vostru: să 
suprimați amenințarea care planează asupra umanității din 
pricina acestei maimuțe. 


Patruzeci și cinci de grade la umbră și o furtună de nisip 
arzător: deșertul în care înaintau cei doi vânători și cei 
cinci cărăuși sudanezi era un adevărat infern. După o zi 
lungă petrecută într-un birou jegos, unde niște bărboși și 
niște femei, îmbrăcate în negru din cap până-n picioare, 
verificaseră de mii de ori ordinul lor de misiune, Umberto 
şi John Patmos preferau să înfrunte o natură ostilă. 

— Căldură nenorocită, ţară nenorocită și misiune de 
asemenea! horcăi Umberto. 

În privința lui Patmos, el uită de condiţiile călătoriei 
pentru a aprecia splendoarea sălbatică a peisajului. El, care 
traversase ultimele păduri ale planetei și navigase pe 
oceanele dezlănțuite, încerca o senzație nouă, un amestec 
de seninătate și de teamă. Vederea imensei întinderi arse de 

soare îl calma, dar avea prea multă experienţă ca să nu 
adulmece primejdia. 

— E ceva ce nu merge? întrebă Umberto, observând tul- 
burarea colegului său. 

— Nu suntem singuri, în ascunziș... 

— Nu văd decât nisip, la infinit. Dacă jefuitorii își arată 
vârful nasului, vom avea destule focuri ca să-i liniştim. 

Umberto avea dreptate. Ca întotdeauna. 

Dar Patmos se simți ușurat când micul grup se apropie 
de un ochi de apă înconjurat de arbori lânoși. 

Aruncată cu putere și cu precizie, piatra îl lovi direct în 
frunte pe sudanezul care închidea coloana. 

Trăsnit, se prăbuși pe spate. 

Umberto trase în direcția atacantului, apoi întoarse 
arma spre ceilalți patru cărăuși, care o luară la fugă. 

Gloanţele care le șuierau pe lângă urechi îi împiedicară 
să mai continue. 

John Patmos îi calmă, explicându-le că unica soluţie 
pentru a supraviețui este să rămână uniţi. 

Trebuia să înceapă prin a-l suprima pe agresor. 

Hamalii îi urmau prudent pe cei doi vânători, care 
aveau toate simțurile în alertă. Stăpâni pe nervii lor, abia 
tresăriră când un sudanez urlă. 

Tocmai cădea într-o groapă ascunsă de crengi și în care 
erau înfipți niște țăruşi. 

Indiferent la soarta nefericitului, Umberto imitată 
locul, temându-se de o altă capcană. 

— Totul este în regulă... Dacă se poate spune. 

Terorizaţi, cei trei cărăuși supraviețuitori se așezară, 
strângându-se unul în altul. 

— Totuși, nu este o primată cea care a inventat așa ceva! 

— În Borneo, înainte de a fi masacrate, triburile de 
maimuțe organizau acest gen de capcane, aminti John 
Patmos. 

Ochii lui Umberto străluciră de furie. 

— O să-l sfâşii cu cuțitul pe macacul ăsta! 

Şeful hamalilor se ridică. 

— Trebuie să ne întoarcem din drum. Suntem pe terito- 
riul sfânt al marii maimuțe, care stăpânește magia lunii și 
îşi lovește dușmanii cu focul soarelui. Chiar doctorii Legii 
nu îndrăznesc să-l înfrunte. 

— Nu este decât un animal şi a omorât doi oameni! 

— N-au avut decât ce au meritat. Dacă mergem spre 
vechiul templu, o să murim cu toții. 

— Ai fost plătit, băiete, şi o să mergi până la capăt! Dacă 
nu, o să-ți tai mâna. 

— Este pedeapsa pe care religia ta o aplică hoților? 

— Marea maimuţă o să-mi ia viața pentru că am furat ce 
era al ei. Nu scapă nimeni de dreptatea asta. 

Ceilalți doi hamali aprobară. 

— Nu mai avem nevoie de ei, aprecie John Patmos. 
După hartă, pădurea de palmieri în care se ascunde cinoce- 
falul nu este decât la o oră de mers. 

- O.K, O.K., acceptă Umberto. Dar voi nu vă mișcaţi de 
aici și aşteptaţi întoarcerea noastră. 

Cei doi vânători se îndreptară direct spre obiectiv. 
Umberto zâmbi larg când zări urmele lăsate de vânat, pe 
care furtuna de nisip, mai puţin violentă, nu avusese încă 
timp să le acopere. 

— Animalul ăsta mizerabil este terminat, John! 

Patmos scoase din rucsac binoclul militar și îl îndreptă 
spre un punct verde, pentru a se asigura că nu este vorba 
despre un miraj. 

— Este chiar pădurea de palmieri... Dar nu este decât 
vegetație. Arborii ascund vechile ruine. 

— Trebuie să depăşesc orice obstacol! Și să-mi zic că 
oriunde am merge, trebuie să facem treaba împreună... De 
la indienii din Amazonia la indienii Bantu, trecând pe la 

eschimoși, nu ai decât dezamăgiri! Paradă, laudă, dar când 
trebuie dată lovitura fatală, rămâne numai fuga... Din feri- 
cire, se plătește bine. Şi apoi, munca este în folosul uma- 
nităţii. 

Apropiindu-se de obiectiv, cei doi vânători descoperiră 
vreo cincizeci de palmieri doum, al căror trunchi se 
despărțea în două ramuri groase. Frunzele acopereau un 
templu din vechiul Egipt, pe jumătate distrus, dar din care 
rămăseseră câteva ziduri și un sanctuar cu acoperişul 
intact. 

— Dacă i-am da foc? sugeră Umberto. 

— Să verificăm mai întâi dacă maimuța este cu ade- 
vărat aici. 

Cu un aparat de ochit care analiza structura moleculară 
a ființelor vii într-un loc dat, John Patmos exploră toată 
suprafața oazei. 

— Ei? 

— Rezultatele nu sunt clare. 

— Nu-mi spune că Besurline ne-a pasat materiale 
defecte! 

— Ăsta funcționează, dar obţin rezultate contradictorii. 
În orice caz, este un mamifer. 

— Las-o baltă cu enigmele tale, o să lucrăm fără aparate. 

— Să fim prevăzători... Ai văzut de ce este în stare 
cinocefalul. 

— Au fost exterminați monștri mai mari! 

Cu arma în mână, cei doi vânători înaintară încet spre 
obiectiv. Vântul se potoli, o linişte absolută domnea în 
oază. 

— Trebuie să se ascundă într-un copac... O s-o gonim. 

Umberto trase mai multe rafale, care nu sfâşiară decât 
frunzele. 

— Ai putea să mă ajuţi. John! 

Patmos părea fascinat de un basorelief. 

— La ce te uiţi, pentru Dumnezeu? 

— Sculptorul a reprezentat o maimuță mare, cu discul 
lunar pe cap... Este superbă. 

— Ai luat-o razna sau ce-i cu tine? 

— Îmi place locul ăsta, Umberto; este ca și cum aș fi trăit 
cândva aici fericit. 

— De acord, bătrâne, toți avem micile noastre nebunii, 
dar nu când muncim! Nu vreau să te sâcâi, dar babuinul 
este ascuns în sanctuarul care mai are acoperiș. O să merg 
cu cuțitul... O mică luptă corp la corp, nu e ceva care să-mi 
displacă. 

— Un cinocefal are colți redutabili. Nici chiar tu n-o să-i 
faci față. 

Faptul că a fost pus în gardă îl impresionă pe vânător. 

— Ai dreptate... Un glonț între ochi este mult mai sigur. 

Cei doi bărbaţi pătrunseră în sanctuarul unde domnea 
întunericul. 

Prin vizorul carabinei sale, care îi permitea să repereze 
prada în întuneric, Umberto inspectă încăperea. 

— E acolo, în fund... O bucăţică, nu glumă, te asigur! 
Dar stă complet nemișcată. 

John Patmos înfipse două torţe mari în pământ și se 
îndreptă spre ocupantul templului. 

— Ai jura că e o statuie... 

— Faci o greşeală, John! 

Indiferent la sfatul de a fi prudent, Patmos înaintă spre 
cinocefalul uriaş. Așezat în fund, cu bustul drept, cu mâi- 
nile ținute pe coapse, avea un aer de o incredibilă nobleţe. 

Profunzimea privirii sale îi țintui în loc pe vânători. 

Nu, nu era o statuie, ci ultima maimuţă care trăia pe 
planetă, cu ochi în care inteligența se împletea cu acel curaj 
de a înfrunta o moarte ineluctabilă, după ce luptase până la 
capătul puterilor. 

— Depărtează-te, John. 

— Nu trage, Umberto. 

— Ţi-ai pierdut minţile, ce-i cu tine? Un contract este un 
contract. 

— ÎI anulez. 

— Maimuţa asta este viitorul nostru. 

Umberto nu-și credea urechilor. 

— Dar ce te-a apucat, John... Crezi că progresul o să 
meargă invers? 

~ Dacă fiinţa asta este ucisă, nu mai există speranță ` 
pentru omenire. Mâine, nu va mai fi formată decât din tipi 
ca Bâsurline. 

— Eşti nebun, bietul meu bătrân! Singura problemă este 
să ridicăm prima pe care o luăm în schimbul cadavrului 
acestei maimute. 

— leşi din templu, Umberto. Și pleacă. 

John Patmos se așeză în fața cinocefalului. 

— Trebuie să trag, John. 

— Atunci, omoară-mă. Omoară douăzeci de ani de pri- 
etenie și distruge această ființă care este de neînlocuit. 

Umberto își orientă arma. 

— Cu un singur glonţ străpung şi capul tău, şi pe cel al 
acestui monstru. 

— Ce mai aștepți? 

Degetul se crispă pe cocoș. Patmos nu mișcă nici un 
milimetru. 

— Pleacă, Umberto, nu mai ai nimic de făcut aici. 

Vânătorul dădu înapoi, pas cu pas. 

— N-ai nici o șansă să scapi, John. Şi nu conta pe mine 
să te scot din încurcătură. 

— Teme-te de clipa când Besurline o să-ți comande să 
ne dobori, pe mine şi pe maimuţă. Vei fi următorul pe listă. 

Umberto își aruncă pușca lângă un perete și părăsi sanc- 
tuarul, 

Când a fost sigur că liniştea revenise în oază, John 
Patmos se întoarse. 

Cinocefalul nu se mișcase, avea privirea gânditoare. 
Noblețea acestei atitudini vorbea despre faptul că, pe 
pământ, rămăsese ultimul interpret al lui Thot, zeul 
cunoașterii. 

— Nu e nimic de care să te temi, declară Patmos; dar mie 
mi-ar plăcea să rămân. Amândoi, poate am putea reînvia 
un mic capăt de lume. 

Omul întinse mâinile. 

Încet, foarte încet, marele cinocefal îl imită. 

Ochi în ochi, ultima maimuță și omul își strângeau 
mâna. 


Prima apariţie în Cuvinte pentru viață, Pocket, 2000 


Paznicul comorii 


Puțin înainte de prânz, plouă cu albine moarte. 

Ultimele din ţară, prinse într-un nor de insecticid desti- 
nat mai multor hectare de lucernă. 

Acest produs și alte câteva zeci ar fi trebuit interzise. 
Dar justiția încă nu se pronunțase asupra eventualei lor 
nocivităţi. Ar fi fost nevoie de încă patru sau cinci ani, 
înainte ca tribunalul internațional, specializat în catastrofe 
chimice, să consimtă să examineze rapoartele experților. 

La data de față, ar fi fost prescrise. Astfel, agricultura 
industrială ar fi continuat să prospere, folosind un maxi- 
mum de insecticide și de pesticide. Trebuie să hrănească 
populația. 

Urcând în avion cu destinația Egipt, omul cu valiza își 
juca ultima carte. În laborator, se ajunsese la concluzia că 
era imposibil să se decidă, pentru că știința nu reușea să 
stabilească situaţia albinelor. Imposibil, de exemplu, să se 
determine cu precizie aria lor de acțiune. În aceste condiții, 
se renunţa la cunoașterea tipului de produs chimic, care se + 
putea dovedi dăunător, și se mulțumeau să observe situația, 
pregătind noi teste, fără să știe dacă vor fi suportate de 
organismul controlat. 

Astfel, omul cu valiza trebuia să ajungă în regiunea 
Egiptului unde se semnala ultimul stup în activitate. 

Ca de obicei, sindicatele apicultorilor erau dezbinate, 
fiecare dorind să-și tragă spuza pe turta lui, protestând față 

de decizia de a salva supraviețuitoarele. În vreme ce repre- 
zentanţii lor se insultau în timpul dezbaterilor inter- 
minabile, el decisese să acționeze. 

Bărbatul cu valiza aștepta cu nerăbdare plecarea 
avionului, întârziată deja cu douăzeci de minute. Cu puţin 
noroc, compania nu era în grevă. În plus, nu i se putea cere 
să fie punctuală. 

În laborator, trebuie să se fi observat dispariția comorii 
şi să fi prevenit poliția pentru a fi interceptat vinovatul. 

EI, ultimul ei apărător. 

— Decolare în cinci minute, anunţă pilotul. 

La stânga paznicului comorii, o brunetă frumoasă citea 
ziarul. Se relata agonia albinelor care, din cauza dispariției 
mărilor, a iazurilor și a râurilor, mureau de sete. 

Oare această femeie aparținea forțelor de securitate? 

În acest caz, el o să fie oprit la sosire. 

Ea începu să completeze o grilă de cuvinte încrucișate. 

Un călător trecu pe culoar şi îl descoperi pe paznicul 
comorii care se făcu că nu-l observă. 

Un alt poliţist? 

Fugarul își strânse valiza. Dacă i-ar fi cunoscut 
conţinutul, i-ar fi smuls-o. 

Incapabil să se atingă de mâncare, de altfel puţin 
comestibilă, se mulțumi cu un pahar de vin roșu, cu gust de 
oțet. 

În nor, avionul îşi începu coborârea. Zgâlțâieli zdra- 
vene, o aterizare buşită, imobilizarea aparatului, fixarea 
pasarelei, ușa care se deschide... Paznicul comorii fu ulti- 
mul la ieșire. 

Nimeni nu-l interpelă. 

Frumoasa brunetă se agăță de gâtul unui play-boy, 
călătorii își recuperară bagajele. 

Paznicul comorii se aruncă într-un taxi și ceru să fie 
condus până la un mic sat, la marginea deșertului, unde se 
stingeau încetişor vreo treizeci de bătrâni. 

Locuinţe sărăcăcioase, un cuptor de pâine, un grânar... 
Aici, nimic nu se schimbase de multă vreme. Paznicul 
comorii traversă satul, o luă pe un drum de pământ 
bătătorit care mergea de-a lungul unei grădini de zarzavat 
şi ajungea la stup. 

Prea târziu. 

Și el era gol, ca toate celelalte. 

Un zumzăit îndepărtat îi atrase atenția. Intrigat, băr- 
batul se îndreptă spre un sicomor unde ultimul roi își găsise 
refugiul. 

Micii comunități îi lipsea esenţialul pentru a supravieţui 
și a munci. 

Paznicul comorii deschise valiza de unde scoase o cutie 
care conţinea viitorul: o regină. O regină de Egipt, păstrată 
în Occident și readusă acasă la ea. 

Trezindu-se din somn, zbură spre roiul ei, ai cărui 
membri se reorganizau după ierarhia ancestrală. Datorită 
ei, albinele vor continua să fecundeze lumea. 


Vaca sfântă 


Când au hotărât să-mi taie turma, am fugit cu cea mai 
frumoasă dintre vacile mele, Hathor. Ce să fac altceva în 
fața a o sută de bărbați înarmaţi din greu? Datorită 
blândeţii, farmecului și luminii din ochii ei, Hathor merita 
să poarte numele acestei mari zeițe a Egiptului antic. 

În momentul în care își părăsi tovarășii, scoase un 
muget, bun să sfâșie sufletul. Acceptă să grăbească pasul 
de obicei atât de liniștit, pentru a ajunge la un refugiu din 
vârful muntelui, pe care îl construisem cu mâna mea și de 
a cărui existență nu știa nimeni. 

În mai puţin de un an, toate cirezile din regiune vor fi 
distruse. Omul a declarat vaca nebună, și o va rade de pe 
suprafața pământului. Producția accelerată de carne și de 
lapte sintetice necesita mult mai puţine eforturi decât 
întreținerea animalelor vii. 

Decretul nu permitea se existe nici o ambiguitate: orice 
vacă era în mod natural purtătoare de germeni și trebuia 
eliminată. Chiar în India, acum pe drumul progresului, me- 
sajul a sfârșit prin a fi acceptat. Doar câteva specimene vor 
fi păstrate într-o grădină zoologică, după geamuri blindate. 

Hathor și cu mine trăirăm săptămâni pașnice de neuitat. 
Eram convins că nici un agent al serviciului de represiune 
nu va urca până aici. 

M-am înșelat. 

Erau doi, un slăbănog înalt și un bondoc. 

— Agent E 235, declară primul. Colegul meu este agen- 
tul E 240. Sunteţi proprietarul? 

— S-ar putea. 

— Există animale aici? 

— În afară de mine, nimeni. 

-= Trebuie să facem percheziție. 

— Proprietate privată, nu se intră. 

— Se simte o vacă, observă E 240. Instinctul nu mă 
înșală. Numele dumneavoastră? 

— Fernand sălbaticul. Specialitatea mea este distrugerea 
gândacilor. 

— Figura dumneavoastră îmi spune ceva, aprecie E 235. 
Sunt aproape sigur că ați avut o cireadă de vaci, în vale. 

— Am o pușcă și știu să mă folosesc de ea. 

Vederea armei avu un efect sigur. 

— Fiţi rezonabil, recomandă E 240. Daţi-ne acest animal 
periculos şi nu vă mai urmărim. 

— Ştergeţi-o! 

— O să ne întoarcem cu arme mai serioase. Vaca va fi 
tăiată și dumneavoastră veți fi trimis la închisoare. 
= ~ O să mai vedem. 

E 235 şi E 240 bătură în retragere. 

Nu vorbeau în zadar, avertismentele lor trebuiau luate 
în serios. 

De data aceasta, nu exista nici o posibilitate de a fugi. 

M-am dus în staul și am mângâiat-o îndelung pe 
Hathor, atât de blândă, atât de frumoasă și de liniștită. 

De comun acord, am luat o decizie ireversibilă. 


Cu adevărat, aduseră arme mai serioase. 
Un elicopter de luptă și zece comandouri echipate cu 
arme sofisticate. În fruntea lor, E 235 şi E 240 au mers 

până la banca pe care stăteam, contemplând apusul. Seara 
era magnifică, cerul nu avea urmă de nor. 

— Opuneţi rezistență? întrebă E 235. 

— Nici cea mai mică. 

— Daţi-ne pușca. 

— O găsiţi pe rastel. 

Două comandouri mă supravegheau, în timp ce colegii 
lor îmi răscoleau refugiul. 

— Este gol, conchise E 240, dar în staul era o vacă! 

— Exact. 

— Aţi făcut-o să fugă? 

— Absolut deloc. 

— Cu elicopterul nu vom întârzia s-o prindem şi s-o 
tăiem! 

— M-ar mira. 

E 235 mă fixă cu o privire plină de răutate. 

— Nici o vacă n-a scăpat vreodată. 

— Va fi primul tău eşec. 

— Unde este? 

Soarele tocmai apusese. 

— Acolo, sus. 

— În vârful muntelui? 

— Nu, și mai sus. Ridicaţi ochii și priviți. Nu vedeţi 
cadavrul acela imens cu cap, coarne, spate, copite, coadă și 
Calea Lactee? De acum, Hathor va da lapte stelelor și va 
hrăni lumina constelațiilor. În situaţia în care suntem, de ce 
ar rămâne o vacă pe lângă casa unui om? 


Ospitalierul 


Barbarii năvăleau. Nu mai era nici un loc sigur. Armata 
complet derutată nu mai știa cum să li se supună, poliția era 
depășită și adesea complice, dovedind o lașitate generală, 
colaboraționiști încercau să-și scape pielea... Nu-mi cre- 
deam ochilor. 

Există momente când ești fericit că ești celibatar. Am 
ieșit din oraş prin vest și m-am cufundat în deșert. 

În depărtare, incendii. Chiar şi templele erau distruse. 

Dintr-odată, o lumină. 

O casă frumoasă, fortificată, al cărei pridvor era lumi- 
nat de o torță. 

Cu răsuflarea tăiată, cu inima bătând, am ciocănit la ușa 
din cedru. 

— Deschideţi, vă implor! 

Liniște. 

Bătui încă o dată, mai tare. 

— Cine e acolo? întrebă o voce puternică. 

— Afară e un război general! Deschideţi, fie-vă milă! 

— De partea cui eşti tu? 

— Nu sunt decât un preot fugar! 

— Ce-mi oferi? 

Mi-am scotocit buzunarele tunicii. 

— O amuletă protectoare, vă convine? 

— Drept cine mă iei? 

— Eu... nu am nimic altceva! 

— Să vedem. 

Ușa se deschise. 

În faţa unui bărbos corpolent, cu ochii ca jarul, am 
simțit nevoia s-o şterg. Sălbaticul ăsta putea să mă stri- 
vească dintr-o singură lovitură de pumn. - 

— Ce te-a apucat, preotule? 

— Războiul... N-aţi înțeles? 

— N-o să ajungă până aici. Intră. 

Nu era un palat, dar așa arăta. Mobilele din lemn 
scump, sculpturi antice, dale lucioase. 

— O să-ţi dau de băut. 

Timp de câteva clipe, mi-am uitat frica. 

Arzându-mi stomacul, tuica de smochine îmi aminti de 
incendierea clădirilor oficiale care declanșase panica ge- 
nerală. 

— S-ar zice că nu ţii foarte bine la băuturile naturale. Ca 
să uiţi de realitate, ţi se taie repede picioarele. 

— Aş putea dormi aici? 

— Asta o să vedem. Mai întâi, explică. 

— În oraş, e răzmeriță şi anarhie! Barbarii taie gâturile 
nevinovaţilor, femei și copii, și își proclamă legea! 

— Și asta te surprinde? 

Întrebarea mă lăsă fără glas preţ de câteva clipe. 

— Da, totuși... 

— Deci nu vezi nimic să se schimbe? 

— Nu cred așa ceva! Autoritățile dau asigurări că totul 
va sfârși prin a se aranja. Cu toate astea, nu fac decât să se 
ucidă între ei! 

— Dovadă că aşa este. Aparţii deci cohortei celor 
cumsecade, care nu vor niciodată să audă vorbindu-se de 
pericol. i 

— Oamenii nu sunt făcuți să se iubească, să șteargă 
diferențele dintre ei și să fie egali? 

Cu pumnul strâns, gazda mea se lovi peste frunte. 

— Am nimerit peste cea mai rea dintre legume! Ieși 
de aici! 

~ Stai, totuși nu sunt vinovat! 

— Evită „totuși“ și „cu toate astea“ și acceptă adevărul: 
cu umanismul tău prostesc, eşti complet orb și surd. Iată-te 
pierdut pe firul apei. Eu nu sunt plătit ca să recuperez 
epavele. 

— Acum am înţeles! 

— Acum este prea târziu. 

— O să mă lupt! 

— Ştii să te foloseşti de vreo armă? 

Rușinat, lăsai capul în jos. 

— Credeam în pace. 

— Era destul să te ascult şi să te privesc. Dar prostia con- 
tinuă să conducă lumea, iar tu nu ești decât un demn 
reprezentant. O să guști o farfurie de bob și șterge-o. 

— O să mă omoare! 

— Nu e problema mea. Eu primesc fiinţe curajoase care 
au nevoie de un moment de liniște, nu ființe inutile și 
inconștiente. Mănâncă și dispari. 

— N-o să vă cruţe, i-am aruncat eu. 

— lată că această casă a văzut năvălind nenumărate 
hoarde de barbari și a rămas mereu în picioare. La moartea 
mea, un alt ospitalier îmi va lua locul și va primi ființele 
demne de stimă. 

— Și dacă aş deveni asistentul tău? 

Bărbosul mă privi cu un ochi amuzat. 

— N-ai deschide ușa oricui? 

— Învaţă-mă să fiu lucid. 

— Nimic mai simplu. 

Se înarmă cu o sabie şi cu o suliță. 

— O să masacrez câţiva răufăcători și n-o să mă mai 
întorc. Noroc, băiete. 

— Aşteptaţi, nu plecaţi... 

— Pentru că ai găsit locul potrivit, arată-te la înălțime. 
Devino ospitalier, ce poate fi mai folositor? 


| 


Ramses încă trăiește, ia masa la Luxor 


Un hotel, la malul Nilului, în Luxor. O încântătoare 
dimineață de primăvară, un soare dulce, muntele teban, ale 
cărui forme se conturau în lumina clară. 

După o dimineaţă de studiu în templu, sub privirile sta- 
tuilor vii ale faraonilor, sosise ora odihnei. Un prânz frugal 
și foarte ușor, pe o mică terasă umbroasă. 

Albastrul cerului și verdele palmierilor oferă o armonie 
care mă încântă mereu mai mult. Această grădină bine 
întreținută amintește de cele ale marilor orașe din trecut, 
unde era plăcut să te răcorești în jurul unei ape. 

Fericirea, pur și simplu. 

Un strigăt ascuţit îmi întrerupse meditaţia. 

— Ramsis! Ramsis! 

Ştiam vreo unsprezece cu acest nume. Unsprezece 
faraoni care au alcătuit o descendență ilustră și al căror 
celebru reprezentant era al doilea dintre cei numiți. 

Chiar dacă prezenţa lui aici nu avea nimic anormal, a-l 
vedea reapărând la atâtea secole după moartea oficială 
cerea puţină atenţie. 

Ramses se așeză în fața mea, cu ochi lacomi. Textele 
mele hieroglifice îl interesau evident mai puțin decât mărul 
meu, vreau să spun fructul pe care mă pregăteam să-l 
mănânc. 

— Ah, eşti acolo, Ramsis! constată cu ușurare con- 
ducătorul de cămile. Înțelegi, îmi spuse, Ramsis mănâncă 
orice. Vrei să-i dai mărul şi, pe urmă, și portocala? 

În asemenea împrejurări, era imposibil să amâni. 

Cămila nu era un animal docil, era un animal de elită. 
Privirea ei languroasă exprima intensa ei satisfacție. 

Cu pasul suplu, nu lipsit de eleganță, plecă în căutarea 
unei alte gazde. 

Când te cheamă Ramses, lumea îţi aparține. 


Regatul femeilor 


Încoronat de o carieră strălucitoare și fulgurantă în ser- 
viciul statului, tocmai am fost numit general comandant al 
armatei. Alcătuită din tipi duri, ea asigura şi menținea 
ordinea în numeroasele provincii ale imperiului și, de 
asemenea, îi asigura coeziunea. 

Până atunci, nu avusese de înfruntat decât adversari jal- 
nici, repede zdrobiți. 

Și vestea incredibilă bântuia capitala: ele au îndrăznit. 
Ele, acele blestemate femele care, după regina lor contes- 
tatară, nu suportau să mai fie umilite, învinse, alungate în 
adâncul lăcașului lor și considerate ca simple slujitoare în 
serviciul legiunilor noastre! Răsculatele au fugit pentru a 
constitui un simulacru de regat, în nordul fluviului Major. 

Câţiva tribuni se ridicaseră pentru a susține că ele nu 
reprezentau nici o amenințare. Împăratul ceru să fie execu- 
tate și nici o părere contradictorie nu se manifestă. Se 
întâmplă așadar, cu sprijinul necondiționat al autorităților, 
să iau conducerea armatei pentru a reduce la neant regatul 
femeilor. 

Siguri de câștigarea unei victorii ușoare, soldații cântau 
în gura mare cântece fără perdea, lăudând puterea absolută 
a bărbaţilor. Dumnezeu le dăduse supremaţia și acesta era 
motivul sacru pentru care nici o femeie nu putea accede la 
cele mai înalte funcții. Mărturia unei femei — când un 

judecător slab de înger ținea cont de ea — nu valora nici 
jumătate din cea a unui bărbat? 

Nesăbuiţii n-au prevăzut nici o linie de apărare în fața 
fluviului Major, de care am trecut fără nici cea mai mică 
dificultate. 

Curând, văzurăm modesta tabără fortificată, pe care 
această bandă de nebune o ridicaseră în grabă. Un biet țarc 
de pietre goale, un portal de lemn, un ridicol turn de pază, 
pe care se plimba o santinelă. 

În virtutea unei prudente pe care ofițerii mei superiori o 
considerau grotescă, trimisei doi cercetași care se întoar- 
seră cu zâmbetul pe buze. 

— Generale, vă recomandăm un atac masiv. În mai puţin 
de o oră, totul va fi măturat. 

Şi aşa se făcu. 

Asaltul dărâmă portalul și lăsă la vedere vreo sută de 
corturi. Cuprinse de panică, disperate, nebunele se ascun- 
seră în interiorul taberei, contând pe clemenţa mea. Nu am 
avut ocazia să mi-o exercit, pentru că mai mulţi ofițeri, fără 
să aștepte ordinele mele, incendiară adăposturile modeste, 
în timp ce soldaţii le ciuruiau cu săgețile. 

„„Masacru demn de dispreț“, am gândit eu, incapabil să 
mă asociez urletelor victoriei. Îmbătaţi de ideea de a călca 
cadavrele învinselor în picioare, războinicii mei fură inca- 
pabili să reacționeze când femeile atacară din toate părțile. 
Atrași de corturile goale ca muștele de miere, pătrunşi de 
evidenta noastră superioritate, nu prevăzuserăm nici o 
poziție de repliere. 

Disciplinate, excelenți arcași, perfecte mânuitoare ale 
sulițelor, rapide şi hotărâte, făcură un carnagiu metodic cu 
preţul unor ușoare pierderi. Rămășițele armatei mele 
fugeau în dezordine. 

Eu rămâneam în mijlocul taberei, preferând moartea în 
locul dezonoarei. Împăratul n-o să-mi ierte o asemenea 
înfrângere. 

Sute de războinici mă înconjurau, gata să lovească. 

Pe un cal, apăru o superbă femeie blondă. Cu părul în 
vânt, cu picioarele goale, nu purta decât o cuirasă aurie. 

Niciodată n-am admirat o atât de frumoasă creatură, 
Uitând că o să poruncească executarea mea, mi-am umplut 
sufletul și privirea cu această vedenie paradiziacă. 

— Eu sunt regina Sarpota, declară ea cu o voce fer- 
mecătoare. Și tu eşti generalul comandant? 

— Chiar eu. O să-mi acorzi favoarea să mor în luptă? 

— Pentru moment, o să te interoghez. 

Mi-am lăsat sabia, și mi-am scos armura urmând-o pe 
regină, încadrată de războinice sălbatice care mă împiedi- 
cau să fac cel mai mic gest ostil. 

La mare distanță de tabăra care folosise drept capcană, 
femeile construiseră un oraș fortificat împrejmuit de un zid 
gros. În interior, se aflau străduțe pavate și frumoase case 
albe. În mijloc era un palat cu un portic în față. 

Regina sări pe pământ. 

— Conduceţi-l pe general în sala de audienţe și lăsaţi-ne 
singuri. 

— Nu este imprudent, maiestate? se neliniști superiorul 
gărzii sale de elită. 

Sarpota se mulțumi să zâmbească. 

În ochii învingătoarelor mele, era o strălucire de ură. 
M-ar fi omorât cu plăcere, făcându-mă să plătesc toate 
chinurile la care le supuseseră semenii mei. 

Am fost abandonat într-o sală mică cu două coloane. 
Frescele murale reprezentau femei doborând șerpi. 

Când regina apăru din nou, era și mai frumoasă. 

Părul împletit forma un fel de coroană, era fardată cu 
rafinament și purta o rochie de mătase aurie cu un decolteu 
adânc. 

Cu o eleganță supremă, se aşeză pe un tron din lemn de 
abanos. 

— Ți-am exterminat armata, generale, dar nu este decât 
o străfulgerare. Vreau să știu capacitatea reală a forțelor 
voastre şi planul de luptă, pe care împăratul nu va înceta 
să-l pună la punct. Sau vorbiţi, sau vă dau pe mâna 
războinicilor mei. 

— N-aveţi nici o șansă să supraviețuiți. 

— Lasă-mă pe mine să apreciez. 

— Îmi cereți să trădez! 

— Starea voastră de spirit mi-este indiferentă, generale. 
Nu mă interesează decât libertatea femeilor. Pentru ultima 
dată, acceptați să răspundeți? 

M-am ridicat și am făcut un pas în direcția reginei. 

— Maiestate, m-am îndrăgostit nebunește de dumnea- 
voastră. O iubire totală, fierbinte. Tot ceea ce cereţi de la 
mine o să obţineţi. Puțin îmi pasă de împărat, de armată, de 
cariera mea și de moarte. Singurul sens al vieții mele, dacă 
ea trebuie să se termine curând, va fi să vă iubesc. 

Ea mă privi cu o intensitate care mă făcu să tremur. 

Apoi se dezbrăcă, foarte încet. 

Am îndrăznit să străbat spaţiul care ne despărțea și s-o 
iau în braţe. Într-un impuls comun, ne dăruirăm bucuriilor 
iubirii, hrăniți de graba tinereţii noastre. 

— De ce am făcut această nebunie? am întrebat-o. 

— Dacă femeile continuau să-și suporte condiția de 
sclave, geniul lor s-ar fi stins și lumea noastră ar fi devenit 
de nesuportat. Zeul vostru, bărbat şi atotputernic, ne-a 
redus la rangul de creaturi inferioare, dând astfel naștere 
celei mai rele dezordini. A nu lupta ar fi o lașitate fatală. 

Timp de o săptămână, am trăit închiși în palat. 

O ascultam vorbind cu seninătate despre lupta ei dusă 
împotriva opresiunii și nu găseam nici un argument ca să 
mă opun. Cum puteam fi atât de orb şi de surd, susținând 
un clan de persecutori? 

Am scos în evidenţă tot ce știam despre starea reală a 
imperiului. Bolnav, dictatorul suprem nu va întârzia să 
moară, dar posibilul lui succesor nu va fi mai bun și va 
continua să trateze femeile ca pe nişte creaturi inferioare. 
Toate rezervele erau mobilizate pentru un nou atac. 

— Murim cu arma în mână, promise regina. Niciodată 
nu ne vom mai întoarce la sclavie. 

— Există o soluţie mai bună. La o distanță de zece zile 
de mers cu calul, un ținut dezmoștenit vă va oferi un 
adăpost sigur. În urma unor oribile jafuri, totul a fost dis- 
trus, și nimeni n-a mai îndrăznit să se așeze în regiune. Voi 
o s-o faceţi să înflorească din nou. 

— Mai devreme sau mai târziu, soldaţii împăratului or să 
ne atace. 

— Nu, pentru că știu prin ce mijloace pot fi eliminați. 

— De multă vreme n-am mai visat! 

— Nu este un vis, maiestate, dacă războinicii tăi mă ajută 
să lărgesc groapa focului secret, nu departe de tabăra voas- 
tră. Noul comandant-șef va ignora acest pericol, iar pămân- 
tul îi va înghiţi trupele. 

În aceeași zi, toate femeile libere se apucară de treabă. 
Regina o imploră pe zeița Isis, celebră misterele și mă făcu 
să particip la mai multe etape ale iniţierii sale. Tulburat, am 
luat cunoștință de măreţia acestei spiritualități înăbușite de 
atâtea secole. 

Războinicele erau neobosite și meticuloase. Capcana 
era perfectă. Sub un covor aparent de iarbă, prea subțire 
pentru a rezista greutății cailor și a carelor, curgea un râu 
de foc. 

În zorii unei zile cețoase, o santinelă anunță sosirea 
soldaților împăratului. 

— O să încerc să negociez. Poate îşi vor înțelege 
greşeala și vor depune armele. 

— Nu ai prea multă experiență pentru a crede în mira- 
cole? 

— V-am întâlnit, maiestate! 

Ne îmbrăţișarăm cu nerăbdare și cu tandreţe, ca şi cum 
urma să nu ne mai revedem niciodată. 

— Pentru că momeala este la locul ei, plecați fără să mai 
așteptați, maiestate. N-o să îndrăznească să asasineze un 
negociator. Dacă discuţiile eșuează, o să revin în tabără. 
Vor ataca și focul din pământ o să-i înghită. Când voi con- 
stata că orice pericol a dispărut, o să vă reîntâlnesc. 

Regina îşi întâlni POPOR şi urmă traseul pe care i l-am 
indicat. 


Am contemplat îndelung orizontul. Apoi, am ieşit din 
tabără agitând o flamură albă. 

Soldaţii, care mă recunoșteau, mă salutau respectuoși. 
Am apărut înaintea noului comandant-șef, un tânăr ofiţer 
trufaș și nervos, ca un om liber. 

— Împăratul vă credea mort în luptă, generale. 

— Dintr-un anumit punct de vedere, aşa este. 

— Nu înţeleg... 

— Trebuie să ne recunoaștem greșelile faţă de femei și 
să încetăm să le persecutăm. Vă propun să punem capăt 
acestui război absurd și să depunem armele în fața împăra- 
tului. O să-i explic că sunt autorul acestei inițiative și îl voi 
convinge să schimbe, în sfârșit, politica. 

— Ai înnebunit, generale! Ar trebui schimbate şi textele 
sacre, și legile! 

— De ce nu, dacă sunt pline de prostii? 

— Huliţi! 

— Tratând astfel femeile, ne îndreptăm spre pieire. 

— Am primit ordin să înăbuș revoltele. Cele care se 
predau vor fi salvate. 

— Şi le veţi închide într-un harem pentru plăcerea mas- 
culilor! 

— Este ordinea firească. Bărbaţii noștri sfinți ne-au 
învăţat așa. 

— Uitaţi că femeile libere au învins armata mea? 

Tânărul comandant-șef avu un zâmbet feroce. 

— Căţelele astea n-o s-o extermine și pe a mea! 

— Pot să mă retrag? 

— Ce intenţionaţi să faceţi, generale? 

— Să mă bat alături de ele. 

— Nu pot să arestez un ambasador, dar voi- ucide un 
dușman. 

Am galopat până în tabără. Cu o artă desăvârșită, 
războinicele confecţionaseră sute de manechine, instalate 
de-a lungul zidului incintei și în vârful turnului de pază. 

Pentru a se prăvăli asupra unei prăzi atât de tentante, 
armata imperială trebuia să se desfășoare și să se apropie 
ca să le lovească pe răsculate cu lovituri sigure. 

Fluviul de foc secret o aștepta. 

Spre marea mea surpriză și spre profundul meu regret, 
tânărul comandant-şef nu se grăbi. Examină carele și caii, 
verifică echipamentul și adună statul-major. 

Cu fiecare oră care trecea, respiram mai ușurat. Regina 
și poporul ei se îndepărtau de această țară barbară și, 
curând, vor fi în siguranță. Vor trebui să muncească pentru 
a face din nou rodnic un pământ devastat, dar vor reuși să 
creeze din nou o societate în care își vor alege liber soții și 
nu vor fi supuse nici unei legi degradante. 

În sfârșit, la capătul unei săptămâni de pregătiri, arma- 
ta imperială se urni în direcția taberei. 

Zâmbetul îmi îngheță. La mai puţin de un metru de cap- 
cana fatală, trupele se opriră. 

Tehnicienii pușeră în poziţii balistele de un nou tip, 
capabile să arunce pietre la mare distanță. 

Catastrofă. 

Cu manechinele doborâte de proiectile, comandantul 

s-ar fi îndoit şi ar fi cercetat terenul. Doar câțiva soldați de 
geniu ar fi fost înghițiți şi armata ar fi plecat în urmărirea 
reginei. 

Mi-am îmbrăcat cuirasa din nou și am mângâliat gâtul 
calului meu. 

— Haide, prietene, la drum. Mi-ar fi plăcut să-ți ofer un 
sfârşit liniștit, pe o frumoasă pajiște cu iarbă abundentă. 
Dar ne rămâne o misiune de împlinit. Ca de obicei, nu tre- 
buie să ne fie prea frică. 

Cu bustul drept, cu spada în mână, am ieșit din tabără și 
am sfidat armata imperială. 

— Atacaţi, bandă de lași! Sunteţi cu miile, iar aici nu 
sunt decât un bărbat și câteva sute de femei. Vă temeți de 
ele, nu-i aşa? Fiţi siguri, o să vă extermin și fără ajutorul 
lor. Pentru războinice atât de curajoase, nu sunteți decât 
niște eunuci. 

În același timp jignite şi încântate de ideea de a masacra 
femeile, carele și cavaleria se aruncară în asalt. 

Ciuruit de sulițe și săgeți, avui timp să văd ţâșnind va- 
lurile de foc care învăluiră armata imperială și o înghițiră 
în câteva secunde. 

Regatul femeilor era salvat. 


Cleopatra alchimista 


În acest al treilea secol de la nașterea lui Isus, proclamat 
Hristos, Egiptul devenise o țară periculoasă. Cu excepția 
Alexandriei, unde poliţia făcea să domnească ordinea, 
restul teritoriului aparținea milițiilor locale, mult mai 
prompte în a devaliza călătorii decât în a-i apăra. 

În ciuda riscurilor, trebuia să mă duc la Lycopolis, fos- 
tul Siout, oraşul zeului șacal, Anubis. Acolo, așa cum 
spuneau zvonurile, trăia o alchimistă purtând același nume 
cu ilustra Cleopatra, a cărei amintire rămânea încă vie. 

De patruzeci de ani, încercam să fac aur și mă foloseam 
de tratatele şi de reţetele alchimiștilor care circulau pe sub 
mână. 

În zadar. 

La vârsta mea, nu aveam nimic de pierdut. Sau muream 
pe drum, sau o întâlneam pe această femeie care deținea, 
poate, secretul înaltei ştiinţe. Dacă nu era vorba decât de o 
impostoare, aș fi avut măcar inima împăcată și n-aș fi fost 
cuprins de nici un regret. Oare fabricarea aurului prin 
metodele alchimiei nu era o iluzie? 

Am avut șansa să angajez un ghid bun și două gărzi de 
corp impresionante, care vorbeau dialectele din sud. 
Înarmaţi cu săbii de o dimensiune impresionantă, cu 
privirea aspră, îi descurajau pe tâlhari. Am reușit să ajung 
neatins la Siout, strivit de soarele de vară. 

Străduţele erau goale. Întregul oraș hiberna, așteptând 
răcoarea îndoielnică a serii. Întâmplarea făcu să întâlnesc 
un sacagiu care își târa lenea și vasele. 

— O cunoşti pe Cleopatra? 

— Ți-e sete, străine? 

— Îți cumpăr toată încărcătura. 

— O să te coste o avere! 

— S-a făcut: 

Intrigat, omul mă studie. 

Am plătit prețul exorbitant. 

— Cleopatra locuiește la două străduțe de aici, la dreap- 
ta. Casa cu două etaje are în față o grădiniță. Te previn, este 
o vrăjitoare. Dacă intri la ea, n-o să mai ieşi viu. Aici, 
nimeni nu îndrăzneşte să se apropie. 

Ghidul meu păru deranjat. 

— Eu mi-am terminat treaba, gărzile de corp, la fel. 
Acum, puteți să vă descurcaţi singur. 

Vizibil, erau terorizați. 

Fără să ezit, am mers în direcția indicată şi am găsit 
casa frumoasă, acoperită de iederă. Sutele de flori făceau 
din grădină un paradis. 

Pe poartă se afla reprezentarea zeului Bes, protectorul. 

"Scotea o limbă lungă, roşie, iar faţa lui enormă, încununată 
de un păr buclat, descuraja curioşii să deranjeze propri- 
etatea. 

Eram atât de aproape de ţintă... N-o să mă las 
înspăimântat! 

Am bătut de trei ori apăsat și rar. 

Neobţinând nici un răspuns, am împins uşor poarta și 
descoperit un laborator mare. Un cuptor mare de bronz, un 
altul mai mic din piatră, vase cu gât, retorte, bazine de 
alabastru, eprubete cu o mie şi una de substanțe și 
numeroase cărți de farmece... Cleopatra avea un echipa- 
ment remarcabil. 

Nici unul dintre acele tratate de alchimie nu-mi era 
necunoscut, cu excepţia unuia singur, redactat cu 
hieroglife. 

— Eşti interesat de textele gravate în piramide? întrebă o 
voce blândă și învăluitoare. 

M-am întors şi am descoperit o femeie superbă, cu 
privirea strălucitoare. Amuzată, mă cântărea cu superiori- 
tatea firească a unui maestru față de discipolul său. 

— Citiţi... citiţi aceste semne misterioase? 

— Fără ele, cum aș putea redacta „Fabricarea aurului“? 

O imensă fericire mă copleşi. lată, am bătut la poarta 
potrivită! Totuşi, o ultimă îndoială mă cuprinse. 

— Vorbiţi de acel aur veritabil, pe care nici unul dintre 
cele mai bogate tezaure nu-l conține? 

Împinse înainte un baston, în jurul căruia se înfăşurau 
doi șerpi, unul de aur și celălalt de argint. 

— Călătorule, cunoşti acest simbol? 

— Încarnează cele două drumuri ale lui Thot-Hermes, a 
treia mare credință. 

— Care sunt numele lor? 

— Calea scurtă și calea lungă. 

— Pe care ai parcurs-0? 

— Am înţeles că trebuie să le trăieşti simultan, dar eu 
n-am descoperit axa care le reunește făcând să coboare 
susul în jos și să urce josul în sus. 

— În inima fiecărei ființe, există un mister care trebuie 
adus la viață, răspândind lumina asupra elementelor. În 
zori, ne vom cățăra până în vârful colinei morţilor. 

Mormintele șefilor provinciei Siout au fost transfor- 
mate în depozite de cereale, dar scenele şi textele conti- 
nuau să radieze. 

— Cum se extrage piatra ascunsă? întrebă Cleopatra. 

— Reunind apa cu focul. 

Într-un vas în formă de sân, adună roua care căzuse pe 
stâncă. Focul soarelui i-a dat puterea, fără s-o usuce. 

— lată apa pură care devine aer, învie morţii pe calea 
dreaptă şi fecundează pământul negru. Nici o ființă nu 
ajunge la maturitate, până când focul n-a pus-o la încer- 
care. 

Cleopatra mă făcu să beau apa preschimbată de vas. 

Contemplând soarele care nu orbea, am văzut universul 

adunându-se bucată cu bucată, stea cu stea. Tenebrele nu 
mai stăpâneau acest trup imens. Unite și transformate prin 
focul secret, spiritul și materia desăvârșeau opera. 
„. — Întoarce-te în țara ta îndepărtată, porunci Cleopatra și 
transmite învățătura primită. Mai ales, nu uita niciodată 
legea supremă a științei noastre: aurul nu poate naşte 
decât aur. 


Zeița din copac 


Padi avea cincisprezece ani şi păzea o turmă de capre la 
marginea deșertului, într-un loc pierdut din Egiptul de Sus, 
departe de sat. De mai bine de cinci ani, îndeplinea această 
sarcină ingrată pentru un salariu mic, şi anume pâine, 
legume, smochine şi apă, dar nu avea de ales. Tatăl lui fu- 
sese înrolat cu forța în armata grecească ocupatoare a 
Egiptului şi nu îl mai văzuse niciodată. Disperată, mama 
lui a murit de supărare. 

Padi chiar trebuia să se considere fericit: ar fi putut fi 
redus la condiția de sclav, care nu exista pe vremea 
faraonilor şi care fusese impusă de noii stăpâni ai țării, 
obişnuiţi să cumpere și să vândă bărbaţii și femeile consi- 
deraţi ca fiind mărfuri. 

Aproape nimeni nu mai credea că pământul iubit de zei 
își va regăsi într-o zi libertatea. După acești invadatori, vor 
veni alţii, poate și mai cruzi. În sat, nu se vorbea decât 
despre impozitele de plătit, mai grele din an în an. Partea 
din recoltă luată de ocupant nu înceta să crească, iar curtea 
coruptă de la Alexandria o ţinea într-o petrecere, în timp ce 
populaţia trudea din greu și câștiga puţin. 

Dar Padi era indiferent la proteste. Lumea lui era 
deșertul, această lume ciudată, arsă de soare, unde nu se 
aventura nimeni de teamă să nu fie prada creaturilor de 
temut care îl bântuiau. 


96 CHRISTIAN JACQ 


În timp ce caprele se desfătau rumegând plantele 
spinoase, Padi se așeza și privea nisipul gălbui, pe care 
vântul îl modela după bunul lui plac, formând dune cărora 
băiatul le observa cele mai mici încrețituri. 

Căldura de primăvară era copleșitoare, dar nu îi supăra 
nici pe cioban, nici pe animalele care știau să se 
mulțumească cu puțin pentru a supraviețui. 

Dintr-odată, cerul se întunecă. Nori imenși, maronii, as- 
cundeau soarele și puneau stăpânire pe întindere. Furtuna 
de nisip... De obicei, Padi îi presimțea sosirea și avea timp 
să ajungă în sat pentru a se pune la adăpost. De data aceas- 
ta, din cauza rapidității fenomenului, fusese luat pe 
neașteptate. În mai puţin de un sfert de oră, nu se va mai 
vedea la mai puţin de un metru și va fi incapabil să se ori- 
enteze. 

Atunci se hotărî să rămână culcat la pământ. Pentru că 
deșertul era aliatul său, de ce i-ar face vreun rău? 

Când vijelia plină de nisip răscolit îi biciui corpul, 
băiatului nu-i fu frică. 


Un corn i se înfundă cu blândeţe lui Padi în coaste şi îl 
trezi. Cea mai bătrână capră, conducătoarea turmei, 
supraviețuise și îl privea cu un ochi ascuţit și bucuros. 

Peisajul era schimbat, Padi nu-l mai recunoștea deloc. 
În faţa lui, se afla un mic deal pe care se înălța un mare şi 
maiestuos sicomor. 

Ciobanul bătuse regiunea în toate direcţiile şi nicăieri 
nu exista un arbore de o asemenea dimensiune! 

Înalt de vreo cincisprezece metri, sicomorul avea un 
trunchi albicios, o coroană bogată și frunze ovale. Făcea 
fructe adunate în ciorchini care, la maturitate, deveneau 
roșii. Avea o umbră atât de binefăcătoare, încât era 
stăpânul grădinilor și al pieţelor satelor. 

Dar aici, în această singurătate bătută de un vânt aspru, 
oare cum o să înflorească? 

Pe cât de intrigat, pe atât de fascinat, Padi se apropie. 
Foșnetul frunzelor avea dulceața mierii și viața i se păru 
dintr-odată uşoară, lipsită de suferință și de griji. 

Când îi atinse trunchiul, băiatul rămase stupefiat. Era 
neted și, dintr-odată, începu să tremure, ca și cum ar fi fost 
însufleţit de o energie secretă. 

Speriat, Padi dădu înapoi. 

Atunci o văzu. 

O încântătoare fată tânără, al cărei corp grațios şi 
subţire se confunda cu arborele! Faţa ei era de o incredibilă 
fineţe; nu putea să fi avut mai mult de cincisprezece ani. 
Îmbrăcată într-o rochie albă cu bretele, cu gâtul împodobit 
cu un colier de turcoaze și de jasp, surâdea. 

Padi se îndrăgosti nebunește. 

De obicei nu acorda decât o atenție distrată fetelor din 
sat, dintre care unele erau îndrăzneţe, dar acum descoperea 
splendoarea și magia unui trup de femeie. 

— Cine eşti tu? îl întrebă ea. 

— Padi, ciobanul. 

— Cum m-ai găsit? 

— A fost o furtună de nisip, nu m-am mișcat... Şi iată-te! 

Ochii tinerei fete exprimau o infinită blândețe. 

— Te înşeli, Padi. Ca să ajungi până la mine, ai parcurs 
un drum lung și greu. Şi, dacă nu aveai o privire curată, nu 
m-ai fi văzut. 

— Eşti frumoasă, atât de frumoasă! Rămâi multă vreme 
în locul ăsta? 

— Sicomorul ăsta este locuința mea, nu-l părăsesc 
niciodată. 

Padi era fericit. 

Contemplând-o, își umplea privirea de formele ei per- 
fecte, îşi simţea inima crescând, ca și cum bătea pentru 
prima oară. 

Dar soarele apunea și el trebuia să se întoarcă în sat. 
Doar atunci ciobanul observă că animalele se împrăștiaseră 
şi că era greu să le adune. 


Polițistul grec, însărcinat cu paza satului, fu cel care îl 
pedepsi pe Padi cu lovituri de baston. Băiatul urlă de 
durere, dar își păstră secretul: nu vorbi decât de furtuna de 
nisip, atât de neașteptată, încât l-a împiedicat să salveze 
toate caprele. Două au murit, trei au dispărut. 

— Vei petrece mulți ani muncind pentru a înapoia ce ai 
pierdut, prezise polițistul. O secătură de teapa ta ar merita 
să fie trimisă în oraș ca sclav... Acolo, te-ar învăţa minte! 

Padi se stăpâni. Dacă protesta, dacă își arăta frica, 
torționarul își punea amenințarea în practică. Băiatul tre- 
buia să pară un țăran supus și limitat, atât de prost, încât să 
nu fie bun nici de sclav într-o locuinţă bogată de la oraș. 

— De mâine, o să fii la dispoziția primarului. Du-te, mă 
plictiseşti. 

Cu șezutul arzând de durere, Padi mai mult se târî decât 
merse până la cabana de stuf pe care o împărțea cu un alt 
orfan, lumes, un băiat vesel, mereu pus pe şotii. 

— Eşti într-o situație ciudată, Padi! Trebuie să mergi la 
vindecătoare. 

— Nu, mi-e bine... 

— Nu te da prea puternic. Vino, o să te duc. 

La capătul puterilor, Padi se lăsă susținut de priete- 
nul lui. 

Vindecătoarea locuia într-o căsuță albă, înconjurată de 
o grădină în care cultiva plane medicinale. Le era frică de 

ea, pentru că această femeie autoritară și fără vârstă nu se 
amesteca în conversațiile cumetrelor când scoteau apă, dar 
toate veneau la ea când se îmbolnăveau. 

Vindecătoarea observă rănitul cu un ochi cercetător. 

— Cine te-a lovit, Padi? 

— Polițistul grec. 

— Ai făcut o greșeală gravă? 

— Din cauza furtunii de nisip. Am pierdut caprele. 

— Lungește-te pe bancheta de piatră..O să-ţi ung dosul 
cu unguente şi n-o să mai simţi nici o durere. 

O căldură blândă emana din mâinile puternice ale vin- 


" decătoarei. Când unguentele pătrunseră în piele, băiatul 


uită de tratamentul violent a cărui victimă fusese. 

— Cunoști bine deşertul, Padi... Cum de te-a luat pe 
neașteptate? 

— O furtună atât de ciudată... N-am avut timp să 
acționez. 

— Așadar, o divinitate a provocat-o pentru a ți se arăta. 
Și ai văzut-o, nu-i așa? 

Padi rămase mut. 

— Păzeşte-te, îi recomandă vindecătoarea. Deșertul este 
plin de creaturi ciudate, care caută să fure sufletul omului. 
Dacă ai întâlnit o preafrumoasă zeiță, cu zâmbet încântător, 
este vorba despre stăpâna cerului, care primește sufletul 
drepţilor și le oferă apă rece pentru o veșnicie. Dar nu 
apare decât într-un sicomor mare cu frunziș plăcut și nu 
poate fi un arbore ca acela în locul unde tu îți duci caprele. 


Primarul, care colabora cu ocupantul grec, îi obliga pe 
tinerii din sat să transporte cărămizi care foloseau la cons- 
trucţia noii sale case. Cei care se plângeau de condiţiile de 

muncă erau trimiși pe câmp, unde arendașii îi tratau și mai 
rău. 

Padi ţinu ritmul și se mulțumi cu hrana modestă care îi 
fu oferită. La căderea nopții, ieșea din sat pentru a se aven- 
tura în deșert și nimeni nu-l urma. Toţi se temeau de du- 
hurile şi de monștrii însetaţi de sânge, fără să uite de șerpii 
şi de scorpionii care ieșeau din ascunzători la apus. 

Padi risca moartea la fiecare pas, dar nu-i păsa. La ce 
bun să trăiască, dacă n-o regăsea pe zeiţa din copac, mi- 
nunata femeie de care era îndrăgostit? Alergând până își 
pierdea suflul, iute ca briza serii, băiatul nu întârzia nici o 
clipă pe drumul pe care-l avea de urmat. 

Marele sicomor strălucea sub lună, acest soare al nopții. 

Padi se apropie, admirativ și spășit. Nu văzu decât trun- 
chiul arborelui, ramurile, frunzișul... dar nu și pe zeiță! Cu 
inima strânsă, cu lacrimile în gât, îngenunche pentru a-i 
implora apariția. 

Și miracolul se repetă. 

Trunchiul arborelui se transformă într-un delicat trup 
de femeie, apoi se contură fața cu precizie. 

Era și mai frumoasă decât în amintirea lui Padi. 

— Tu eşti stăpâna cerului, nu-i așa? 

Ea zâmbi cu o infinită blândeţe. 

— Cine ţi-a spus? 

— Vindecătoarea care m-a îngrijit. Am fost pedepsit 
pentru că am pierdut caprele. Ce contează, dacă tu ești tot 
aici? 

— Ți-am spus, nu părăsesc niciodată acest copac mare. 
De câte ori vei dori să mă întâlnești, vei reuşi să mă vezi. 
Tu, și nimeni altcineva. 

— Vrei să-mi vorbeşti despre stele și despre dansul lor, 
acolo sus, atât de departe de noi? 

Toată noaptea, Padi puse mii de întrebări tinerei femei 
pe care o iubea și îi ascultă vocea încântătoare, care îi 
dezvăluia secretele universului. 


Cu un coș plin de cărămizi pe umeri, Padi se lovi de o 
piatră mare, pe care n-o observase și se întinse cât era de 
lung pe potecă. Din fericire, nici o cărămidă nu se sparse în 
cădere. Nu îndură deci o nouă dojană din partea maistrului, 
care îl copleșea cu munca. 

Obosit de noaptea albă, Padi nu avea dreptul la nici o 
clipă de odihnă. Ultimul sosit în echipa de cărători nu putea 
conta pe tovarășii lui, care nu-i dădeau nici un ajutor, fiind 
gata să dea pe faţă lipsa lui de spor. 

Gândindu-se la zeița din copac, Padi reușea să depă- 
şească încercarea. Când ajunse din nou la colibă, la sfâr- 
şitul zilei, se împiedica de somn. 

— Trebuie să dorm puţin, îi mărturisi prietenului său 
Iumes, dar promite-mi că mă trezești imediat ce noaptea va 
acoperi colinele. 

— De ce, Padi? 

— Nu-mi pune întrebări, te rog, și trezeşte-mă. Mai ales, 
nu uita! 

Iumes îşi respectă cuvântul și Padi se întoarse în deșert. 
Zeița continuă să-i vorbească de stelele cărora le dădea 
viaţă în fiecare dimineaţă. 

Cu cât o privea mai mult, cu atât o iubea mai mult. Ră- 
mânând tot mai inaccesibilă, devenea din ce în ce mai 
apropiată; alături de ea, timpul se oprea și suferința 
dispărea. Ascultând-o, băiatul învățase să citească în stele 
și să înțeleagă că pământul nu era decât o insulă în imen- 
sul ocean creat de energia zeilor. 

Prima lui iubire de copil era pentru o zeiță, şi niciodată 
nu va mai avea o alta. 


— Padi, ești un leneş! exclamă maistrul. 

— Am adus același număr de cărămizi ca și ceilalți. 

— Eu sunt cel care apreciez! Eşti încet și adormit. 

— N-am nici măcar dreptul la o pauză după masă... 

— Îndrăzneşti să te plângi! 

Padi lăsă capul în jos: 

— Încerc să muncesc cât mai bine. 

— Ei bine, nu este deloc mulțumitor! Eşti atât de 
obosit... Oare nu-ți petreci nopțile cu o fată? 

— Bineînţeles că nu. Întrebaţi-l pe prietenul Iumes, 
dormim în aceeași colibă. 

— O să-l întreb, 

Chemat de maistru, lumes nu-și trădă prietenul. Afirmă 
că nu părăsea coliba de la apus până în zori, și că nici el, 
nici Padi nu merg la fete. Cu oasele zdrobite de muncă, nu 
se gândeau decât la somn. 

— Te-am salvat de la ciomăgeală, îi aminti lumes lui 
Padi; eşti dator să-mi spui adevărul. 

— Este secretul meu. 

— Faci ceva rău? 

— Nu... Te asigur că nu. 

— Atunci, de ce atâta mister? 

— Nu pot să-ți spun nimic. 

— Înţeleg! Este cea mai frumoasă fată din sat și nu vrei 
s-o împarți. Păzește-te, Padi: dacă ești prins, sclavia te 
așteaptă. 


lumes îl trezi pe Padi și se făcu că adoarme la loc. Dar, 
de data acesta, era hotărât să se ia după el. Trebuie ca 

iubita lui să fie frumoasă şi înfocată pentru ca prietenul lui 
să se lipsească într-un asemenea hal de somn, încât să se 
îmbolnăvească! Fapta se dovedi mai grea decât își 
închipuise curiosul. Plin de energie, Padi alerga spre ţintă, 
fără să se întoarcă. lumes își potrivi pasul după al lui, dar 
îi ardeau plămânii şi se temea la fiecare pas să nu calce pe 
un scorpion sau să nu fie mușcat de un şarpe. 

Când Padi intră în deșert, lumes simți că i.se face părul 
măciucă și un fior îi străbătu corpul. Intra în deșert și risca 
să întâlnească monştri uriași înaripați, cu gurile căscate, 
care se hrăneau cu cei imprudenţi sau cu cei rătăciți. Dar, 
dacă îl pierdea pe Padi din ochi, nu i-ar fi aflat niciodată 
secretul. 

Lac de sudoare, lumes continuă. 

Nici măcar o dată, camaradul lui nu șovăi pe drumul 
lui, ca și cum deşertul ar fi fost regatul său. Mergând pe 
urmele lui Padi, lumes evită gropile, pietrele tăioase și 
suprafeţele de nisip înșelătoare. 

În sfârșit, Padi se opri. 

La o distanță respectabilă, lumes se putu așeza, să-și 
potolească răsuflarea și să admire un surprinzător specta- 
col. 

În mijlocul singurătăţii, se înălța un sicomor, mai fru- 
mos şi mai mare decât cei pe care îi văzuse lumes. Padi 
stătea foarte aproape de trunchi şi părea că-i vorbește. 

De fapt, era un secret extraordinar! Iar lumes pricepu 
repede de ce prietenul lui nu dorea să-i împartă comoara. 


Când Padi intră în colibă, lumes nu era acolo. 
— Sunt în spatele tău, spuse vocea ascuţită a tovară- 
şului său. 

Padi se întoarse. 

— M-ai... m-ai urmărit? 

— Am avut acest curaj şi nu regret. Ți-am văzut sico- 

„morul! Felicitări, Padi: datorită lui, o să faci avere. Dar îmi 
vreau partea. 

— Nu pricep... 

— Nu face pe prostul! Tâmplarul satului este un om 
cumsecade și o să ùe ajute să ne facem actul de proprietate 
asupra acestui copac pe care l-am descoperit în plin deșert. 
Sunt sigur că lemnul lui este excepțional și că o să-l vin- 
dem pe bani foarte buni! Îţi imaginezi câtă mobilă și câte 
sicrie pentru bogați? O să devenim și noi bogaţi și o să 
părăsim satul ăsta. Ce bine o să ne distrăm la oraș! 

— Doar nu vrei să... tai sicomorul? 

— Amândoi o să reuşim. Gândește-te că fiecare lovitură 
de topor ne va apropia de bogăţie! 


— Unde este Padi? îi întrebă maistrul pe lucrători. 

Nimeni nu-i răspunse. 

— De data asta, este prea mult! O să anunț poliţia. 

Refuzarea corvezii era o crimă. Polițistul grec nici 
măcar nu prezenta dezertorul în fața tribunalului satului; îl 
trimitea la muncă forțată în minele din sud, ceea ce 
echivala cu o condamnare la moarte. 

Trebuia încă o dată să pună mâna pe bici, dar grecul nu 
era deloc îngrijorat: lumes ştia în mod sigur unde se ascun- 
dea tovarășul lui și nu va rezista torturii. 

Grecul nu se înșela. lumes vorbi fără să fie rugat, 
descrise marele sicomor şi, pentru a evita bătaia, propuse 
chiar să-i conducă pe poliţist și pe zbirii lui la locul unde 
Padi se ducea în fiecare noapte. 


Ce dulce e viaţa la umbra palmierilor! 105 


Soarele strălucea la zenit, Padi era așezat la umbra frun- 
zișului. Datorită jocului de lumini, distingea și mai bine 
trăsăturile sublime ale feței tinerei zeițe. 

— Prietenul meu m-a trădat, îi destăinui Padi. Văzând 
copacul, nu s-a gândit decât la averea pe care ar putea s-o 
obțină. Dacă te vedea... 

— Imposibil, privirea lui nu poate vedea decât un 
trunchi, ramurile și frunzișul. 

— În dimineaţa aceasta, nu m-am dus la muncă. O să mă 
acuze de dezertare și polițistul grec mă va căuta peste tot. 
Dar poate fi și mai rău... Dacă lumes dezvăluie existența 
sicomorului, vor veni aici ca să-l taie! 

— Chiar asta este intenţia lor, de fapt. 

— O să te apăr! 

— Singur împotriva lor, o să fii ucis. 

— Atunci, lasă-mă să vin în copac alături de tine, 
lasă-mă să te îmbrăţișez! 

— Dacă îţi ofer apa cerului, Padi, n-o să-ţi mai revezi 
nici satul, nici prietenii. 

— Nu-mi pasă de sat și nu mai am prieteni! Tu eşti cea 
pe care o iubesc, vreau să te iau în braţe și să mă contopesc 
cu tine. 

— Iubirea noastră va fi asemănătoare razelor soarelui, la 
fel ca blândul vânt din nord, precum creșterea Nilului, dar 
nu va avea o formă umană. 

Una dintre crengile sicomorului se transformă într-o 
mână cu degete lungi, elegante și fine, care îi oferi lui Padi 
un vas cu apă proaspătă. 

Fără să ezite, o bău. 

Această apă nu avea decât aparența unui lichid străbătut 
de unde luminoase care îl învăluiră pe băiat și îl purtară în 
interiorul sicomorului. 

Timp de o clipă, Padi simți lipit de trupul lui pe cel al 
femeii frumoase, tinere şi dorite, a cărei iubire era atât de 
mare, încât se transformă într-un milion de stele. 


— Aici este, spuse lumes, sunt sigur! 

Polițistul grec și zbirii lui, înarmaţi cu bâte, scrutau 
împrejurimile. 

— Îţi baţi joc de noi! Nu este decât deșert, cât vezi cu 
ochii... 

— Credeţi-mă. Marele sicomor era chiar aici! Avea un 
frunziș bogat şi un trunchi superb, care strălucea în lumina 
lunii. Și ar fi dat o cantitate enormă de lemn pentru tâm- 
plar! 

— Ori minţi, ori eşti nebun, aprecie grecul. Nici un 
copac n-ar putea crește într-un loc ca ăsta. Pentru că ai vrut 
să aperi un dezertor, vei plăti în locul lui, până când o să-l 
găsim. 

— Nu, nu! Vă jur că am spus adevărul! 

— Făceţi-l să tacă și trimiteți-l la mine. 

Dacă polițistul ar mai fi făcut trei pași, ar fi zărit, între 
două ridicături de nisip gălbui, un minuscul lăstar de sico- 
mor. 

Dar micul grup întoarse spatele deșertului și își reluă 
drumul spre sat, în timp ce proaspătul copac, încet, foarte 
încet, începea să crească. 


Text publicat în Histoire d'enfance, Sol en si, 1998 


Năluca de lumină 


Soarele era nemișcat. 

Ea se apropia, n-o vedeam decât pe ea. Nilul, deșertul, 
culturile dispăruseră. Este îmbrăcată într-o rochie albă care 
se confundă cu lumina. Părul îi dansează în aerul cald. 
Țăranii dorm. Turiștii nu se aventurează până aici. 

De unde venea? Nu are nici cel mai mic bagaj, ochii îi 
cântă, pașii abia dacă ating pământul. 

— Te-ai rătăcit? Nu este bine să te aventurezi singură pe 
meleagurile astea. 

Ea privește în depărtare. 

— Vrei să te însoțesc până la bac? 

Un zâmbet mă făcu să cred că accepta. 

Părând a cunoaște drumul, merse înaintea mea. Căldura 
era istovitoare. Trecu printre două rânduri de trestie de 
zahăr. 

— Așteaptă... Nu este pe acolo! 

Se îndreptă spre mlaștina cu șerpi. Săptămâna trecută 
fuseseră mușcați doi copii. Aș fi vrut s-o apuc de umeri, 
dar eram incapabil s-o ating. Se așeză pe marginea 
mlaștinii, ca și cum nu exista nici un pericol. Am rămas în 
picioare, fascinat de fața ei blândă și de părul său blond. 

— Spune-mi măcar numele tău. 

Un strigăt mă făcu să tresar, mi-am ridicat ochii. 

Dispăruse. Ierburile aplecate aminteau de trecerea ei. 

Am pornit în urmărirea ei. Cu plămânii arși, a trebuit să 
încetinesc. 

În sat, şeicul dormita pe banca lui. 

— Te salut. Ai observat o femeie blondă, foarte fru- 
moasă, îmbrăcată într-o rochie albă? 

— Uneori, soarele ne vorbeşte. 

Adormi la loc. 

Eram îndrăgostit de o nălucă de lumină. 


Fericirea înțeleptului 


Vorbește numai atunci când știi că ai o soluţie... 
A vorbi este cea mai grea dintre munci. 
Ptah-Hotep, Maxima 24 


Merit, o frumoasă brună de vreo patruzeci de ani, era 
neliniștită. 

Totuşi, avea totul pentru a fi fericită; un soț muncitor și 
atent, doi fii perfect sănătoşi. O casă albă, drăguță, în inima 
unei păduri de palmieri, câmpuri, măgari și o curte plină de 
găini. Zilele se scurgeau liniștite și Merit nu cerea nimic 
altceva zeilor decât această fericire calmă, sub cerul albas- 
tru al oazei de sare, la est de Egipt, guvernată de înțeleptul 
faraon Khety!. 

Dar de ce soțul ei, impetuosul Anup, plănuise să plece 
în capitală, Herakleopolis, pentru a vinde acolo produsele 
de lux şi să încerce să facă avere? Merit nu avea nevoie de 
această comoară. 

— Mi-ai pregătit pâinițe pentru drum? întrebă Anup 
intrând în bucătărie. 

Înalt, solid, cu o față deschisă și zâmbitoare, Anup era 
dotat cu un entuziasm de toată isprava. 


1 Acest faraon a domnit pe la 2160 î. Hr. (n.a.) 

De la căsătoria lor, acum douăzeci de ani, nu încetase 
să facă planuri pentru a le îmbunătăți viața zilnică și a oferi 
familiei rostul unei vieți mai bune. Astfel, devenise patro- 
nul unei mici antreprize, care angaja mai mulţi locuitori ai 
oazei, de lângă care adunau sarea indispensabilă fabricării 
conservelor; dar Anup nu se oprise aici şi se ocupa și de 
cultura de plante medicinale și de exploatarea lemnului 
prețios. 

Merit se ghemui în brațele soțului ei. 

— Nu pleca, te rog... Nu suntem destul de bogați? 

— Transportul acesta va asigura viitorul copiilor noștri, 
promise Anup. Am adunat o cantitate suficientă de produse 
de o excepțională calitate pentru a face cea mai bună tran- 
zacție comercială din cariera mea! 

— Nu te temi de pericolele și de oboseala călătoriei? 

— Datorită poliţiei faraonului, drumurile sunt sigure, și 
mă simt în plină formă! 

— N-ar trebui să pleci singur. 

— Nu am încredere în nimeni, decât în măgarii mei. În 
șeful lor, Bot-Mare, care cunoaște mai bine decât mine 
drumurile deșertului. 

— Atunci, lasă-mă să te însoțesc! 

— Stăpâna casei își părăsește domeniul? Doar tu eşti în 
stare să veghezi asupra copiilor noștri şi asupra bunurilor 
noastre. 

— Nu sunt liniștită, Anup... Am somnul agitat, ca și cum 
un demon mă torturează. N-ar trebui să te mulțumești cu ce 
avem? 

El îi zâmbi. 

— Nu doresc nimic în plus, iubirea mea: dar ştii foarte 
bine că trebuie să trimit o cantitate de sare de primă mână 
în capitală. De ce să nu profit și să vând și plantele medi- 
cinale și lemnul prețios? Când o să închei contractele nece- 
sare cu trezoreria, drumurile le vor face angajaţii mei în 
locul meu, şi n-o să te mai părăsesc. 

Când își puse buzele peste ale ei, Merit renunță: în fața 
puterii de convingere a soțului ei, nu mai avea forța să 
lupte. 


Bot-Mare mergea în frunte, cu pas egal. După el se 
orienta caravana de măgari bine întreținuți. Cu căutătura 
îndârjită, şeful măgarilor era un animal splendid, cu ure- 
chile frumos croite și cu caracter puternic; el era cel care 
impunea mersul și tot el hotăra opririle. Știind că n-are nici 
o şansă să-l convingă, Anup îl lăsa să acționeze și se 
mulțumea să îngrijească atent patrupedele care făceau 
atâtea servicii oamenilor. 

Atunci când Bot-Mare ajunse într-un fel de trecătoare 
pierdută într-un mare deșert pietros, un nor de praf, departe 
pe drum, îl îngrijoră. Măgarul se opri și își arătă dinții, gata 
să se apere. 

Înarmat numai cu o bâtă, Anup se așeză în dreapta lui 
Bot-Mare, pentru a vedea venind spre ei vreo zece polițiști 
comandați de un nubian cu o statură impresionantă. 

Cu un aer amenințător, îl înconjurară pe călător. 

— De unde vii, prietene? întrebă nubianul. 

— Din oaza sării. 

— Care este numele tău? 

— Anup. 

— Şi unde te duci? 

— În capitală, Herakleopolis. 

— Măgarii sunt ai tăi? 

— Şi ei, şi mărfurile pe care le transportă. 

— Călătorești singur și neînarmat? 

— Drumurile nu sunt sigure? 

— Sunt, prietene. De când regele nostru a instaurat 
dreptatea pe cele Două Regate, bărbații și femeile pot 
umbla după bunul-plac, fără să se teamă să fie atacați. O să 

întâlneşti şi alte patrule în drumul tău și o să-ți pună ace- 
leași întrebări. Drum bun. 

De fapt, Anup suportă mai multe controale înainte de a 
părăsi drumul deșertului şi de a intra într-o zonă înverzită, 
care anunţa o alta, cea a lui Fayyum, al cărei centru era ocu- 
pat de un lac mare, unde ajungea un canal amenajat de 
constructorii Vechiului Imperiu și care era alimentat de Nil. 

Anup se bucură de dispozițiile adoptate de guvern. 
Când erau în siguranță, toți aveau chef de muncă, iar viaţa 
părea ușoară ca o pană de pasăre. 


În faţa lui, o mulţime de grădini de diferite dimensiuni, 
bine irigate și protejate de focul soarelui de tamarini, de 
jujuba, de salcâmi sau de sicomori. Țăranii îmblânziseră 
natura pentru a o face luxuriantă și primitoare; şi roditorul 
pământ negru, cultivat cu dragoste, se arăta de o generozi- 
tate fără seamăn. 

Blânda Merit se îngrijorase fără motiv; unei călătorii 
fără riscuri, îi urma o vânzare fără complicaţii. La 
întoarcerea acasă, Anup nu se va gândi decât la fericirea de 
a trăi într-o țară iubită de zei. 

Nekt se trezise prost dispus, după ce avusese un coșmar 
îngrozitor: toți țăranii pe care îi exploata profitând de 
poziţia lui de înalt funcționar îndrăzneau să depună plân- 
gere împotriva lui! Lac de transpiraţie, simţise o durere în 
şale când dădu deoparte cearșaful și chemase în zadar 
servitoarea. 

Furios că nu obținuse nici un răspuns, Nekt se duse 
şchiopătând în bucătărie, unde o tânără fată cocea pâine. 

- Tu ce faci acolo? 

— Mama este bolnavă și îi țin locul. 

— Fă-mi o plăcintă caldă umplută cu bob. Și fă curăţenie 
ca lumea în casă. 

— Da, stăpâne, răspunse tânăra fată, îngrozită. 

După ce se spălă, Nekt înghiți plăcinta, gândindu-se la 
întâlnirea îngrijitorilor de canale pe care o va prezida 
după-amiază. Patronul lui, ministrul Rensi, era un om foar- 
te riguros, care aștepta rezultate. Din fericire, nu cunoștea 
delapidările de fonduri ale adjunctului său direct, care 
jefuia o grămadă de oameni mărunți, pentru a se bucura de 
cele mai bune produse, fără să plătească. 

Cum nimeni nu se putea apropia de ministru fără să 
treacă de Nekt, intendentul și secretarul lui particular, aces- 
ta din urmă putea dormi liniștit. 

Liniștit, până la acest ultim coşmar! Din fericire, Nekt 
"nu credea decât în concret și în palpabil; când își puse o 
perucă scurtă și o pagnă nouă, îl primi pe cel care-l ascul- 
„ta orbește, un scrib al câmpului, pe care îl însărcina să 
„străbată satele pentru a repera indivizii naivi, ușor de jefuit. 
— Norocul este de partea noastră, stăpâne! 

— Ar fi bine... lată că a trecut mai mult de o lună de când 
„nu mi-ai mai adus o afacere ca lumea. 

— Pe asta n-o s-o regretați! Tocmai mi s-a semnalat 
sosirea unui negustor, în fruntea unei caravane de măgari 
încărcați cu marfă. 

Ochii lui Nekt străluceau de lăcomie. 

— L-ai mai văzut? 

— Nu, cred că e pentru prima oară în capitală. 

— L-a recunoscut cineva? 

— Nimeni... Vânatul ideal, vă spun! O să-i iau un sfert 
din încărcătură, drept impozit local. 

— S-ar putea mai mult, aprecie Nekt, mult mai mult... 

Scribul fu îngrozit. 

— Stăpâne, totuși nu vreţi să... 

— Fii pe pace, nu am intenția să-l suprim, ci să-i rezerv 
un tratament special. lată instrucţiunile mele... 

Anup nu întâlnea decât oameni amabili, încântați să 
salute un străin fermecat de peisajele pe care le descoperea. 
Pentru locuitorul oazei, visul frumos continua. 

Se gândea deja la cadourile cu care o va acoperi pe soţia 
lui: coliere, inele, brățări, rochii, șaluri, chiar și o perucă 
luxoasă! La întoarcerea lui, Anup va organiza un mare 
banchet pentru a-și sărbători succesul și cel mai bun vin va 
curge în valuri. 

Bot-Mare se opri și se întoarse spre stăpânul lui ca să-l 
întrebe în ce direcţie s-o ia. Trei drumuri se deschideau 
înaintea măgarului și, de data aceasta, lui Anup îi revenea 
sarcina să aleagă, arătându-i destinaţia. 

— Mergem la administrația trezoreriei, dar care este cel 
mai bun itinerar? 

Un scrib slăbănog, cu fața ca a unui dihor, împodobită 
cu o mustață mică, se îndreptă spre negustor. 

— Cauţi pe cineva? 

— Vreau să-mi prezint încărcătura trezorierului palatului. 

— O, da, ţinteşti sus! Este un personaj important care nu 
primește pe oricine. 

— Dar eu nu vând orice! 

— Măgarii tăi transportă comori fabuloase? 

— Vin din Oaza Sării cu mărfuri de prima mână. 

— Natron ai? 

— Bineînțeles. 

— Lemn prețios? 

— De fapt, mai multe esențe. 

— Piei de animale? 

— Sunt magnifice! Și nu-ți mai spun de plantele medi- 
cinale, dintre care unele sunt foarte rare. 

Micul scrib fu plin de admirație. 

— Ai dreptate... Nu aduci orice și tu nu ești oricine! 

— Numele meu este Anup şi am muncit din greu ca să 
ajung aici. 

— Eu nu sunt decât un scrib, dar pot să-ţi indic cel mai 
bun drum ca să ajungi la trezorerie. 

— Exact ce aveam de gând să te întreb! 

— Măgarii tăi au picioare zdravene? 

— Fără îngâmfare, nu există alții mai buni! 

— Atunci, ia-o pe poteca cea mai scurtă, cea care pleacă 
în partea ta dreaptă; nu este largă, dar te duce direct la 
clădirile trezoreriei. Acolo, o să fii primit de scribi care o 
să evalueze încărcătura și o să-ţi plătească în cei mai buni 
termeni, fie în natură, fie în lingouri de aramă. Mărfuri ca 
ale tale sunt întotdeauna bine primite, căci curtea regală 
apreciază produsele de calitate. Ale tale vor plăcea mult, 
sunt sigur. 

Cuvintele scribului îl încântară pe Anup. Din ce în ce 
mai frumos, visul nu întârzia să devină realitate. 

— Cum aş putea să-ți mulțumesc pentru ajutor? întrebă 
locuitorul oazei. 

— Nu vreau nimic! Nu e firesc să ușurez sarcina unui 
străin? 

— Un săculeţ de natron ţi-ar face plăcere? 

— Bineînţeles că da, dar... 

— Ei, iată unul. 

— E prea mult, mult prea mult! 

— N-o să uit niciodată că tu eşti cel care mi-ai arătat dru- 
mul cel bun. 

Micul mustăcios avu un zâmbet satisfăcut. 

— A fost o mare bucurie să-ți fac un serviciu. 

— Fie ca divinităţile să te apere! Haide, Bot-Mare, o 
luăm pe cărarea din dreapta. 

Măgarul îşi reluă mersul, urmat de tovarășii lui. 

Scribul privi cortegiul trecând, imaginându-și bogățiile 
pe care le conțineau sacii purtați de patrupede. 

Avu un zâmbet crud, gândindu-se că acest imbecil de 
Anup se arunca cu capul înainte într-o capcană, din care 
n-avea nici o șansă să scape. 

Într-adevăr, drumul era foarte îngust. 

„De fapt, era vorba de capătul unui dig: de o parte, apa 
care creștea de la inundații, fără să fie înghițită de movila 
de pământ; de cealaltă, se afla un superb câmp de orz. 

Bot-Mare își încetini mersul şi Anup se întreba dacă a 
ales drumul cel bun. 

Când caravana se apropie de o casă, Bot-Mare se opri. 
Tocmai pusese copita pe o bucată de stofă întinsă de-a latul 
drumului și privea bănuitor acest obstacol neaşteptat, care 
avea una dintre extremități înmuiată în apă, iar cealaltă 
plonja în spicele coapte. 

— Hei! strigă Nekt ieşind din casă. Unde te crezi, bandi- 
tule? 

Surprins de agresivitatea acestui bărbat îndesat, cu 
capul rotund ca o lună plină și cu degetele de la mâini și de 
la picioare durdulii ca ale unui prunc prea gras, Anup se 
bâlbâi de indignare. 

— Cum... Cum îndrăznești... să mă tratezi astfel? Nu 
sunt un bandit, ci un negustor cinstit care. se duce la tre- 
zorerie, în capitală! 

Nekt izbucni într-un râs disprețuitor. 

— În plus, mai eşti și mincinos! Drumul ăsta nu duce la 
tezaur, toată lumea știe, 

Jignit, Anup încercă să se apere. 

— Nu sunt de pe-aici... Și un scrib m-a îndrumat! 

— Inventezi orice ca să-ți justifici nelegiuirea, dar nu 
ține. Ai nimerit prost, străine! Și, ca înalt funcţionar, sunt 
în mod special legat de respectarea legilor. 

— Pe care am încălcat-o? se neliniști locuitorul oazei. 

— Nu vezi că măgarul tău tropăie pe o stofă rară care îmi 
aparţine? A strica bunurile altuia este o greșeală gravă. 

Ca și cum ar fi înțeles amenințarea care apăsa asupra 
stăpânului său, Bot-Mare dădu înapoi. 

Nekt se aplecă peste bucata de stofă. 

— Cât e de murdară! gemu el. Copita animalului tău a și 
sfâșiat-o... O stofă care aparținea străbunicii mamei mele și 
care se transmitea din generaţie în generație! Este bunul 
meu cel mai prețios, cel la care ţineam cel mai mult! 

— O să te recompensez, promise Anup. Dar drumul ăsta 
nu aparține tuturor? 

Nekt aruncă o privire răutăcioasă spre străin. 

— Tocmai tu, un tâlhar, vrei să mă înveţi ce e drept? 

— Când ai o stofă atât de valoroasă, de ce o întinzi pe un 
drum? 

— Argumentele tale n-au nici un sens, străine! 

Nekt împături stofa murdărită. 

— Lăsam minunea asta să se usuce la soare și măgarul 
tău este cel care mi-a furat-o! Dacă nu interveneam la timp, 
ar fi fost făcută bucăți. 

— De ce inventezi o asemenea poveste? 

— Acesta este adevărul. Îndrăzneşti să negi că măgarul 
tău mi-a stricat bunul? 

— Ce vrei în schimb? 

— Jumătate din încărcătura ta. 

— Glumești! 

— Aşa ți se pare? 

— Nu cunoști valoarea celor purtate de măgarii mei! Vin 
din oaza de sare și aduc la trezorerie produse de lux. 

— lar tu nu îţi dai seama de valoarea acestei stofe pe care 
Chiar faraonul a oferit-o familiei mele! Cerând doar 
jumătate din încărcătura ta, mă dovedesc deosebit de 
binevoitor. 

Faţa întunecată a înaltului funcționar nu-l convinse pe 

Anup. 

— Ceri imposibilul... 

— Sau accepți, sau depun plângere împotriva ta. Și tri- 
bunalul nu va fi atât de indulgent ca mine. 

— Oricare ar fi costul adevărat al stofei tale, n-ar valora 
cât ceri! 

Tentat de hrana de lângă el, unul dintre măgari rumega 
spice de orz, imitat imediat de tovarășii lui. 

— În plus, eşti şi un hoț! exclamă Nekt, furibund. 
Animalele tale îmi devastează câmpul sub ochii mei, fără 
ca tu să le împiedici! 

Bot-Mare scoase un răget care puse capăt festinului 
improvizat, dar răul era făcut. 

— E doar puţin orz, constată Anup, şi vezi bine că 
măgarii au încetat să mănânce. 

— Dacă n-aş fi intervenit, riscând să fiu muşcat, câmpul 
meu ar fi fost devastat! O să chem un scrib ca să constate 
daunele. Ai pofti la toată recolta mea, nu-i așa? 

— Absolut deloc şi o ştii foarte bine! De ce vrei să-mi 
faci rău? 

— Tu ești acela, un tâlhar, un hoț și un mincinos, care 
îndrăzneşti să mă insulti. 

— Îţi ofer sare, un săculeţ de ierburi medicinale și o 
bucată. de lemn prețios, pentru a te despăgubi de micile 
neplăceri pe care ți le-am provocat în mod involuntar și de 
care, în parte, ești responsabil, pentru că tu însuți ai pus o 
piedică în drum. 

Nekt rămase tăcut și Anup crezu că accepta propu- 
nerea lui. 

— Oamenii rezonabili și de bună-credință sfârșesc prin a 
se înțelege, conchise locuitorul oazei. Și nu pierzi la 
schimb! 

— Nu ţi-am spus că sunt un înalt funcționar şi că îmi 
controlez teritoriul cu foarte mare atenție? 

— Da, dar... 

— Din nefericire, nu m-ai înțeles bine. Din cauza 
diferitelor delicte pe care le-ai comis, iată decizia mea: 
totalitatea încărcăturii tale devine proprietatea mea, după 
cum măgarii tăi vor lucra de acum pentru mine. În ceea ce 
te privește, consideră-te fericit să rămâi în libertate. Un 
judecător mai sever ca mine te-ar fi condamnat, în plus, la . 
_ pedeapsa grea a închisorii. 

Cu răsuflarea oprită și cu picioarele tăiate, Anup era 
amuţit. 

— Este monstruos... N-o să îndrăznești... 

— Pleacă de pe domeniul meu, locuitor al oazei, şi 
întoarce-te de unde ai venit. 

— Refuz! 

— Ah, refuzi? 

Cu o nuia de lemn de tamarin, Nekt îl lovi pe Anup, 
care își apăra faţa cum putea, cu brațele. Ameţit de lovituri, 
locuitorul oazei se prăbuși, plângând de furie şi de durere. 

— Încetează să gemi şi dispari! porunci Nekt, îndesân- 
du-i o lovitură de picior. 

— Nu ai dreptul să mă jupoi astfel! 

— Aici, dreptul sunt eu. 

— Mă furi, mă lovești, dar n-o să mă împiedici să 
protestez și să fac apel la adevărata justiție! 

Nekt avu un rictus disprețuitor. 

— Nu ridica glasul împotriva mea, locuitor al oazei; de 
nu, te reduc definitiv la tăcere. 

După ce se îndepărtă de locul blestemat, unde pierduse 
totul, Anup rămase abătut la marginea unui canal de 
irigație. Trupul îl durea și pentru prima oară în viața lui, nu 
avea chef să se lupte. Singur, rănit sufletește și trupește, 
rătăcit în această regiune pe care n-o cunoștea, locuitorul 
oazei avea chef să adoarmă pentru totdeauna. 

O mână i se așeză pe umăr. 

Era a unei fetițe cu ochi mari, verzi. 

— Eşti bolnav? 

— Un om rău m-a bătut. 

— Ţi-e rău? 

— Foarte rău. 

— Mama mea are unguente care fac bine. Vrei să vii 
la mine? 

— Nu sunt de aici. 

— Când suferi, ești de peste tot. Vii cu mine? 

Anup se ridică cu greutate şi o urmă pe fetița care îl 
duse la o căsuță modestă, tencuită îngrijit, care avea în față 
o grădină de legume, în mijlocul cărei trona un smochin. 
Un cuplu tânăr îl primi cu căldură pe locuitorul oazei. 

— Cine te-a adus în starea asta? întrebă țăranul. 

Rănitul îl descrise pe bărbatul care îl bătuse. 

— Este Nekt! exclamă țăranul. Nu puteai nimeri mai 
rău... Acest mic tiran este un înalt funcţionar necinstit și 
fără inimă. I-a jefuit pe agricultori şi pe meșteșugari. 

— Au depus plângere împotriva lui? 

— Nu, preferă să tacă. 

— De ce le este așa de teamă de el? 

— Așa este... Și apoi, Nekt este secretarul și intendentul 
ministrului Rensi, un personaj foarte influent care, se zice, 
este apropiatul faraonului. 

— Ministrul știe ceea ce face Nekt? 

— Nu ştiu nimic. 

— Nimeni n-o să-i spună adevărul? 

— Dacă Rensi îl păstrează pe secretar alături de el şi îi 
încredințează administrarea domeniilor lui, n-o face pentru 
că îi aprobă comportamentul? 

— Atunci, nu e nimic de făcut, se compătimi Anup. 

— Ba da, spuse soția ţăranului: să te îngrijesc. Pune-te pe 
burtă, o să te ung pe spate cu unguent și o să dormi 
douăzeci și patru de ore. 

Când se trezi, locuitorul oazei petrecu mai multe 
minute amintindu-și evenimentele care îi tulburaseră exis- 
tența. Durerile aproape că dispăruseră, și Anup se ridică 
fără prea mare greutate pentru a cerceta cămăruța unde 
gazdele lui îi permiseseră să-și recapete puterile. 

Când ieși, fetița alergă spre el și el o luă în braţe. 

— Eşti vindecat? 

— Datorită mamei tale, da. 

— Ai copii? 

— Doi băieți. 

— O să te întorci acasă să-i vezi? 

— Este cea mai mare dorință a mea, dar Nekt mi-a furat 
mărfurile și măgarii, și trebuie să le recuperez, înainte de a 
mă întoarce. 

— Este un om foarte rău... 

— Fără îndoială, micuţo, dar nu trebuie lăsat să conti- 
nue! Dacă nu, o să mai fie un al doilea ca el, apoi un al 
treilea și mulți alții. Dacă nimeni nu acționează, dreptatea 
va dispărea şi noi nu vom mai putea trăi în pace. 

Faţa fetiţei se întunecă. 

— Este așa de grav? 

— Mă tem că da. 

— Atunci, o să te războieşti cu Nekt? 

— Într-un anume fel. 

Mama, care auzise totul, își chemă copilul. 

— Nu-ţi vrem decât binele, Anup, dar, dacă te legi de 
Nekt, n-o să mai poți rămâne la noi. Adversarul tău este 
prea puternic și prea periculos... Dacă știe că te-am ajutat, 
ne zdrobește. 

— Plec de la voi imediat şi n-o să spun nimănui că m-aţi 
găzduit. 

— Trebuie să te întorci acasă, Anup, și nu să te arunci 
într-o luptă pe care n-ai nici o șansă s-o câştigi. Nekt este 
şi mai crud decât crezi tu. 

— M-a ameninţat cu moartea și îl cred în stare. 

— Pentru că ești conștient, renunţă să te răzbuni. 

— Nu doresc să mă răzbun, ci să fac dreptate. Dacă zeița 
Maât nu domnește pe acest pământ, soarele nu va mai 
străluci și întunericul o să ne sufoce. 

— Cum să reușească un simplu locuitor al oazei să 
învingă un monstru ca Nekt, care își țese pânza de 
nenumărați ani și nu lasă nimic la întâmplare? Lasă-te 
păgubaș, Anup; dacă nu, o să-ţi pierzi viața. 


După ce se spălă și mâncă o masă bună, oferită de 
gazdele lui, Anup se îndreptă spre palatul ministrului 
Rensi. Ca și în alte orașe egiptene, cartierele bogate nu 
erau separate de cele sărace, și proprietăţile somptuoase 
alternau cu case simple: 

Rezidenţa înaltului personaj era înconjurată de un zid 
înalt și nu se vedeau decât vârful numeroșilor copaci și 
acoperișul clădirii principale. Anup se prezentă la poartă, 
unde stătea un paznic înarmat cu o sabie și un baston. 

— Aș vrea să-l văd pe ministru. 

— Cine ești? 

— Numele meu este Anup şi vin din oaza de sare. 

— Vrei să vinzi mărfuri? 

— Mi s-au furat mărfurile și măgarii și vreau să-l 
informez pe Rensi. 

— Ai greșit adresa, locuitor al oazei! Du-te să te plângi 
la poliție. 

— Sunt convins că e mână-n mână cu vinovatul. Doar 
ministrul Rensi ar putea să mă ajute și să facă dreptate. 

Paznicul îl privi bănuitor. 

— N-oi fi unul dintre cerșetorii care nu încetează să-i 
sâcâie pe cei de sus? 

— Nu încerc decât să-i arăt adevărul! 

— Chiar crezi că ministrul Rensi are nevoie de un 
păduchios ca tine ca să-l cunoască? 

Insulta îl revoltă pe Anup. 

— Sunt un om cinstit, victima unei grave nedreptăţi și 
trebuie să fiu ascultat! 

Paznicul îşi agită reteveiul. 

— Ministrului nu-i plac flecarii de felul tău! 

— Lasă-mă să intru. 

— Şterge-o, coate-goale, că de nu, o să faci cunoștință cu 
bastonul! 

— Te rog, ascultă-mă, nu... 

— Şterge-o! 

Anup ar fi trebuit să renunțe. 

Dar un foc nou îi însuflețea inima, un foc atât de impe- 
rios, că-l făcea să-și piardă orice prudență. Indiferent de 
obstacol, trebuia să-i vorbească ministrului Rensi şi să-i 
arate că o insuportabilă nedreptate tocmai fusese înfăptuită 
de omul lui de încredre. Dacă locuitorul oazei renunța la 
luptă, precum ceilalți, singurul învingător n-ar fi fost răul? 

Anup mergea de-a lungul zidului incintei reședinței 
ministrului, sperând să descopere o intrare pe domeniul 
puternicului personaj. Dar trebui s-o lase mai moale și 
sfârşi prin a se așeza pe un parapet ferit de soare. 

— Nu ești din partea locului, spuse un sacagiu care îl 
privi cu uimire. 

— Nu, vin din oaza de sare. 

— Se pare că nu e un loc unde se trăiește ușor. 

— Pentru mine, da... Soția mea şi copiii mă așteaptă. 

— Ce faci pe-aici? 

— Doresc să stau de vorbă cu ministrul Rensi. 

— Nu eşti lipsit de îndrăzneală! Dacă vrei să asculți 
părerea mea, nu prea semeni cu demnitarii cu care are el 
obiceiul să lucreze. 

„_— Nu primește oameni cinstiți, victime ale unei 
nedreptăți? 

— Are oroare să-și piardă timpul şi-i detestă pe guralivi. 

— Un paznic m-a împiedicat să intru la el... Ştii cum aș 
putea să ajung la el? 

— Nu e ușor, dar poate că este un mijloc. Știi să înoți? 

— Mă descurc. 

— Grădina ministrului dă spre un canal unde staționează 
vasul lui de serviciu. Adesea, foarte devreme dimineaţa, îl 
ia ca să ajungă la debarcaderul palatului. Încearcă. 


Anup se strecură în apa canalului, la mare distanță de 
grădina ministrului. Întâlni grupuri de copii veseli și se 
amestecă într-un grup de înotători care îl depășiră repede, 
înainte de a ajunge la mal. Locuitorul oazei se opri şi el ca 
să-și recapete suflul și adormi la poalele unei sălcii. 

Când razele soarelui care se înălța îl treziră, Anup 
plonjă din nou și înotă cu putere spre vasul ministrului, 
aflat încă la chei. 

Un scrib urca la bord cu mai multe suluri de papirus, 
fără îndoială dosarele pe care ministrul trebuia să le 
rezolve în timpul zilei. În urma lui veneau un purtător de 
sandale și un dresor de câini, însoțit de doi ogari. 

Apoi apăru un bărbat înalt, cu ţinută maiestuoasă. 

Ministrul Rensi... Nu putea fi decât el! Anup sări din 
apă, se cățără pe mal, alergă până la pasarelă și se prosternă 
în faţa lui Rensi. 

— Stăpâne, aș vrea să-ți vorbesc! 

Scribul şi purtătorul de sandale se grăbeau deja spre 
intrus ca să-l apuce de umeri și să-l arunce în canal. 

— O clipă, interveni ministrul; lăsaţi-l să vorbească. 

— Vedeţi bine că este un vagabond! se revoltă scribul. 

— Te ascult, îi spuse Rensi locuitorului oazei, cu 
condiţia să te ridici. 

Cel din urmă se supuse. 

— Stăpâne, numele meu este Anup şi vin din oaza de 
sare, cu măgarii încărcați de produse de cea mai bună cali- 
tate, pe care doream să le vând trezoreriei, în capitală. Sub 
false pretexte, numitul Nekt, care pretinde că este în servi- 
ciul vostru, m-a jefuit şi m-a lovit. Cer să se facă dreptate. 

— Iată niște acuzaţii grave, Anup. 

— Este purul adevăr, stăpâne! Acest bandit de Nekt se 
consideră de neatins şi acţionează fără să fie pedepsit de 
mai mulți ani, profitând de poziţia lui de înalt funcționar. 

— Ai dovezi? 

— O să găsiţi la el măgarii mei şi încărcătura lor! 

Scribul interveni. 

— Nu vă pierdeţi timpul, stăpâne! Vedeţi bine că acest 
țăran minte pentru a păta reputația prietenului meu, Nekt, a 
cărui cinste este cunoscută de toți. 

— De ce s-a legat de tine intendentul meu? îl întrebă 
Rensi pe locuitorul oazei. 

— Mi-a întins o capcană, stăpâne, pentru că a văzut că 
sunt un străin fără apărare! Dar se înșală, căci apărarea mea 
cea mai bună este dreptatea. Datorită ei, minciuna dispare 
şi se naşte adevărul. Tu care-i aperi pe cei slabi de cei pu- 
ternici, după exemplul faraonului, fă-mi dreptate! 

— Unde locuiești, Anup? 

— Dorm sub cerul liber, stăpâne. 

— În așteptarea restabilirii adevărului, o să te adăpostești 
într-o colibă, la malul fluviului. Dacă îmi calomniezi inten- 
dentul, să ştii că vei fi aspru pedepsit. 

— Nici o teamă nu-mi tulbură inima. Pentru că buzele 
mele nu sunt mincinoase. 

— Eşti căsătorit? 

— Cu o femeie pe care o iubesc, Merit; avem doi fii 
care-şi petrec zilele fericite în oaza de sare.. Cum m-aş 
putea întoarce acasă spunându-le că am fost jefuit și că 
vinovatul profită nepedepsit de pungășia lui? 

— O să poruncesc să se facă o anchetă, Anup. 

Ministrul urcă pe vas, parâmele fură desfăcute. În timp 
ce Rensi se instala în cabina lui pentru a consulta 
papirusurile contabile, scribul care îl însoțea interveni din 
nou cu vehemență. 

— După părerea mea, stăpâne, acest tâlhar care v-a plic- 
tisit trebuie arestat! Dacă tolerați asemenea excese, curând, 
se va aduna un șir de cerșetori în fața porții domeniului 
vostru. 

— Să fi provocat intendentul meu atâtea nemulțumiri? 

— Nu. Bineînţeles că nu... Dar este în firea acestor 
oameni să protesteze! 

— Spuneai că Nekt este prietenul tău? 

— Şi al multor scribi din administraţia voastră, stăpâne. 
Puteţi avea încredere totală în el, pentru că nu se gândește 
decât să vă slujească plin de devotament. Şiretlicul acestui 
locuitor din oază este limpede: e un necredincios care n-a 
avut niciodată nimic și calomniază un înalt funcționar, 
pentru a se înfrupta dintr-o parte din bunurile sale. De 
aceea, trebuie aruncat în închisoare, pentru a-l face să tacă. 

— Programul meu este foarte încărcat, preciză ministrul 
Rensi; în dimineața asta sunt convocat de Maiestatea Sa 
pentru a examina viitorul plan de irigații, iau masa cu un 
director al trezoreriei și apoi mă întâlnesc cu notabilii din 
provincie. Așa că poruncește-i lui Nekt să vină să mă vadă 
în sala de consiliu, la sfârşitul după-amiezii. 

— Lui o să-i încredinţaţi arestarea locuitorului oazei, 
stăpâne? 

— Anunţă-l că eu însumi și consiliul notabililor o să 
ascultăm versiunea lui despre fapte și vom discerne 
adevărul de minciună. 

Anup era plin de speranţă. 

Datorită cinstei ministrului Rensi, dreptatea lui va fi 
câștigată și Nekt nu va scăpa nepedepsit. După ce o să-și 
recupereze măgarii și mărfurile, locuitorul oazei va putea 
în sfârșit să le vândă și să se întoarcă acasă. 

Gândindu-se mai bine, neliniştile soției sale erau înte- 
meiate; dacă astfel de fapte vor mai apărea, va avea grijă să 
nu neglijeze sfatul lui Merit. 

Nu înceta să se gândească la ea și la copiii săi care, 
lipsiți de sprijinul lui, suportau dificultăți materiale dacă 
absența lui dura prea multă vreme. Această situație 
neplăcută trebuia rezolvată cât mai repede, pentru ca fami- 
lia lui să nu fie victima relelor intenţii ale invidioșilor care 
s-ar bucura de necazurile sale. 

Așteptarea dura de două zile și stomacul locuitorului 
oazei țipa de foame; dar nu îndrăznea să părăsească 
adăpostul, de teamă să nu fie considerat fugar. 

Nu, Rensi nu va fi într-atât de crud încât să-l lase să 
piară aici, departe de ai săi, părăsit de toți... Dacă adopta 
această soluţie, nu o făcea pentru a evita punerea sub 
acuzaţie a credinciosului său servitor, Nekt? 

În momentul când îndoiala începea să-l cuprindă, 
Anup îl văzu venind spre el pe purtătorul de sandale al 
ministrului. 

În sfârșit, eliberarea! 

Locuitorul oazei ţâșni din colibă. 

— Nekt a fost inculpat? 

— E mai complicat de-atât, declară angajatul minis- 
trului. 

— Complicat? 

Purtătorul de sandale era un bărbat de vreo cincizeci de 
ani, jovial, iubitor de viaţă și, mai ales, amabil. 

— Nekt a fost convocat în fața consiliului notabililor, nu 
în fața unui tribunal unde prezenţa ta ar fi fost obligatorie. 
Ministrul Rensi a formulat acuzaţiile pe care tu le-ai adus 
împotriva intendentului său, dar acesta din urmă a răspuns 
că adevăratul vinovat eşti tu. Tu ai stricat o stofă prețioasă, 
tu l-ai ameninţat și măgarii tăi i-au devastat câmpul de orz, 
așa cum este stipulat în raportul scribului care a constatat 
pagubele. Pentru a nu te duce la un proces care te-ar fi 
trimis la închisoare, Nekt s-a mulțumit cu o simplă confis- 
care. Astfel, s-a arătat foarte generos în ceea ce te privește, 
pentru că mărfurile tale nu aveau nici o valoare și măgarii 
tăi erau bătrâni şi bolnavi. Mai mult, acceptă să-ți dea 
înapoi un sac de sare pe care o să-l vinzi la piață, înainte să 
te întorci acasă. 

Anup se albi de si iai 

— Dar... Sunt minciuni sfruntate! Mărfurile mele sunt de 
cea mai bună calitate, măgarii mei sunt tineri şi perfect 

sănătoși și am fost jefuit de acest bandit de Nekt! 
— Nu știu cine spune adevărul, recunoscu purtătorul de 
sandale, dar te sfătuiesc să accepți ce-ţi propune Nekt și să 
te întorci în oază. A-i contesta declaraţiile nu ţi-ar atrage 
decât neplăceri. 

— Ce au declarat notabilii? 

— Nu s-au pronunțat. 

— Și ministrul Rensi? 

— A rămas tăcut. 

— Tăcut! se indignă Anup. Nu trebuia să facă o anchetă 
amănunțită pentru a-mi demonstra buna-credință? 

— După părerea mea, toată lumea preferă ca această 
poveste să nu se înrăutățească. Cum tu nu poţi să dovedeşti 
nimic, mulțumește-te cu sacul de sare și nu mai întârzia pe 
aici. Nekt este și răzbunător și n-o să te menajeze. 

— Nu este posibil... Dreptatea nu va fi batjocorită în 
asemenea hal! Un ministru al faraonului nu are dreptul să 
înăbuşe astfel dreptatea. 

— Urmează-mi sfatul, locuitor al oazei, şi fă ce trebuie. 

Purtătorul de sandale se îndepărtă, lăsându-l pe Anup 
deprimat, în stare de șoc. 

Toate valorile pe care credea că este construit Egiptul 
tocmai se prăbuşeau. Astfel, pe pământul iubit de zei, unde 
domnea zeița Maât, fiica luminii divine, un criminal ca 
Nekt rămânea nepedepsit! 

Locuitorul oazei refuză să se lase copleșit de loviturile 
sorții. Uitând de foame şi de mâhnire, o luă la pas pentru a 
ajunge la domeniul persecutorului său. Fără teamă, o luă 
din nou pe drumul îngust al digului, între câmpul de orz și 
terenul inundat. 

Când se apropie de locuinţa lui Nekt, un măgar galopă 
în direcția lui. 

— Bot-Mare! 

Patrupedul își frecă fruntea de pieptul stăpânului său, 
care îl răsplăti cu mângâierile de care era lipsit de la 
despărțirea lor. 

Prinși de bucuria regăsirii, măgarul și locuitorul oazei 
nu-l observară pe Nekt, ciufulit, înarmat cu un retevei, tra- 
versând grădina și alergând cu intenția de a-i lovi și pe 
unul, și pe celălalt. 

În ultimul moment, Bot-Mare dădu o lovitură de copită 
care îl nimeri pe agresor sub centură și îi smulse strigăte de 
durere. 

Fără să se miște, Anup îl privi cum se tăvălește pe jos 
şi i se păru că Bot-Mare râde. 

Dar Nekt îşi veni repede în fire şi se ridică. 

— Măgarul ăsta și-a ros legătura și încearcă să fugă! 

-— Şi-a întâlnit stăpânul și am venit să-i iau și pe ceilalți. 

— Uiţi că am făcut o confiscare legală? 

— Nu a fost o judecată, obiectă Anup, și tu ai comis un 
furt procedând așa. Dă-mi înapoi bunurile și animalele; 
dacă nu o faci, n-o să renunţ să lupt împotriva ta. 

Nekt râse nervos. 

— Nu eşti decât un păduche pe care o să-l zdrobesc când 
o să-mi placă. 

— Nu fi aşa de arogant, Nekt; cu un om care nu are 
nimic de pierdut, nu e mai bine să negociezi? 

— Îndrăznești să mă ameninți! 

— Și tu, şi eu ştim că ești un mincinos și un hoţ. Până la 
urmă, toată lumea o să o știe. 

— Eşti un nimeni şi nu vei fi ascultat. Ia un sac de sare 
şi dispari. 

— Nu spera să obţii o socoteală aşa de bună, Nekt. 

— Şi tu ce speri, stârpitură? Nu pricepi că pentru mi- 
nistrul Rensi ești un nimic? 

— Nu pot crede că un om, chiar și tu, să fie atât de rău, 
recunoscu Anup. Mi-au trebuit ani mulţi de muncă pentru 
a ajunge proprietarul acestor măgari şi pentru a pregăti 
expediţia asta, având singura dorință de a asigura belşugul 
familiei mele. Nu sunt numai eu cel pe care îl jefuiești, ci 
şi pe soția mea şi pe cei doi fii. N-ai inima atât de crudă ca 
să treci peste asta și te voi ierta. Dă-mi înapoi-ceea ce îmi 
aparține, Nekt, și n-o să depun plângere împotriva ta. 

— Biet naiv... Crezi că mi-e frică de tine? Părăseşte ime- 
diat domeniul meu și nu mai pune piciorul aici. 

— Ți-o cer pentru ultima oară, Nekt: renunță să faci rău. 

— Încă un cuvânt și îţi zdrobesc ţeasta! 

Privirea înfierbântată a lui Nekt îl făcu pe Anup să 
înțeleagă că era gata să lovească. Când puse din nou mâna 
pe Bot-Mare ca să-l ducă într-un țarc, locuitorul oazei nu 
îndrăzni să intervină, de frică ca turbatul să nu-i facă rău 
măgarului. 

Cum încercarea lui eşuase, Anup se văzu din nou sin- 
gur, fără nici un aliat, redus la neputinţă. Dar nu va renunţa 
la luptă. 

Anup se prezentă la paznicul reședinței lui Rensi. 

— Mă recunoști? 

— Ce mai vrei? 

— Să-l văd pe stăpânul tău. 

— Ai noroc că... este ziua de audiențe publice. Pentru că 
ești perseverent, intră. 

Paznicul se dădu la o parte și un servitor îl conduse pe 
locuitorul oazei până la un chioșc cu flori. Ministrul ascul- 
ta acolo doleanţele celor care aveau un real motiv să se 
plângă. 

Anup se înclină în fața lui. 

— Stăpâne, nu sunteţi la fel firului de plumb care nu tre- 
buie să se încline în nici o parte? Pentru că sunteți bogat, 
trebuie să-i apărați pe săraci de cei care încearcă să-i 
jupoaie şi de pielea pe care o au. O cârmă bună nu lasă 
vaporul să se abată din drumul lui, o balanță bună nu se 
înclină. Cum să aibă cei umili curajul să lupte împotriva 
răului și nedreptății dacă cei mari nu le dau un exemplu? 

— Acestea sunt acuzaţii aduse mie, Anup? 

— Nu orice copil din țara aceasta învață maxima: 
„Acţionează pentru cel care acționează“? Eu acționez ca să 
aflați adevărul; de ce nu acționaţi pentru mine? Aţi vrea să 
mă faceți să îngădui că hoțul are dreptul să fure? 

— Nu merge atât de departe, locuitor al oazei; s-ar putea 
s-o pățești. 

— Dacă aţi fi făcut o anchetă serioasă, stăpâne, ați fi 
constatat că Nekt este vinovat până peste cap. 

— Nekt pretinde contrariul și dispune de mărturia unui 
scrib. 

— Acest scrib este complicele lui, stăpâne! El este cel 
care mi-a indicat drumul unde mă aștepta Nekt. 

— Te crezi victima unui complot, Anup? 

— Nu e un adevăr? 

— Nu în ochii consiliului notabililor. 

— Pentru că refuză să admită că unul dintre ei a comis o 
greșeală gravă! 

— Am mulţi reclamanţi de văzut, Anup; dacă nu ai alte 
argumente să-mi oferi, nu mă mai deranja. 

Anup reuși să-şi stăpânească furia și se retrase. Astfel, 
Nekt avea dreptate; ministrul Rensi îl considera pe locui- 
torul oazei un nimic și nu voia deloc să-i facă dreptate. 
Afacerea era clasată, răul triumfa. 

Revoltat, Anup nu avea decât să se întoarcă acasă pen- 
tru a-i spune soţiei ce se întâmplase. Dar, mergând spre 
colibă, se gândi din nou să lupte și să-și și recapete bunurile, 
cu forța, dacă trebuia. 

De fapt, era un plan fără sorți de izbândă... Nekt și 
servitorii lui n-ar fi avut nici o teamă să-l suprime și, dacă 
îi amenința, risca că sfârșească înecat în canal. 

În locuinţa lui modestă îl aştepta o surpriză: zece pâini 
și două căni de bere! Înfometat, locuitorul oazei se aruncă 
pe mâncare: pâinea era proaspătă şi berea, dulce. Această 
masă neașteptată îi readuse încrederea și luciditatea. Nu, 
nu trebuia să cedeze în fața violenței. Ci să convingă 
autorităţile de buna lui credință și să dovedească, prin per- 
severenţa lui neobosită, că merita atenţie. 

Ministrul Rensi o să mai audă de el. 


În afara zilelor de audienţe oficiale, Anup nu avea altă 
alegere decât să înoate până la vasul de serviciu al mi- 
nistrului. 

Când purtătorul de sandale îl văzu ieșind din apă, în 
momentul când Rensi se îmbarca, se înfurie. 

— E destul, locuitor la oazei! De data asta... 

Un gest al lui Rensi readuse calmul. 

— A face dreptate este ca și cum ai respira, declară 
Anup, sufocat. Dacă un ministru al faraonului refuză 
această realitate, eu voi fi primul care mor, apoi, întreaga 
țară va fi sufocată. Nu trebuie să fiți ca apele umflate care 
fertilizează pământul și hrănesc ființele și nu ca un val de- 
vastator care-l distruge pe cel a cărui cerere este înte- 
meiată? Nu răspundeți sincerității cu ipocrizie şi încetați să 
luaţi lucrurile în râs, atunci când toți cunosc greutatea 
cuvântului vostru! | 

Purtătorul de sandale era îngrozit de imprudenţa locui- 
torului oazei, dar Rensi rămânea nemișcat ca granitul. 

— Ai terminat, Anup? 

— De ce refuzaţi să mă ascultați, stăpâne, care ar trebui 
să aveţi urechile deschise, și de ce refuzați să convocați tri- 
bunalul care ar dovedi, în același timp, și nevinovăția mea, 
şi vinovăția lui Nekt? 

Vizibil enervat, ministrul porni pe pasarelă. 

— Te previn, Anup, declară purtătorul de sandale: dacă 
ne mai ieşi în cale, rişti să fii ciomăgit. Când o să încetezi 
să te mai încăpăţânezi în zadar? 

— Niciodată, răspunse locuitorul oazei. Nu pricepi că 
mă lupt și pentru tine? 

— Ce vrei să spui? 

— Dacă, într-o zi, tu ești victima unei nedreptăți, vei 
accepta să fii trădat de ministrul Rensi? 

Lăsându-l baltă pe purtătorul de sandale, năucit, Anup 
plecă în oraș să vadă templele şi clădirile principale din 
capitală. Splendoarea edificiilor îl încântă, dar nu simți la 
vederea lor decât o plăcere măruntă, pentru că nu se gân- 
dea decât să pună întrebări tuturor acelor gură-cască 

binevoitori, pentru a obține cât mai multe de informații 
despre Rensi. 

Astfel, află unde se află biroul ministrului, ca şi multe 
dintre obiceiurile lui, cum ar fi vizita sa, în fiecare seară, la 
templul zeului berbec din Herakleopolis; Rensi avea o 
excelentă reputație și nici o bârfă nu circula pe seama lui. 

Anup reperă locurile și se întoarse la colibă, unde dormi 
agitat, încercând să găsească o nouă cristal pentru a 
obține câștig de cauză. 

Devreme, în zori, ieși din adăpostul lui şi se ascunse 
într-un boschet de stuf, cu intenţia de a-l oberva pe binefă- 
cătorul lui, care venea să-i aducă de mâncare. 

Locuitorul oazei nu fu decepționat: când soarele vesel 
îşi începea urcușul spre înaltul cerului, o femeie bătrână se 
apropie de colibă, verifică dacă ocupantul ei era plecat şi 

„ depuse în prag zece pâini și două căni de bere. . 

Anup ţâşni din ascunzătoare. 

— Cine eşti? 

Bătrâna fu îngrozită. 

— Nu-mi face rău! 

— Vreau doar să ştiu cine ești. 

— O bătrână care nu suportă să vadă că îi este foame 
cuiva... Locuiesc la marginea orașului și acolo se vorbește 
că un străin s-a mutat aici şi că nu are nimic. Cum să cin- 
stim sărbătoarea care vine, când cineva se află în nevoie? 
Nu vreau să știu cine ești și ce ai făcut ca să ajungi aici. 
Măcar ai un acoperiș și ceva cu care să te hrăneşti. Dacă 
dorești, o să găseşti drumul cel bun. 


Nekt și complicele lui, scribul mustăcios, mâncau o rață 
friptă, stropită cu un vin alb din oaza Khargeh. 

— Se pare că locuitorul oazei se află încă în împre- 
jurimi? 

— Exact, Nekt, dar nu este nici un motiv de îngrijorare. 

— N-a mai încercat să vorbească cu ministrul? 

— În mai multe rânduri, dar a avut eșecuri usturătoare! 
Rensi a citit raportul meu și notabilii n-au vrut să se 
încurce cu un străin pe care nimeni nu-l cunoaște. 
Reputația ta este bine consolidată și amărâtul ăsta nu riscă 
s-o știrbească! 

— De ce se încăpățânează să rămână aici, dacă nu are 
nici o șansă să se facă ascultat? se miră Nekt. 

— Locuitorii oazelor sunt şi proşti, și încăpățânați, iar 
ăsta îi întrece pe toți. Îi va trebui timp pentru a pricepe că 
singura sa ieșire este să se întoarcă în ținutul lui uitat de 
lume. 

Enervat, Nekt aruncă unui câine un os de rață. 

— Totuşi, prezenţa lui mă deranjează... Şi apoi, i-am 
făcut o promisiune și am chef să mi-o ţin. 

— Care? 

— Să-l reduc definitiv la tăcere, dacă mai bântuie pe aici. 

— Nu vrei să spui... 

— Da, să-l omor. 

Scribul se îngrozi. 

— Nu face asta, Nekt! 

— Mă împiedici tu? 

— Nu, nu... Dar a lua viaţa unei ființe umane... 
Tribunalul de pe lumea cealaltă te va condamna la o a doua 
moarte și sufletul tău va fi distrus! 

— O să găsesc o minciună care o să-i deruteze pe 
judecători! râse în hohote Nekt. 

— Dacă îl omori pe Anup, aprecie scribul, vei fi imediat 
suspectat. Cine altcineva decât tine ar fi dorit sfârșitul lui 
violent şi prematur, cu scopul ca dosarul să fie definitiv 
închis? Se va face o anchetă serioasă și chiar eu voi fi 
hărțuit. Mulţumește-te să aştepţi, te implor, şi totul o să 
fie bine. 

— Ce mult mi-ar plăcea să scap de individul ăsta inco- 
mod... 

— Ai obţinut ce ai vrut, Nekt. Nu face greșeli care să te 
ducă la pierzanie. 

Înaltul funcţionar reflectă îndelung. 

— Eşti un fricos, scribule, dar n-ai nici o grijă. O să-l 
lăsăm pe acest țăran să putrezească, înainte de a-i vinde 
mărfurile pentru a obține un câștig zdravăn. De fapt, îi sunt 
recunoscător pentru că mi-a permis să mă îmbogăţesc fără 
să fac nici un efort. 


Dimineaţa fusese lungă, discuţiile erau strânse: asupra 
fiecărui punct în litigiu, ministrul Rensi trebui să hotărască 
întotdeauna în favoarea interesului general, pentru a pune 
la punct un plan de irigații, care permitea tuturor provin- 
ciilor țării să se bucure de binefacerile viitoarelor inundaţii. 

Când Rensi ieşi din clădirea administrativă, Anup era în 
piață, față în faţă cu două gărzi înarmate cu o suliță și cu un 
baston. 

— Eşti încă aici, se plânse ministrul. 

— Aveţi puterea șoimului, stăpâne, iar eu am devenit 
prada voastră, fără nici o posibilitate de a se apăra. Veţi fi 
un răpitor crud sau stăpânul cerului, însărcinat să aducă 
lumina? Vedeţi, nu mi-a mai rămas decât limba ca să mă 
lupt. M-am gândit să-mi recuperez măgarii, făcând apel la 
conducătorul lor, Bot-Mare, şi l-am înfruntat pe Nekct. 
Pentru că nici o judecată n-a fost pronunţată, n-o să mă 
acuze că mă comport, și eu, ca un răufăcător? Atunci, con- 
tinui să am încredere în dreptate, acea dreptate care vine 
din hotărârea voastră de a-mi acorda, în sfârşit, consi- 
derația ce mi se cuvine. N-o să cedez violenţei, n-o să fac 
nici un rău dușmanului meu, doresc să merg în continuare 
pe drumul lui Maât, dar nu vouă vă revine sarcina să mă 

menţineţi pe acest drum, ca pe fiecare, prin atitudinea 
voastră? 

— Sunt obosit, Anup, și pălăvrăgeala ta mă plictisește. 

— Permiteţi-mi să ies din întuneric, stăpâne, şi să merg 
în plină lumină! Nu transformați puterea voastră în tiranie, 
uitând să fiți refugiul celor slabi și al oprimaţilor. 

Cei doi soldaţi ridicară bastonul lovindu-l pe locuitorul 
oazei pe umeri. 

— Retrage-ţi injuriile și șterge-o, îi porunci unul dintre 
ei, dacă nu, o să iei o bătaie pe care o s-o ţii minte! 

Anup bătu în retragere. 

Ministrul urcă în lectică, fără ca măcar să-i acorde o 
privire compătimitoare. 


Zece pâini şi două beri: bătrâna se arăta mereu la fel de 
miloasă. Fără ea, Anup n-ar fi avut puterea să continue. 

Acum ştia că o să meargă până la capăt, indiferent care 
ar fi fost consecinţele deciziei lui și rezultatele planurilor 
sale, în urma cărora, în mod fatal, soţia și copiii lui vor 
suferi. Data prevăzută pentru întoarcerea lui era depășită şi, 
zi după zi, se îngrijora tot mai mult. Încăpățânându-se, îi 
atrăgea în nenorocirea lui, dar cum să evite una ca asta? 

Bătrâna apăru din nou. Din coșul ei de trestie scoase o 
prăjitură umplută cu smochine. 

— Mâine este sărbătoarea vinului și am pregătit prăjituri; 
vrei să ni te alături? 

— Îți mulțumesc pentru invitaţie, dar nu am inima să mă 
bucur; sunt atât de departe de familia mea și de fericirea 
pierdută. 

— Aici îţi iroseşti viața... Ce mai aștepți ca să pleci să-i 
întâlneşti pe ai tăi? 

— În noaptea asta am visat-o pe zeița Maât... Mi-a 
apărut ca o femeie încântătoare, apropiată și totodată 

inaccesibilă, dotată cu o putere pe care nici un rău n-ar fi 
putut s-o atingă, dar atât de fragilă când a încercat să ră- 
mână pe acest pământ. În ziua când se va hotărî să rămână 
în cer, noi toți vom deveni victimele barbariei și ale 
nedreptății, așa cum sunt eu astăzi. De aceea nu am drep- 
tul să renunţ, chiar dacă mă îndrept spre eșec. 

— Este prea complicat pentru mine... Fie ca zeița să te 
ajute! 

Anup contemplă prăjitura care îl făcu să se gândească 
la cele pe care soția lui le pregătea cu atâta pricepere; 
datorită veseliei ei, rezolva o mie și una de mici probleme 
zilnice şi, astfel, îi amintea că a avut fericirea să se întâl- 
nească și apoi să trăiască împreună, la umbra palmierilor 
din oază. 

Era convins că Merit i-ar fi aprobat atitudinea, încura- 
jându-l să persevereze; din această siguranță, răsări o nouă 
speranță atunci când un câine vagabond, cu coada între 
picioare și cu ochi neliniștiți, încercă să se apropie. 

— Vino, nu-ţi fie frică. 

Pas cu pas, animalul înainta. 

— Să împărțim singurătatea şi hrana, îi propuse Anup. 

Când i-au dat numele, părinţii locuitorului oazei l-au 
pus sub protecţia zeului Anubis, încarnat în şacal, care îi 
conducea pe reînviați spre paradis. Astfel, Anup fu fericit 
să împartă cu câinele o masă săracă, pe care tovarășul lui 
de o seară o aprecie cu plăcere. 

Mâine, Anup o să aducă ministrului ultimele sale argu- 
mente. 


9 


Ministrului Rensi îi plăcea șă mediteze în templul zeu- 
lui berbec, simbol al puterii creaţiei, care se reînnoia în fie- 
care moment. leșind din oceanul primordial, se transforma 

în lumina care însenina în acelaşi timp cerul, pământul și 
inima înțelepților. 

leșind din templu, Rensi o luă pe aleea sfinxului care 
avea sarcina să-l îndepărteze pe necredincios de sanctuar. 
Acolo îl văzu pe Anup, locuitorul oazei, pe care doi ritu- 
aliști cu țeasta rasă îl împiedicau să intre pe domeniul sfânt. 

— Vedeţi-vă de treburile voastre, le porunci Rensi; îl 
cunosc pe omul acesta. 

— De data asta, stăpâne, trebuie să mă ascultați! Cu toată 
mâncarea pe care mi-o oferă o femeie cumsecade, sunt la 
capătul puterilor și nu mai suport să fiu departe de cei pe 
care îi iubesc și care mă iubesc. Încercând să înțeleg de ce 
mă trataţi în felul acesta, am ajuns la o concluzie, pe care 
nimeni n-ar accepta-o: complicitatea voastră cu Nekt. 
Sunteţi superiorul lui, sigur, şi vă este îndatorat; dar este 
imposibil să-l apărați până la a-i ignora crimele. 

— Nu ai nimic altceva de spus, Anup? 

— Nu trebuie să încercaţi să aflați adevărul, chiar dacă 
nu vă convine? Dacă nu procedați astfel, răul va sfârşi prin 
a vă atinge și pe voi, oricare ar fi măreția și puterea voas- 
tră. Tot orașul și-a pus încrederea în voi, pentru că pro- 
nunțaţi judecăţi drepte, reducând minciuna la neant, dar 
acordați unui tâlhar dreptul de a-și fura și maltrata seme- 
nul, complet nepedepsit. În lumea oamenilor, adevărul nu 
iese la lumină dacă cei mari uită să-l hrănească și dacă per- 
mit celor vicleni să-l slăbească; nu este el una dintre porțile 
eternității? Tu, care ai dreptul să meditezi în templu, 
stăpâne, tu, care beneficiezi de protecţia zeilor pentru a-ţi 
împlini sarcina, de ce refuzi să mă asculți şi să-mi dai sa- 
tisfacție? Sulul lui Thot se află în mâinile tale, ești depozi- 
tarul ştiinţei sale și știi că nici o minciună nu are sorți de 
izbândă. Nu fiți părtinitor, ascultați-vă inima și o să știți că 
vorbele mele sunt adevărate. 

— Pleacă, Anup. 

Locuitorul oazei șovăi. 

— Refuzi să te supui? 

Anup se gândi la familia lui. Nemulțumit să-l 
pedepsească doar pe el, se putea lega de ea, 

Atunci se îndepărtă pentru a-i lăsa drum liber lui Rensi. 


— Doreai să-mi vorbeşti, Nekt? 

— Am nevoie de sfatul vostru, stăpâne, 

= Mănâncă un ciorchine de struguri și serveşte-te cu o 
cupă de bere proaspătă, propuse ministrul Rensi intenden- 
tului său. Îmi aduci vești bune? 

— Mai bune ca anul trecut: datorită eforturilor țăranilor 
mei, pământurile voastre vor da recolte excepționale. 

— Te-ai gândit să le mărești salariile? 

— Da, stăpâne, bineînţeles. 

— Şi ai dori ca și al tău să fie la fel? 

— Cum consideraţi. 

— Eşti mulțumit de situaţia ta, Nekt? 

— Am responsabilități mari şi încerc să mi le îndeplinesc 
cât mai bine. Datorită vouă, am devenit un om important şi 
vă sunt recunoscător. Să știți că nu uit şi că nu încetez să 
vă apăr interesele. 

— Nu mă îndoiesc, Nekt, dar pari îngrijorat. Din ce 
motiv? 

— Un simplu amănunt... Prezenţa acestui locuitor al 
oazei, într-o colibă de pe unul dintre domeniile voastre, 
începe să bată la ochi. Oamenii din împrejurimi se tem să 
nu fie periculos şi se întreabă de ce-i îngăduiţi prezența. 

— În mintea mea, nu e vorba decât de un adăpost provi- 
zoriu și speram ca locuitorul oazei să nu rămână aici decât 
puţină vreme. 

— Se împământenește, stăpâne, și va sfârși prin a fura 
sau a ataca pe cineva! Doriţi să scăpaţi de acest pisălog? 

Ministrul reflectă. 

— Ideea este tentantă. Dar, atunci când doreşti să urci 
treptele puterii, nu trebuie să comiti nici o greşeală. Așa că 
mi se pare de preferat să fac apel la poliţie, care va execu- 
ta o expulzare legală. 

— Cum veţi dori, stăpâne. 


Anup hoinări pe străzile capitalei toată ziua, neștiind ce 
să mai facă, nici unde să se ducă. Cât regreta că nu este un 
erou capabil să ridice o armată, să atace clădirile adminis- 
trației și să-l captureze pe ministrul necinstit! Amuzat de 
propria-i naivitate, Anup râse și plânse de furie, înainte de 
a se rezema de zidul unei case. 

Iată că dăduse greș. i 

Nu i se făcuse dreptate, măgarii și mărfurile rămâneau 
în proprietatea lui Nekt și zeița Maât nu mai venea în visul 
lui, un vis prea frumos și prea pur pentru a deveni realitate. 

— Doreşti ceva? 

Anup deschise ochii și descoperi un băieţel care semăna 
mult cu cel mai mic dintre fiii lui. 

— Locuiești în casa asta? 

— Da, cu mama și cu fratele meu mai mare. 

— Şi tatăl tău? 

— A plecat s-o întâlnească pe zeița Bel Occident care îi 
adună pe cei drepți în paradisul ei. Cum a fost bun cu noi 
şi pentru că n-a făcut rău nimănui, o să-i dea să bea și să 
mănânce pentru veşnicie. Acolo, ne apără și ne aşteaptă. 
Fratele meu și cu mine ne gândim în fiecare zi la el și știm 
că o să-l întâlnim din nou. 

Anup îl strânse pe băieţel în braţe. 

— Ai dreptate, vă apără și o să-l întâlniți. 

— Tu ești singur? 

— În orașul ăsta, da, dar locuiesc într-o oază unde trăiesc 
soția mea și cei doi fii ai mei. 

— Cred că se plictisesc fără tine. 

— Am avut ceva de făcut aici. 

— Şi ai terminat? 

— N-am reuşit, din cauza unei nedreptăți. 

— Trebuie s-o implori pe zeița Bel Occident. Pentru ea, 
nu există nedreptăți. 

Când îşi reluă drumul spre colibă, Anup medită la 
cuvintele băiețelului care îi apăruse ca un mesager, capabil 
să-i deschidă din nou drumul. 

Acum, Viitorul se lumina; dată fiind complicitatea min- 
istrului Rensi și a intendentului său, Nekt, locuitorul oazei 
nu reușea să facă adevărul să iasă la lumină. A prezenta 
cazul direct în faţa tribunalului orașului ar fi fost inutil; ce 
judecător ar asculta un străin care îndrăznea să acuze 
asemenea personaje puternice? 

Îi rămânea încă o mică speranță şi Anup trebuia să 
încerce un ultim demers, pentru a obține proba vinovăţiei 
adversarilor săi. Dacă eşuează, se va supune legii inflexi- 
bile a destinului, de care tocmai îi amintise băieţelul. 


10 


Pe pragul colibei, bătrâna depuse zece pâini și două ` 
căni cu bere. 

— Sunt scoase din cuptor, preciză ea, iar berea abia a 
fost preparată. 

— Sărbătoarea vinului s-a desfăşurat cu bine? întrebă 
Anup. 

— S-a adunat toată familia şi am celebrat cultul 
străbunilor. 

— Intendentul Nekt ţi-a făcut deja neplăceri? 

— Întotdeauna am stat departe de el! Este un om pericu- 
los și crud, capabil de mult rău; îi trădează chiar și pe cei 
care se cred prietenii lui. 

— De ce nu se revoltă împotriva lui? 

— Pentru că revolta nu duce la nimic bun şi nimeni nu 
va avea curajul să o facă. 

— Printre aliaţii lui se află un scrib care are o mustață 
mică; știi unde locuiește? 

— Foarte aproape de aici... Să nu ai de-a face cu el. Este 
sluga supusă a lui Nekt și se va plânge imediat șefului, care 
nu va întârzia să-și exercite represaliile împotriva ta. 

— De ce să mă mai tem? Nekt mi-a luat totul. 

— Îți rămâne viaţa! 

— Mai poţi să trăieşti cu adevărat când ai fost astfel 
redus la mizerie și la dizgrație? 


Scribul își făcea socotelile. Cu grâul pe care îl sustră- 
sese și cu gratificaţiile de la Nekt o să-şi cumpere o pagnă, 
sandale şi un pat acoperit cu perne moi. Câtă dreptate a 
avut uitând de regulile morale învăţate la şcoala de scribi! 
Cuvintele bătrânilor înţelepţi l-au plictisit întotdeauna și a 
înţeles repede că nu va face avere cu maxime prăfuite. 

Întâlnirea cu intendentul Nekt, la fel de lipsit de 
scrupule, a fost decisivă. Scribul urmase ascensiunea şefu- 
lui său și se felicita în fiecare zi, cu convingerea că be- 
neficiile lui nu vor înceta să crească. 

Când servitoarea îi anunță un vizitator ciudat și prost 
îmbrăcat, se pregăti să-l alunge imediat pe un țăran mai 
revoltat decât semenii lui și care, din când în când, 
îndrăznea să protesteze. Scribul avea talent în a rezolva 
asemenea situaţii, evitând să facă același lucru de două ori. 

Mare-i fu surpriza să-l descopere... pe Anup, locuitorul 
oazei. 

— Nu pot să-ţi acord nici o secundă. 

— Oh, ba da! exclamă Anup. Amintește-ţi: tu ești cel 
care mi-ai indicat drumul greșit, cel care trece pe domeniul 
prietenului tău, Nekt. 

— Nu-mi amintesc... Și oricine se poate înșela. 

— Ai scris un raport fals despre acele fapte și te-ai făcut 
vinovat de falsă mărturie care încalcă legea lui Maât și mă 
aduce la disperare. 

Scribul rânji. 

— Ca să fiu cinstit, cazul tău mă interesează mai puțin... 
Și ce știi tu despre lege? Ce e scris e scris și nimeni nu mai 
corectează. 

— Fac apel la conștiința ta şi la simţul tău de dreptate: 
du-te să-l vezi pe ministrul Rensi și mărturisește că ai 
mințit de frica lui Nekt. Dacă ministrul refuză să te asculte, 
fă plângere împotriva lui în fața tribunalului. O să-și 
recunoască cinstea și o să-ţi ierte greșelile. 

— Ai înnebunit, locuitor al oazei! 

— A face dreptatea să triumfe nu este esența unei vieți? 

— Să ştii că prezenţa ta devine pe cât de supărătoare, pe 
atât de exasperantă, Anup; dacă vrei să eviți neplăceri 
grave, grăbește-te să te întorci în oază. 

— Îmi refuzi propunerea? 

— Biet imbecil! Cum ai putea crede o singură clipă că aş 
accepta-o? Eşti cu adevărat foarte prost, Anup, și îți meriți 
soarta. 

— Făcând rău, nu te gândești că se va întoarce împotri- 
va ta? 

— Este destul să comparăm situaţia ta cu a mea ca să ne 
convingem de contrariu! Pleacă de aici, Anup, și dispari! 


În timp ce Anup admira apusul soarelui, acest moment 
de graţie, în care pacea inunda inima tuturor ființelor, 
câinele vagabond rătăcitor se întoarse și împărțiră pâinea. 
De data aceasta, speriosul tovarăș rămase ceva mai mult 
timp în preajma gazdei sale, ca și cum ar fi presimțit 
despărțirea. 

Anup reuşi să-l mângâie și îi vorbi îndelung de anii feri- 
ciți care se scurseseră prea repede. 

Când luna, soarele nopţii, se înființă în înaltul cerului, 
câinele își reluă drumul, lăsându-l pradă singurătăţii și 
amintirilor lui. De ce şi-a părăsit oaza şi a intrat în această 
aventură care l-a dus la nenorocire? 

Nimic nu se mai putea întoarce și el trebuia să înfrunte 
realitatea, așa îngrozitoare cum era. Pentru că toate 
încercările lui eșuaseră, singura ieșire era să renunțe; dar, 
cel puţin, principalul vinovat va ști că victima lui se va 
gândi la el. 


Anup se prezentă la purtătorul de sandale al ministrului 
Rensi. 

— Te credeam plecat! 

— Aş vrea să vorbesc stăpânului tău. 

— După părerea mea, nu are nici cea mai mică poftă să 
te vadă! 

— Spune-i că va fi pentru ultima oară şi că trebuie să 
asculte ce am să-i spun. 

— Îmi ești simpatic, locuitor al oazei... O să încerc. Dacă 
refuză, nu insista. 

Când ministrul sosi la debarcader, purtătorul de sandale 
îi transmise cererea lui Anup. 

Rensi clătină din cap afirmativ și servitorul îi făcu semn 
locuitorului oazei să se apropie. ` 

Pe faţa înaltului demnitar se citea o asprime care i-ar fi 
îngrozit şi pe cei mai curajoși, dar Anup nu dădu înapoi. 

— Va fi ultima noastră întâlnire, stăpâne. Am încercat 
să-i conving pe Nekt și pe complicele lui să spună 
adevărul, dar am dat greș; cum sunteți aliatul și protectorul 
lor, nu mai am nici o speranță. Aţi câștigat. Vă felicit, 
stăpâne, dar să ştiţi că sunteți orb şi surd, asemenea unei 

cetăţi cuprinse de anarhie și de jafuri, unei armate fără ge- 
neral, unui vas fără cârmă și unui preot al lui Maât care își 
pierde vremea mințind. 

Purtătorul de sandale era amuţit de dezlănțuirea de 
lg Ministrul nu își pierdu sângele rece. 

Să înțeleg că în sfârșit părăsești capitala? 

— Puteţi fi satisfăcut, stăpâne, dar puteți fi şi neliniștit. 

— Din ce motiv? 

— Ceea ce mi-au refuzat oamenii zeii o să-mi acorde. O 
să fac plângere împotriva voastră și a complicilor voștri în 
faţa lui Anubis, iar tribunalul lui Osiris vă va ia 
atunci când eu nu mai voi fi decât o umbră. 

Amenințarea locuitorului oazei îngheță sângele purtăto- 
rului de sandale, dar Rensi rămase imperturbabil. 

— Nu ţi-e frică să mori, Anup? 

— Nu mai am altă scăpare. Mai bine mor decât să trăiesc 
sub jugul nedreptății. 

Sub privirea rece a ministrului Rensi, locuitorul oazei 
se îndepărtă fără grabă. 


11 


Anup petrecu o noapte albă, ultima lui noapte în capi- 
tală, unde nu cunoscuse decât încercări și dezamăgiri. 
Legenda spunea că cei drepţi care se înecau în Nil erau 
bine primiţi de tribunalul lui Osiris, singurul care îl va 
asculta pe locuitorul oazei. 

În sinea lui, Anup știa că nu făcuse nici o greșeală și era 
hotărât să întreprindă marea călătorie, fără cea mai mică 
teamă, pentru ca adevărul să fie recunoscut, măcar pe 
lumea cealaltă. 

Soarele tocmai se înălța, dar bătrâna nu aduse nici 
pâine, nici bere. Și ea îl părăsise... Nu era ultimul semn 
care îi dicta locuitorului oazei ce avea de făcut? 

În timp ce se depărta de colibă, cinci polițiști îl opriră. 

— Trebuie să ne urmezi, Anup, spuse şeful lor. 

— Mă arestaţi? 

— Dacă refuzi să te supui, vom folosi forța. 

Locuitorul oazei n-avea nici o șansă să scape. După 
spusele lui, ar fi trebuit să se aştepte la o reacție energică 
din partea ministrului. 

— Unde mă duceţi? 

— O să vezi. 

Resemnat și neliniștit gândindu-se la pedeapsa îndelun- 
gată cu închisoarea, la care va fi inevitabil condamnat, 
Anup regreta că nu se aruncase mai devreme în fluviu. 

Poliţiştii îl duseră până la biroul lui Rensi, unde mi- 
nistrul termina de dictat o scrisoare unui scrib. 

— Nu m-ai asigurat că n-o să ne mai vedem, Anup? 

— Speram să-mi țin promisiunea, stăpâne, și nu sunt aici 
din dorința mea, ca până acum. 

— Îți menţii reproșurile pe care mi le-ai făcut? 

Locuitorul oazei nu șovăi. 

— Da, stăpâne. 

— Nu ești lipsit de curaj, chiar de îndrăzneală. 

— Chiar dacă tremur de frică, iubesc prea mult adevărul 
pentru a minţi la rândul meu. 

~> Chiar plătind un preț greu pentru această îndrăzneală? 

— Tu ești cel care deții puterea și procedezi după cum 
- dorești. 

— În cazul acesta, o să te fac să te întâlneşti cu cineva 
care iubește şi mai mult acest adevăr, pentru care tu te baţi 
cu atâta încăpățânare. 

Ministrul o luă în fruntea unui mic grup, care nu avu de 
făcut decât un drum scurt ca să ajungă la palat. 

Gărzile care păzeau intrarea principală îi lăsară pe 
Rensi și pe Anup să treacă, nevenindu-i să-și creadă 
ochilor. 

— Ai uitat un lucru esenţial, preciză ministrul: paznicul 
lui Maât, cel care se hrănește, se inspiră și menține 

prezența ei pe pământ, în locul dezordinii și al nedreptății, 
este faraonul în persoană. Cum eu sunt unul dintre 
reprezentanţii lui în oraş, el este cel pe care l-ai pus la 
îndoială, prin mine. 

Lui Anup i se tăiară picioarele. Înțelese că pedeapsa lui 
nu va fi închisoarea, ci moartea. Urmându-l pe ministru pe 
coridorul care ducea în sala de audienţe a stăpânului Celor 
Două Regate nu avu, totuşi, decât un singur gând: să își 
facă dreptate. 

— Maiestatea Sa înțelege totul, preciză Rensi, ca și cum 

i-ar fi citit gândurile. 

Faraonul Khety era așezat pe un tron din lemn aurit și 
era îmbrăcat într-o tunică albă, lipsită de podoabe. Avea 
fața serioasă, senină și atentă. 

Anup nu îndrăzni să-l privească și îngenunche aplecând 
bustul. 

— Rensi mi-a vorbit despre un locuitor din oază foarte 
convingător, spuse regele, și sunt curios să-l ascult. 

— Maiestate... 

Anup nu era în stare să vorbească. Toate cuvintele pe 
care le avea de spus se îngrămădeau și nu reușeau să treacă 
de buzele lui încleştate. 

— Maiestate, se bâlbâi el, mă las la mila voastră. 

— E un discurs prea scurt, nu crezi? Din fericire, Rensi 
a notat toate declaraţiile tale prin secretarul lui şi mi-am 
găsit timp să le citesc. Astfel, m-am hotărât să te pun la 
încercare, pentru a ști dacă ești cu adevărat om drept, capa- 
bil să mergi până la capăt. 

Locuitorul oazei a amuţit. 

— Ştiţi... deci știți că spun adevărul? 

— Am poruncit ministrului Rensi să facă o anchetă 
serioasă pentru a-ți verifica spusele și să observe compor- 
tamentul celor pe care îi acuzai. 

Anup era împietrit. Judecata pe care avea s-o emită 
regele era definitivă. 

— Din ordinul meu, o doamnă de la curte, încântată să 
poarte ținuta unei țărănci, te-a hrănit zilnic, spuse suvera- 
nul; iar familiei tale nu i-a lipsit nimic. Cum Nekt şi com- 
plicele lui au fabricat dovezi false și au construit împotriva 
ta un dosar mincinos, Rensi trebuia să demonteze argu- 
mentele lor punct cu punct, pentru ca actul de acuzare, 
alături de depoziţia ta, să fie acceptat de tribunal. 

— Maiestate, regret că.. 

— Nu regreta nimic! Ai Avik dreptate să te comporți ast- 
fel şi să critici sever autoritățile pe care le credeai complice 
cu răufăcătorii. Datorită ţie, am fost conștienți că Maât 
cerea de la cei puternici să fie vigilenți în orice clipă, și că 
a-i proteja pe cei slabi este prima lor datorie. Atâta vreme 
cât vor exista oameni ca tine, care să refuze nedreptatea și 
să lupte contra celor puternici care o săvârșesc, acest 
pământ va continua să primească divinităţile, iar noi vom 
cunoaşte fericirea. 


Bot-Mare ridică privirea. În sfârșit, stăpânul lui se 
întorcea! Așa că rupse sfoara care îl ţinea legat de un țăruș, 
pentru a înainta mândru pe drumul spre libertate. 

Furios, Nekt se înarmă cu o bâtă și porni în urmărirea 
măgarului, pentru a-i administra o corecție severă. 

Dar elanul i se frânse când îi zări pe Anup, locuitorul 
oazei, pe ministrul Rensi urmaţi de câțiva polițiști. 

Lăsându-i lui Anup bucuria întâlnirii cu Bot-Mare, 
ministrul își apostrofă intendentul. 

— Mi-ai trădat încrederea, Nekt, și ai abuzat de poziția 
ta pentru a jefui țăranii, folosind minciuni și corupția. 
Complicele tău, scribul, a fost arestat şi a mărturisit. Tot ce 
ai, casa, pământurile, măgarii, porcii şi curtea de găini vor 
deveni proprietatea lui Anup, ca reparaţie pentru gravele 
prejudicii pe care le-a suportat din vina ta. În ceea ce 

privește pedeapsa pe care o vei primi, locuitorul oazei este 
cel care o va alege. 

Cuprins de panică, Nekt încercă să fugă, dar polițiștii îl 
opriră. Când Anup se apropie de el, îngenunche hohotind. 

— Fii îngăduitor, locuitor al oazei, nu te lăsa pradă 
răzbunării! 

— Mi-ai dorit moartea, Nekt, și ar trebui s-o doresc pe 
cea a unui laș și a unui lacom! Dar ai multă treabă de făcut, 
cum ar fi să cureți stofa pe care cu rea-credință ai lăsat-o să 
cadă pe drum, sau să culegi câmpul de orz, de la care ai 
uitat să tai spicele. Datorită constituţiei tale robuste, o să 
înlocuiești măcar trei dintre țăranii pe care i-ai furat atât de 
multă vreme. 

Nechezatul lui Bot-Mare punctă verdictul stăpânului 
său. 

lar secretarul ministrului notă că povestea locuitorului 
oazei, îndrăgostit de dreptate, a ajuns la o încheiere cum nu 
se poate mai bună, de la început până la sfârșit. 


Prima publicare: Le Grand Livre du Mois, 1999 


Expertul 


Nefericitul om înnebunise cu totul. Nu mai credea în 
nimeni, îi hulea pe cei mai buni dintre cei buni, nu-i păsa 
de nimeni și de nimic și amenința că lasă averea moștenire 
peştilor din Nil. 

Iar averea, întinsă și prisositoare, era a lui. 

Fiul lui mai mare reuni consiliul de familie pentru a lua 
o decizie. Ori îl izolează pe nebun, ori îl declară irespon- 
sabil. 

O verișoară bătrână, care practica vrăjitoria, emise o a 
treia propunere. 

— Este evident, este posedat de un demon. Cu leacurile 
lor, n-o s-o scoată la capăt. Să-l ducem să-l vadă Sfântul 
Mercur cel cu două săbii. De secole, îi vindecă pe nebuni. 

Ideea fu acceptată în unanimitate. 

— Haide, bunicule, spuse verişoara patriarhului farniliei, 
plecăm în călătorie. Luxor nu este aşa de departe. 

Un prim miracol se produse: camionul ruginit nu se 
defectă. În formaţie completă, toată familia se amestecă în 
zgomotosul pelerinaj, făcut în cinstea acestui ciudat sfânt, 
care supraviețuise islamului. 

În noaptea precedentă eventualei lui apariţii, femeile 
dormeau sub corturi, iar bărbaţii, sub cerul liber. Concertul 
tamburinelor răsuna din zori, în timp ce călăreții își mânau 
caii în galop pentru a-și arăta măiestria. Însufleţite de spi- 
ritul sfântului, tinerele fete începeau să danseze. 

Veselia tinu până noaptea. 

Bunicul era legat cu lanţuri și închis într-o colibă 
împreună cu alţi nebuni. Toţi păreau indiferenți la soar- 
ta lor. 

Venise noaptea, iar expertul îi examină. 

Elimină doi care se prefăceau și trei nătângi din naștere, 
pentru a se opri asupra cazului bunicului bogat. 

— De ce te acuză familia? 

— De a fi bogat. 

— Este adevărat? 

— Adevărat. 

— Cui vrei să-ți lași bunurile? 

— Nilului, ca să le înghită. Dar cuibul ăsta de șobolani o 
să mă omoare înainte. 

— Familia ta este chiar atât de rea? 

— Doar ipocriti şi hoți! Numai fluviul o să ne redea 
vechea înțelepciune. Un val imens să se înalțe și să ne 
purifice! 

— Unde se află averea ta? 

— Asta n-o știu decât eu. Și cum mi-am pierdut mințile, 
mi-am pierdut și memoria. 

Expertul convocă familia și declară că bunicul era 
destul de nebun pentru a fi prezentat Sfântului Mercur. 

La miezul nopţii, acoperiră bolnavul cu o stofă albă. La 
stânga lui, se aflau femeile din familie; la dreapta lui, 
bărbaţii. Toţi sperau că Sfântul Mercur o să-l trimită pe 
lumea cealaltă, după ce o să-și mărturisească secretul. 

Expertul pronunță formulele ancestrale destinate să 
provoace apariția sfântului. 

Lumini neliniştitoare brăzdară cerul. 

Toţi văzură un fel de înger, imens, agitând două săbii 
asemănătoare fulgerelor. 

Expertul ridică stofa. 

Pe pieptul bătrânului cu faţa liniștită se afla o cruce de 
sânge. 

— Este vindecat, aprecie expertul. Fie ca nebunia lui să 
se abată asupra acuzatorilor lui. 

Prima sabie tăie capul bărbaţilor, a doua, pe cel al 
femeilor. 

Mulțimea îl aclamă pe Sfântul Mercur care, încă o dată, 
identificase spiritele rele și reușise să le învingă. 


Djedi magicianul 
şi camerele secrete din Marea Piramidă 


Ajunse la un impas. 

Cum era chiar fiul mai mare al faraonului Keops și 
demnitarul cel mai puternic în stat după tatăl său, Hor se 
confrunta cu un obstacol important. 

Mai avea o mică şansă: adunarea arhitecților veniți din 
toate provinciile regatului. Poate unul dintre ei deținea 
cheia enigmei. 

Băiat frumos, cu spiritul ascuţit, sportiv, veșnic îndră- 
gostit, literat rafinat, Hor s-ar fi lăsat cu plăcere legănat de 
o viață uşoară la Memphis, capitala unui Egipt bogat și 
liniştit. 

Dar tatăl lui tocmai concepuse un imens proiect: ridi- 
carea celei mai monumentale piramide, care le va depăși în 
înălțime și volum pe cele construite la Dahur de predece- 
sorul său, bunul rege Snefru, atât de iubit de popor. 

Radiesteziștii și magicienii se înțeleseseră asupra 
amplasamentului: platoul Gizeh. Apoi, o echipă de tehni- 
cieni începuse nivelarea stâncii pe care, în curând, se vor 
sprijini mii de blocuri. 

Fiecare egiptean știa că faraonul asigura legătura indis- 
pensabilă între cer şi pământ, divinități și oameni. 
Desemnat pentru a înlocui dezordinea cu armonia, prima 

lui datorie era de a construi o scară gigantică spre înălțimi, 
pentru ca sufletul lui să urce spre soare, să ia lumină de 
acolo și să-i răspândească razele asupra poporului său. 

Alegerea carierelor, extragerea celor mai bune blocuri 
de piatră, transportarea lor: toate acestea, în pofida enor- 
mităţii sarcinii, nu reprezentau decât dificultăți minore care 
nu-i speriau pe meșteri. 

Trebuia avut în vedere planul de împărțire a interioru- 
lui piramidei. Și intervenția specialiştilor nu lăsa să existe 
nici o îndoială: numai poziționarea camerelor secrete ale 
lui Thot făcea eficientă și luminoasă marea piramidă. Dacă 
nu se respecta această cerință, nu va fi decât un monument 
inert. Ritualiștii erau, din nefericire, incapabili să furnizeze 
alte indicaţii. 

Astfel, Keops încredințase fiului său sarcina să ridice 
vălul care ascundea acest mister. 

La început, Hor nu fusese prea îngrijorat. Scrib experi- 
mentat, excelent cunoscător al textelor vechi, îi era de 
ajuns să cerceteze marea bibliotecă din Memphis, pentru a 
găsi acolo indicaţiile necesare. 

Scrierile relatând cuvintele lui Thot, maestrul textelor 
sacre și al cuvintelor puterii, nu lipseau. 

Dar nici o vorbă despre camerele sale secrete! 

Necăjit, Hor plecase imediat la Hermopolis, orașul lui 
Thot, cu certitudinea că acolo va obţine informaţiile 
căutate. 

O nouă dezamăgire. 

Scrierile primilor ani erau riguros inventariate, dar nici 
una nu evoca, nici pe aproape, nici pe departe, aceste 
camere atât de bine ascunse. Mai multe întâlniri cu 
învățații din partea locului rămaseră fără răspuns. 

În disperare de cauză, Hor se adresase constructorilor. 

Erau vreo douăzeci, mai degrabă în vârstă şi destul de 
încruntaţi. Puțin obişnuiţi cu mondenităţile, nu apreciaseră 
deloc această convocare. 

— De ce atâta cinste? întrebă ironic un tip de vreo cinci- 
zeci de ani, care venea din Elephantina, principalul oraș 
din sud. 

— Nu reușesc să obțin o informaţie foarte importantă, 
după părerea Maiestăţii Sale, și contez pe voi ca să mi-o 
oferiţi. Cine cunoaște numărul și amplasarea camerelor 
secrete ale lui Thot? 

Doar o tăcere profundă răspunse fiului mai mare al lui 
Keops. 

Ultima lui speranță se spulberase. 

Când arhitecţii se risipiră, un bătrânel rămase pe loc. 
Chel, descărnat, se sprijinea într-un baston. 

— Aveţi nevoie de ajutor? îl întrebă Hor. 

— Încă merg singur, dar sfârşitul se apropie. După o 
lungă viață de constructor, gust plăcerile odihnei printre ai 
mei. 

— Iertaţi-mă că v-am obligat să vă deplasaţi. 

— Nu îmi pare rău! Mai întâi, eram curios; apoi, aş putea 
să vă ajut, poate. Spun exact: poate. N-am auzit niciodată 
vorbindu-se despre aceste camere. Dar am întâlnit un per- 
sonaj ciudat, un magician numit Djedi, pe care ar trebui 
să-l consultați. Mă rog... dacă acceptă să vă întâlnească. 

— Va îndrăzni să-l respingă pe fiul mai mare al fara- 
onului? 

— Va îndrăzni. 

— Unde locuieşte? 

— La două zile de mers pe apă de la Memphis, spre sud, 
într-un sat pierdut, pe malul de est. Când l-am întâlnit, sunt 
vreo douăzeci de ani, șantierul meu se afla sub vraja unui 
artizan invidios şi dezamăgit că nu fusese angajat. Djedi l-a 
identificat pe vinovat și i-a distrus vraja. 

— De ce credeţi că are informaţii despre camerele 
secrete ale lui Thot? 

— Are o bibliotecă imensă, plină-ochi de texte rare. 

Pista părea îndoielnică, dar Hor îi mulțumi călduros 
bătrânului. 

Înainte de a întreprinde o călătorie dezamăgitoare, îl 
întrebă pe arhitectul palatului. 

— Djedi? Da, era un magician sălbatic, refractar la 
onoruri şi imposibil de controlat. De aceea n-a fost angajat - 
la curte. Dar trebuie să fie mort de multă vreme! Dacă 
trăieşte încă, ar trebui să aibă cel puţin o sută zece ani. 

Din îndoielnică, pista devenea inexistentă. 

Totuși, poate că biblioteca supraviețuise. 

Navigarea pe Nil producea întotdeauna o imensă 
plăcere, mai ales când dispuneai de un vas bun și de un 
echipaj antrenat. După ce admiră dulceaţa peisajului, în 
care alternau culturile cu pădurile de palmieri, Hor se 
retrase în cabina lui confortabilă, ca să guste vinul alb din 
oaze și să citească poveştile în care magia ocupa cea mai 
mare parte. 

Tânărului nu-i plăcea deloc să-şi petreacă seara singur, 
dar a crezut că e mai bine să nu ia cu el pe una dintre fru- 
moasele care se învârteau în jurul lui. Aceste fete tinere, 
elegante, nu se aventurau deloc la țară, fiind prea atașate de 
luxul palatelor de la oraș. 

În timp ce lua masa scăldat de razele soarelui care 
apunea, Hor îl întrebă pe căpitan dacă auzise vorbindu-se 
despre un magician numit Djedi. 

— O vagă amintire, foarte vagă... Când mă ocupam de 
transportul butoaielor spre sud, puţin după o inundație 
foarte mare, se povestea că un magician a separat fluviul în 
două, ca să înlăture excesul de apă. Mi se pare că-l chema 
chiar Djedi. După spusele martorilor, era un om bătrân, 
sunt vreo douăzeci de ani de atunci. 

„Încă una dintre acele povești de care poporul este dor- 
nic“, gândi Hor. 

După două zile de navigare, făcută agreabilă de un vânt 
moderat din nord, vaporul acostă la debarcaderul unui sat, 
ale cărui cochete case albe cu un etaj se ghemuiau la umbra 
sicomorilor înalți. 

Vreo zece copii alergau spre pasarelă. Hor le împărți 
prăjituri. 

— Cum se numește satul acesta? 

— Dealul cu Prepelițe, răspunse un roșcat îndrăzneț. 

„— Poţi să mă duci la primar? 

— Simplu, e tata! 

În mai puţin timp decât i-ar fi trebuit unei vrăbii să 
zboare de pe o creangă pe alta, satul fu anunțat de sosirea 
unui notabil pe care toți voiau să-l vadă de aproape. 
Deranjat de a fi obiectul curiozității lor, Hor rămase totuși 
zâmbitor. 

În vârstă de vreo cincizeci de ani, simpatic și durduliu, 
primarul somnola la umbra unui acoperiş. 

Fiul lui îl bătu pe umăr. 

— Trezeşte-te, ți-aduc pe cineva important! 

Edilul tresări. 

— Ce este... Nu vezi că tocmai meditam? 

— Eu sunt Hor, fiul mai mare al faraonului, și aș vrea 
să-ți vorbesc. 

__ Convins că nu înţelesese bine, primarul se întoarse pe o 
parte. 

— Nu îmi plac glumele. Vreau să uit asta, băiete, dar 
şterge-o imediat! 

— Nu este o glumă. 

— A venit cu un vapor frumos, preciză roșcatul, și poartă 
o pagnă nouă și brățări de aur! 

Intrigat, primarul se ridică și își văzu oaspetele. 

Era clar, nu era vorba nici despre un țăran, nici despre 
un scrib obișnuit. 

— Sunteţi, oare... cine ați spus? 

— Bineînţeles că da. 

— lertaţi-mă, nu știam... Eu... Nu aveam de unde să ştiu! 
Dar ce căutați aici? O persoană atât de importantă ca dum- 
neavoastră? 

— Sunt în căutarea unui magician foarte bătrân, numit 
Djedi. Trebuie să locuiască prin ținuturile astea. 

Roșcatul o șterse. 

— De ce i-e teamă? întrebă Hor. 

— Oh! Dar... de nimic! Fuge să-și întâlnească prietenii 
de joacă. Puştiul ăsta este insuportabil, nu mă ascultă nicio- 
dată. În zilele noastre, educaţia tinerilor este un adevărat 
coşmar. E destul să le spui „alb“ ca să-ţi răspundă „negru“! 
Aveţi copii? 

— Vorbeam despre Djedi. 

Primarul se posomori. 

— Numele ăsta îmi este necunoscut, complet necunos- 
cut. Ce căldură! Am bere rece, doriți s-o gustați? 

— Trebuie să-l găsesc pe magician cât mai repede. Poate 
unul dintre săteni ar putea să mă îndrume. 

— M-ar mira! 

— O să-i întreb. 

— Prinţe, vă pierdeţi timpul! Pe Dealul cu Prepelițe, 
avem un excelent magician, care face amulete foarte ief- 
tine, iar noi suntem foarte mulţumiţi. Satul nostru este 
liniștit, fără probleme, își plătește regulat taxele... 

— Nu mă îndoiesc, dar vreau totuși să-i întreb pe local- 
nici. Continuă să meditezi. 

Răbdător, Hor merse din casă în casă. 

Bineînţeles, nu primi nici cea mai neînsemnată infor- 
mație. Nimeni nu-l cunoștea pe Djedi. 

Invitat la masă la primar, care pusese farfuriile mici în 
cele mari, fiul regelui încercă să facă impresie bună. 

— V-am prevenit, prințe. Ţăranii mei sunt oameni liniş- 
tiți şi nu se gândesc decât să trăiască în pace sub protecția 
faraonului. 

— Djedi i-a deranjat cândva? 

Întrebarea îl luă pe primar pe nepregătite. 

— Nu... bineînțeles că nu. 

— E mai mult decât probabil, insistă Hor, deși toată lu- 
mea pare că nu-l cunoaşte. Să presupunem că a tulburat 
liniștea satului: n-ar fi un bun motiv pentru tăcerea 
aceasta? 

— O, nu, prinţe, deloc! Mai vreţi puţin piure de bob cu 
ceapă? Este cel mai bun din regiune, se pare. Bucătarul 
meu e unic. Doriţi să dormiţi aici? Am o cameră conforta- 
bilă și... 

— Prefer să mă întorc pe vasul meu. 

Noaptea era foarte senină. Hor contemplă mantia de 
stele care se detașa pe fondul ca de lapislazuli. În timp ce 
oamenii și animalele se odihneau, soarele dădea o luptă 
feroce cu demonii întunericului. Iar victoria lui se va arăta 
la răsărit, în zorii care vor veni. 

Hor se simţea aproape învins. 

Se întinse în patul lui, fără să reușească să adoarmă. 

Dintr-odată, auzi un zgomot de pași grăbiţi pe punte, 
strigăte și vocea groasă a căpitanului. 

Se bătu la ușa lui, Hor deschise. 

Căpitanul îl ţinea pe roșcat de păr. 

— Prinţe, am capturat pramatia asta mică! S-a urcat la 
bord cu intenţia de a ne jefui. 

— Nu, vă jur că nu! protestă zbătându-se băiatul pri- 
marului. 

— Atunci, ce voiai? întrebă Hor. 

— Să vă vorbesc. Să vă vorbesc despre acest Djedi, pe 
care tata îl știe. Dar cer o recompensă! 

— Eşti prea tânăr ca să ceri așa ceva. 

— Nu-l ascultați pe mincinosul ăsta, îi recomandă 
căpitanul. Inventează orice ca să scape de o pedeapsă grea. 

— Vino în cabina mea, porunci prințul roșcatului. Eu 
vreau adevărul. Dacă minţi, o să regreți că te-ai prefăcut. 

Puştiul ţinea capul plecat. 

- După cum spun bătrânii, Djedi a locuit în satul nos- 
tru. Era magician, cel mai mare magician. Știa să aducă 
ploaia, să îngrijească oamenii și animalele, să stea de vorbă 
cu păsările, să îmblânzească șerpii, el... 

— Ce s-a întâmplat cu el? 

— Nobili, ca și tine, veneau să-l vadă ca să-l ducă la 
Memphis. Întotdeauna refuza. Cum a fost destul sâcâit, a 
plecat. I-a făcut pe țărani să jure că păstrează tăcerea în 
ceea ce-l privește. Dacă îl trădau, răzbunarea lui avea să fie 
groaznică. 

— Ţie nu ţi-e frică? 

— Eu sunt prea tânăr! 

— Ai idee despre locul unde s-a ascuns? 

— Nu, dar tata trebuie să ştie. 

Roșcatul ridică încet ochii. 

— Pot să-mi primesc recompensa? 

— N-o să-i spun nimic tatălui tău, iar căpitanul o să-ți 
dea o pereche de sandale noi. 

Hor părăsi imediat vasul pentru a se duce la casa pri- 
marului, pe care-l trezi fără menajamente. 

— Prinţe! Ce se întâmplă? 

— Unde se află Djedi? 

— Nu știu! 

— A locuit pe Dealul cu Prepeliţe. Tu şi bătrânii satului 
ştiţi unde locuiește. Dacă vă temeţi de amenințările lui, vă 
înțeleg. Dar trebuie să vă temeţi mai mult de ale mele. 

— Tu... tu n-o să îndrăznești să faci rău satului meu! 

— Refuzul supunerii față de faraon, minciunile fățișe, 
împiedicarea unei anchete vitale pentru bunul mers al 

statului... Tribunalul nu va fi indulgent. Tu și complicii tăi 
veţi fi condamnaţi la închisoare pe viață. 

Primarul simţi cum îi îngheață sângele în vene. 

— Djedi este mort de multă vreme, murmurară buzele 
sale tremurătoare. 

— Ai dovada? 

— Nu, dar era deja foarte bătrân când a părăsit Dealul cu 
Prepeliţe. 

— Unde s-a dus? 

— Nu știu. 

— Cu atât mai rău pentru tine. 

— Acesta este adevărul, vă jur. Totuşi... 

— Te ascult. 

— Totuşi, mutarea lui n-a trecut neobservată. Djedi avea 
mii de papirusuri și de tăblițe scrise. Doi bărbați l-au aju- 
tat. Unul este mort, celălalt poate că încă mai trăiește în 
cătunul Leului Verde, la câteva ore de mers de aici. 

„— Numele lui? 

— Mutul. 

Înzestrat cu un plan foarte exact, desenat de primar, și 
însoţit de doi marinari înarmaţi cu bastoane, Hor porni pe 
drumul care ducea la cătunul Leului Verde. Regreta din ce 
în ce mai mult palatul din Memphis, grădinile umbroase, 
bazinul în care înota ore întregi, însoțit de ultima lui 
cucerire, înainte de a bea o bere rece și bună. 

Praful, căldura și transpiraţia înlocuiau acest paradis. 
Un măgar robust, răspunzând la numele de Vântul de Sud, 
purta bidoanele cu apă, plăcintele și ceapa. Uitase de 
mâncărurile fine și de vinurile alese. 

După trei ore de mers, nu văzuse nici o colibă de țăran. 

Doar marginea culturilor, brusc întrerupte de deșert. 

— Nu ne-am rătăcit? se neliniști un marinar. 

Hor își consultă planul. 

— Poate m-am înșelat. Să ne întoarcem. 

Fiul mai mare al regelui nu era pregătit pentru un 
asemenea gen de expediţii, într-o natură pe care o simțea 
ostilă. Cei doi marinari preferau să călătorească pe Nil. 

— Acolo, niște construcții! 

Trei colibe de stuf, o curte de păsări, o fântână săpată în 
piatră, un hambar. 

— E cineva? 

Din coliba din mijloc ieși un lungan slab și nebărbierit. 

— Tu ești chiar Mutul? 

Lunganul dădu din cap afirmativ. 

— Eu sunt Hor, fiul faraonului Keops. 

Țăranul zâmbi. 

— Nu e o glumă. Regele dorește să discute cu magicia- 
nul Djedi. Mi-a încredințat sarcina de a-l găsi şi de a-l duce 
la palat. 

Zâmbetul dispăru. 

— Tu l-ai ajutat pe Djedi să se mute. Ştii sigur unde 
locuiește. 

Cu o vigoare surprinzătoare pentru starea lui, lunganul 
negă din cap. 

— Este inutil să minți. Pentru că nu poți să vorbeşti, 
desenează pe nisip. Arată-mi imediat ascunzătoarea lui 
Djedi. 

Un nou refuz. 

— Atunci, o să ne conduci acolo. 

Refuz insistent. 

— Mă obligi să fac un interogatoriu sever. 

Mutul își încrucișă braţele și înfruntă privirea prințului, 
ca şi cum l-ar fi ştiut incapabil de un act sălbatic. 

Acesta fu momentul pe care o pisică neagră îl alese ca 
să zgârie pulpa unuia dintre marinari. 

Scoţând un țipăt de durere, o prinse de gât. 

— N-o lovi! porunci Mutul. Privește-i ochii verzi... Dacă 
o rănești, vor lua culoarea sângelui. Se va transforma 
într-un leu și te va devora. 

Prudent, marinarul puse jos mica felină, care, înainte de 
a se duce la stăpânul ei, zgârie și cealaltă pulpă a celui care 
o chinuise. 

— Leul Verde... Este o vrăjitorie pe care ai învățat-o de 
la prietenul tău, Djedi. Măcar ești un mut dăruit cu darul 
vorbirii! 

— Pentru un fiu regal, îmi pari destul de puţin instruit. 
Nu ştii că leul periculos din Marele Sud a trebuit potolit și 
transformat în pisică, pentru că se pierdeau pacea şi pros- 
peritatea? 

— Dacă vrei să-ţi servești țara, spuse Hor, îndrumă-mă 
până la Djedi. 

— La ce bun? Va refuza să te primească. 

— Așadar, Djedi trăiește! 

— Moare vreodată un adevărat magician? Djedi a 
devenit, poate, un salcâm, un bloc de granit sau un croco- 
dil! Chiar dacă o să-l vezi, n-o să-l recunoști. 

— Lasă-mă pe mine să apreciez, Mutule. 

Lunganul se așeză în poziția scribului. 

— Ce este magia? 

— Heka. 

— Ce înseamnă acest cuvânt? 

— Verbul care procură energia. 

— La ce foloseşte? 

— La deturnarea loviturilor sorții şi la rămânerea pe dru- 
mul lui Maât. 

— Care sunt instrumentele magicianului? 

— Formulele care dau viață tuturor lucrurilor. 

Mutul lăsă să treacă lungi clipe de tăcere. 

— Trimite înapoi la vas gărzile de corp. 

Hor șovăi. Era periculos să rămână singur. Dar avea de 
ales? 

— Plecaţi, porunci el. 

Cei doi marinari nu se lăsară rugați. 

— De ce vrei să-l vezi pe Djedi? 

— Ca să-l întreb ceva în legătură cu camerele secrete ale 
lui Thot. 

— Este o tradiţie atât de veche... El însuşi a uitat-o. 

— Dar tu nu ştii nimic? 

— Eu nu sunt decât un paznic al porţii. Veghez asupra 
unei porți din deşert, de unde profanii și ignoranții n-au 
nici o şansă să se întoarcă. În locul tău, n-aş mai întârzia 
prin locurile astea și m-aș întoarce în apartamentele mele 
confortabile. 

Ca toţi egiptenii, Hor se temea de întinderile deșertului, 
arse de un soare nemilos şi populate de creaturi pericu- 
loase. 

— Riști să fii groaznic de dezamăgit. Mai bine ai 
renunţa. 

— Condu-mă, te rog. 

— Nici gând! Trebuie să mă ocup de curtea de păsări. 
Mergi drept spre est și, mai ales, nu părăsi drumul cel bun. 

— Cum să ştiu care este? 

— Nisipul este auriu și moale sub picioare. La dreapta și 
la stânga, se află raiul scorpionilor și al șerpilor. La cel mai 
mic pas greşit, o să fii înțepat sau mușcat. 

— O să am o mult de mers? 

— Fie ca magia să-ți fie favorabilă, prințe. 

Fără să-i pese de soarta lui, Mutul mângâie pisica 
neagră cu ochi verzi, care torcea de plăcere. 

Vântul din Sud acceptă să-l însoțească pe călătorul 
îndrăzneț. Hor gândi că este bine să se ia după măgarul 
care mergea cu pas liniștit, pe un drum aproape nevăzut. 

La orizont, colinele se succedau după alte coline. Nici 
un copac, nici o plantă. ` 

Oare Mutul nu se debarasase de curios și îl trimisese 
spre infern? 


166 CHRISTIAN JACQ 


Măgarul continua să înainteze, ca zA cum ar fi cunoscut 
capătul călătoriei. 

Era imposibil să vadă drumul parcurs și să se întoarcă. 
Hor era nevoit să se încredințeze patrupedului, care alegea 
momentul și locul unei opriri. 

Vântul se stârni, ştergând urmele. 

Când veni noaptea, prințul îşi blestemă lipsa de preve- 
dere. Fără jăratic, fără nici un mijloc de a aprinde un foc, 
tânărul era la voia prădătorilor care mișunau în întuneric. 

Măgarul se culcă, cu botul pe picioarele din față. Crezu 
că recunoaște țipetele cucuvelelor și râsul sinistru al 
hienelor. Cu un gest zadarnic, luă nisip în pumn și îl aruncă 
departe. 

Tânărului îi venea să plângă. El, moștenitorul regatului, 
se rătăcise în plin deșert, doar în tovărășia unui măgar, 
complet indiferent la necazurile lui! Ce vrajă fatală l-a 
făcut să uite punctele de reper? Trebuia ca acest Djedi să 
fie un vrăjitor de temut pentru a-l atrage pe teritoriul lui! 

Când zorii înroșeau colinele, Hor era sfârșit şi înghețat. 
Măgarul dormise bine și, când o luă din nou la drum, 
tânărul fu nevoit să se ţină după el. 

Când soarele se apropia de înaltul cerului, prinţul crezu 
că este victima unei halucinaţii. La orizont, se vedea o oază 
luxuriantă, plină de palmieri înalți! 

Închise ochii timp îndelungat. 

Când îi deschise din nou, mirajul era tot acolo. 

În ceea ce-l privește pe Vântul din Sud, luase un aseme- 
nea avans, încât fiul mai mare al lui Keops trebui să alerge 
ca să-l prindă din urmă. 

În apropierea oazei, o zvârlitură de baston îi şuieră pe la 
urechi. 

Un deget mai lipsea și era mort. 

Agresorul îi apăru în față. 

— Unde te duci, străine? 

Nubianul, cu pielea neagră și strălucitoare, părea foarte 
furios. 

— ÎI caut pe Djedi. 

— Nu e nimeni cu numele ăsta aici. 

— Mutul mi-a spus exact pe dos. 

— El ţi-a servit de ghid? 

— Nu, Vântul din Sud, măgarul care tocmai a intrat în 
oază. 

Nubianul izbucni în râs. 

— Un om care se lasă condus de un măgar nu poate fi 
Chiar rău! Ţi-e sete? 

— Puțin. 

— Nu ești înarmat, sper? 

— Intenţiile mele sunt paşnice. 

— Cu atât mai bine pentru tine. 

Hor îl urmă pe nubian. 

Oaza era un paradis, bine udată de mai multe izvoare. 
Grădinile erau împărţite în mici parcele, în care creșteau 
salată, ceapă şi multe alte legume. Boii și vacile păşteau la 
umbra palmierilor, nu departe de o turmă de oi care mân- 
cau iarbă. De-a lungul unui umbrar, atârnau ciorchini grei 
de struguri negri. 

— Când scapi cu viață din deșert, cel mai bine e să începi 
prin a bea apă. 

Lichidul era încântător de rece. 

— Anunţă-l pe Djedi de sosirea mea. 

— Djedi nu primește pe nimeni. O să-ţi recapeţi forțele, 
o să mănânci, o să petreci o noapte plăcută și o să te întorci. 

— Faraonul Keops trebuie să-l consulte pe Djedi. Este 
important, foarte important. 

— Nimic nu este mai important decât liniștea stăpânului 
meu. Urgenţele, grijile și afacerile de stat nu-l privesc. 

— Așa este. 

— Eşti foarte sigur pe tine! 

— Spune-i că prințul Hor, fiul mai mare al regelui 
Egiptului, dorește să-l întrebe ceva. 

Nubianul păru impresionat. 

— Nu eşti un ambasador oarecare! Bine. Îl voi anunţa. 
Dar nu fi prea optimist. 

Hor se întinse pe o rogojină și aţipi. Își atinsese ținta, 
fără îndoială. În realitate, Djedi era atât de bătrân, încât nu 
putea să se deplaseze, și abia vorbea. La ce trebuia să spere 
trimisul monarhului dacă nu la vorbele fără noimă ale unui 
bătrân care nici măcar nu înțelegea întrebările ce i se 
puneau? 

De fapt, încercarea lui era grotescă. Fie că acest senil o 
să-l primească sau. nu, era limpede că nu aici o să 
descopere secretul camerelor lui Thot. 

Îl zgâlțâi cineva. 

— Trezeşte-te, în numele zeilor! exclamă nubianul. 
Dacă toți fiii de regi au un somn atât de greu, curtea din 
Memphis trebuie să fie un adevărat dormitor. 

— Trebuie să plec? 

— Djedi te invită la masă. Sper că ţi-e foame, pentru că 
nu-i plac mofturoșii. 

În mijlocul oazei, se afla o casă somptuoasă, înconju- 
rată de hibiscus. 

Pe mese joase în aer liber, la umbra unei pergole, o sută 
de căni de bere, cinci sute de pâini, vreo douăzeci de coaste 
de vacă fripte, praz cu chimen, linte cu usturoi și o mare 
varietate de prăjituri. 

— Câţi musafiri sunt? întrebă Hor. 

— Doi, tu și cu el. 

Se ivi un uriaș cu părul alb, care îl depășea pe prinț în 
înălțime cu trei capete. În lățime, putea cuprinde mai mulți 
fii de regi destul de trupeşi. 

Avea fruntea largă, nasul fin, buzele cărnoase și bărbia 
voluntară: impozantul personaj strălucea de sănătate. 

— Deci tu eşti mesagerul lui Keops? 

— Sunt fiul lui mai mare. Hor. 

— Așază-te şi mănâncă. 

— Aș putea să vă întreb... câți ani aveţi? 

— Unii îmi dau o sută zece ani, vârsta înțelepţilor, dar nu 
este așa. Adevărul e că am o sută nouă. Așa că, încă nu 
m-am retras definitiv. Cheia acestei longevități sunt un bun 
apetit și alegerea celor mai bune produse. Aici, suntem 
răsfățați. Cu alte cuvinte, desfată-te. 

Fiind conștient că moare de foame, Hor nu se mai lăsă 
rugat. 

— Să fie într-un ceas bun! Sfrijit cum ești, ai nevoie să 
fii mai bine hrănit. Acolo, la curte, te înfometează? Fru- 
moase discursuri, bune maniere, dar cu burta goală! 

O sută nouă ani... Era aproape imposibil, dar, oricare ar 
fi fost vârsta adevărată, Djedi avea un tonus excepţional. 
Prinţul nu reuși să țină pasul cu gazda sa, care avea o poftă 
neascunsă de a gusta felurile. 

— Dacă ciugulești, fiule, nu ajungi departe. Berea mea 
nu-ți place? 

— N-am băut niciodată una mai bună, dar vreau să-mi 
păstrez mintea limpede. 

— Pentru că ai idei! Dă-mi un exemplu. 

— Faraonul dorește să vă vadă. 

— Nu este primul şi nu va fi nici ultimul. Eu nu vreau să 
văd pe nimeni, cu excepția harnicilor țărani care îngrijesc 
această oază. Pentru că ești aici, constat că locuitorii 
Dealului cu Prepeliţe n-au știut să-și țină gura. 

— L-am obligat pe primar să-mi spună drumul până la 
Mut. 

— Ai putea să te dovedeşti violent? 

— M-am mulţumit să-l îngrozesc. 

Djedi lovi cu pumnul în masă. 

— Tu, să îngrozeşti pe cineva? Eşti amuzant, băiete, şi 
apreciez glumele. De ce te-a lăsat Mutul să treci? 

— Din cauza măgarului meu, fără îndoială. Ştia unde 
merge. 

Hohotele de râs ale uriașului făcură să tremure hibis- 
cușii. 

— Îmi placi grozav, Hor! Sunt sigur că i-ai dat răspun- 
suri corecte Mutului, căruia nu i te-ai lăudat. De obicei, 
diplomaţii sunt prețioși, calculați, plicticoși și proşti. Se 
complac în formulele lor complicate și spun atâtea min- 
ciuni, că nici măcar nu ştiu la ce se gândesc. Tu pari sincer. 

— Doresc să reușesc în misiunea mea. 

— În ce constă ea, mai exact? 

— Vă spun: să vă duc la tata, faraonul Keops. 

— Nici gând, nu mă mișc de aici! Ce vrea de la mine 
strălucitul tău tată? 

— Să vă pună întrebări în legătură cu camerele secrete 
ale lui Thot. 

Djedi încetă să mai bea şi să mănânce. 

— Cine i-a vorbit despre asta? 

— Arhivarul-șef și ritualiștii din Memphis. 

— Așadar, regele n-are nevoie de mine. 

— Ba da, pentru că nu are nici un punct de plecare! Câte 
camere sunt, cum sunt ele așezate, la ce folosesc ele? 

— Misterul rămâne mister. Ce se ascunde acolo nu tre- 
buie dezvăluit. 

— Am fost la Hermopolis, orașul lui Thot, și n-am găsit 
nimic. 

— Nu mă mir. 

— Cunoașterea acestor camere este indispensabilă pen- 
tru faraon, preciză Hor. 

— La ce-i folosește? 

— Ar fi modelul pentru construcția interioară a 
piramidei pe care vrea s-o ridice pe platoul de la Gizeh. 

Djedi goli o nouă cupă. 

— O piramidă... O idee excelentă. Tradiţia trebuie con- 
tinuată şi opera lui Snefru să fie un model. 

— Piramida acesta va fi cea mai mare care a fost con- 
struită vreodată. Or, fără prezența camerelor lui Thot, nu va 
vedea lumina zilei. Este convingerea Maiestăţii Sale. 

Uriașul reflectă o vreme, cu ochii închiși, ca și cum se 
concentra asupra unui element vital și invizibil. 

— Keops are dreptate, conchise el. De fapt, este singura 
arhitectură interioară, care va permite unui astfel de monu- 
ment să-l găzduiască pe Ka, energia lui nemuritoare, și să-l 
facă să strălucească. 

— Vreţi să-l ajutați? 

— La vârsta mea, nu caut decât liniștea. Şi este ora 
siestei. 

— Aş putea să vă văd biblioteca? 

— Ai urmat studii serioase? 

— Am recopiat marile texte clasice, am... 

— Scrie primele maxime ale lui Ptah-Hotep pe tăblița 
asta. Scrisul unei fiinţe spune mai mult despre sufletul său 
decât cel mai frumos discurs. 

Reproșându-şi că băuse prea mult, prințul avu totuși 
mâna sigură și memoria trează. 

Cufundat într-un fotoliu monumental, cu mâinile pe 
pântece, Djedi aruncă un ochi pe exercițiu. 

— Am văzut mai bune, dar şi mai rele. Pentru că nu pari 
de-a dreptul neștiutor, îți dau voie să-mi descoperi 
comoara. 

Mai mult de jumătate din locuința magicianului era o 
bibliotecă ale cărei bogății îl uimiră pe prinț. Citind titlurile 
sulurilor adunate în acest sanctuar al hieroglifelor, constată 
că Djedi adunase o ştiinţă de o importanță extraordinară. 
Astronomie, astrologie, magie, alchimie, medicină, geo- 
metrie, arhitectură... Nimic nu îi scăpase. 

— Mi-aş petrece tot restul vieţii descifrând aceste mi- 
nuni! exclamă Hor. 

— Cum vrei, fiule, dar nu sunt sigur că i-ar plăcea tatălui 
tău. Eu o să mă culc. Siesta se dovedește indispensabilă 
sănătății. 

În timp ce uriașul se retrăgea, Hor consultă cu atenție 
câteva papirusuri unice. 

Fără să observe cum trec orele, nu încetă să citească, 
până în clipa când întunericul învălui biblioteca. 

— Cina este gata, anunță nubianul. 

Masa era ceva mai ușoară, fiind salvată de un vin roșu, 
care nu era lipsit de tărie. 

— Rezultatul? întrebă Djedi. 

— Am parcurs marea carte a lui Thot, cea care a fost 
descoperită sub o piatră căzută din cer, la Hermopolis, dar 
nu menționează nimic despre o cameră secretă. 

— Poate n-ai fost destul de atent. Citește și recitește. 

Djedi îl chemă pe nubian. 

— O altă cheie a sănătăţii perfecte este masajul zilnic. Şi 
aici am un expert. 

Uriașul se lungi pe burtă. Nubianul îl unse cu o cremă 
care înmuia pielea, calma contracţiile şi ușura circulaţia 
energiei în canalele limfatice. Apoi, îi masă mâinile, 
picioarele, pulpele, spatele și ceafa cu gesturi pe cât de 
ample, pe atât de sigure. 

— Sunteţi singurul care cunoaşteţi camerele secrete ale 
` lui Thot? întrebă Hor. 

— Mai întâi, niciodată n-am pretins că le cunosc; apoi, îi 
deplâng pe amatori și pe lăudăroși. Dar așa este omul: 
vorbeşte mult şi face puțin. 

— Ştiţi foarte bine că piramida regală nu va fi ridicată 
fără ajutorul vostru și că această construcție este vitală pen- 
tru țara noastră. 

— Nu te înșeli asupra acestui ultim punct. Dar nu am 
chef să călătoresc și să-mi amintesc de ceea ce mai bine aş 
uita. 
— Dacă trebuie să înfrunt pericolele, sunt pregătit! 

Djedi zâmbi. 

— Pentru un prinţ, ești deosebit simpatic. Dar trebuie să 
înveţi să nu te avânți prea repede. Încă o cheie pentru 
sănătate: o noapte lungă de somn. 

— Pot să mă întorc în bibliotecă? 

— Îţi este deschisă. 

Fitilele folosite de magician în lămpile lui cu ulei nu 
scoteau fum deloc. Datorită luminii foarte bune, Hor citi 
cât se poate de multe papirusuri din opera lui Thot și din 
învăţăturile pe care le dăduse înțelepților. 

Nici o menţiune despre camerele secrete. 

În zori, descurajat, prinţul ieși din bibliotecă. Oaza era 
liniștită, parcă se afla în afara timpului. Ar fi vrut să 
rămână acolo și să uite lumea exterioară! Dar faraonul îi 
încredințase o misiune și nu se va comporta ca un laş: 

— Dacă vrei să-ți cureți gura, să te speli și să iei un mic 
dejun, trebuie să te grăbești, îl avertiză nubianul. 

= De ce? 

— Pentru că Djedi este gata de plecare. 

Vântul din Sud, încărcat cu urcioare și nutreţ, mergea 

înainte. Dar nu urma același drum pe care mai mersese. 
: — Nu se înșală? se neliniști Hor. 

— O ia pe scurtătură, răspunse Djedi. 

— Dar scorpionii şi șerpii? 

— De când trăiesc alături de ei, nu-mi mai este frică. 

— Eu, în schimb... 

— Un bun magician ar trebui să te salveze, în afară de 
cazul în care eşti victima viperei cu com sau a cobrei 
negre, când are cel mai mult venin. 

— Drumul de la venire nu era mai bun? 

— La vârsta ta, băiete, nu trebuie să devii sclavul 
obişnuinţelor. 

Cu ochii ațintiți în nisip, Hor încerca să distingă cea 
mai mică prezență suspectă. Din fericire, pasul apăsat al 
uriașului provoca asemenea vibrații, încât cele mai primej- 
dioase reptile o ștergeau, doborâte de o violentă durere de 
cap! 

În cătunul Leului Verde, Mutul pregătise un prânz pen- 
tru vreo zece musafiri. Djedi îl îmbrățișă, gata să-i rupă 
oasele. 

— Ai prevăzut că magicianul o să accepte să mă 
însoțească? se miră prinţul. 

— Djedi are o inimă mare și nu suportă victoriile lui 
Isefet. 

Isefet, opusul lui Maât, simbolul onestităţii, al adevă- 
rului, al dreptății şi al armoniei. Isefet, un cuvânt neutru, 
putere a putreziciunii și a distrugerii care nu aparţine lumii 
divinităților și nu are nici o reprezentare figurativă. Isefet, 
tendința firească a ființei umane de a face rău. 

— Dacă înţeleg bine, interveni Hor, a nu-i arăta faraonu- 
lui amplasarea camerelor secrete ale lui Thot este o 
greșeală gravă, ţinând de domeniul lui Isefet, căruia Djedi 
refuză să i se supună. 

— Cam așa ceva, murmură Mutul, în timp ce magicianul 
se desfăta cu plăcintele calde, umplute cu bob. Mai mult, îi 
plac provocările. Şi aceasta... 

— În loc să-i asculți prostiile, interveni Djedi, vino să 
mănânci. Când călătorești, ai nevoie de hrană care să-ți 
mențină trupul în formă. 

Uriașul nu-și scurtă siesta. Neliniștit, Hor făcu sute de 
pași sub supravegherea pisicii cu ochi verzi. 

În sfârșit, sosi momentul plecării! 

— Să mergem până la fluviu, propuse prințul. Vasul meu 
o să ne ducă la Memphis. 

Măgarul alese o nouă scurtătură de-a latul culturilor. În 
acest câmp verde, Hor se simțea mult mai în largul lui 
decât în deșert. 

Când se apropiau de un grup de cultivatori, aceștia îi 
priveau cu ochi mirați. Apoi, abandonându-și uneltele, 
fugeau cât îi ţineau picioarele. 

— Semeni groaza în rândurile lor, constată Hor. 

— Nu cred, replică uriașul. 

— Totuși, nu eu îi îngrozesc pe țărani! 

— Tu, nu. Dar cel care te urmează, da. Şi nu numai pe 
țărani, o să vezi. 

Un răget îl alertă pe prinț. Sunetul era atât de grav, de 
profund, atât de înspăimântător... Nu, era imposibil! 

Hor se întoarse. 

Un leu. 

Era chiar un leu, foarte mare, a cărui coamă părea să 
aibă reflexe verzi. 

— Credinciosul soț al leoaicei verzi, explică Djedi. 
Niciodată nu plec în călătorie fără el. Este bănuitor, neîn- 
crezător și nu mi se supune decât mie. Dacă nu-l superi, nu 
ai de ce să te temi. 

Până la fluviu, se repetă același spectacol: cum vedeau 
fiara, ţăranii fugeau. Tot ţinutul va şti în curând că un mon- 
stru venit din deşert amenința oamenii. Fiului mai mare al 
lui Keops îi revenea sarcina să-i liniștească, trimițând un 
emisar în fiecare sat. 

Era limpede, Djedi nu-i ușura sarcina. 


— Iată-l pe prinţ, strigă marinarul care repara pânza din 
vârful catargului principal. Dar... Nu e singur! Este însoțit 
de un măgar, de un uriaș și... de un leu care o să vă 
devoreze! 

Căpitanul ridică din umeri. 

— În câmpiile noastre nu sunt lei. Dacă e nevoie, îţi dau 
două zile de arest pentru beţie. 

— Este chiar un leu, căpitane. O fiară enormă! 

La strigătele de panică ale celorlalți membri ai echipa- 
jului, căpitanul trebui să admită că îi ameninţa un pericol. 

— Ridicaţi pasarela, porunci el. 

— Nu aveţi de ce să vă temeti, strigă Hor. 

— În spatele vostru. Un leu! 

— Este îmblânzit și se supune stăpânului său, magicia- 
nul Djedi. Dacă fiara ar fi fost sălbatică, ne-ar fi devorat pe 
mine și pe măgar. 

Argumentul îi convinse. 

Pasarela se reașeză. 

Când leul merse pe ea mârâind, echipajul înțepeni de 
teamă. 

O mângâiere a statuarului Djedi calmă animalul care se 
așeză la umbra cabinei centrale. 

Magicianul arătă spre un bărbos, în picioare, aflat lângă 
cârmă. 

— Tu ești un om rău. 

— El? se indignă căpitanul. Sunt cincisprezece ani de 
când navigăm împreună! 

— A trecut prea multă vreme de când e subordonatul tău. 
De data aceasta, a hotărât să saboteze cârma și să trans- 
forme călătoria într-o catastrofă. Vei fi umilit şi concediat, 
căpitane. 

Ofiţerul se apropie de colegul lui. 

— Nu-i adevărat, nu-i așa? 

Marinarul se lipi de cârmă. 

— Dă-te la o parte! 

— Nici vorbă! 

Djedi îl apucă pe bărbos de umăr, îl ridică, ca și cum 
nu ar fi cântărit mai mult decât un sac gol, și îl aruncă în 
fluviu. 

Cercetarea făcută de căpitan îl uimi: cârma era defectă! 

— Ne trebuie un meșter în stare să fabrice o piesă de 
schimb, constată căpitanul. 

— Inutil, o să mă ocup eu. Pescuiţi-l pe răufăcător și 
legați-l. Sper că tribunalul nu va fi indulgent. Plecăm în 
două ore, când reparația va fi făcută și când va crește 
curentul. 

— În ceea ce priveşte restul echipajului... 

— Doi proşti, un leneş şi un incapabil. Ceilalţi sunt în 
regulă. Călătoria o să fie liniştită. 

Căpitanul urmă sfaturile magicianului și totul decurse 
bine. 

— Vreţi să vă instalați în cabina mea? propuse Hor. 

— Fericită idee, băiete. 

Uriașul făcu să geamă patul și adormi imediat. Leul 
verde se culcă de-a latul ușii, interzicând oricui să deran- 
jeze odihna stăpânului său. 

Neliniștiţi, vâslaşii întorceau mereu capul spre fiară. 

— Sunteţi sigur că nu ne paşte nici un pericol? îl întrebă 
căpitanul pe fiul mai mare al lui Keops. 

— Deloc. Djedi este imprevizibil şi mă tem ca animalul 
să nu-i semene. Bine ar fi, se pare, să nu-l superi. 

Vasul pluti spre capitală, într-o atmosferă apăsătoare. 

Grăbiţi să ajungă mai repede, vâslașii mențineau un 
ritm rapid. 

În momentul acostării, leul căscă şi se întinse, apoi 
zgârie uşa cabinei cu ghearele. 

Ieșind, Djedi, cu trăsăturile odihnite, privi imediat spre 
chei. 

— Să mi se aducă o lectică, ceru el. Nu îmi place să merg 
pe străzile unui oraș. 

Simţind că magicianul nu glumea, Hor chemă un soldat 
şi îi porunci să-și alerteze superiorul pentru ca ordinele să 
se îndeplinească cât mai repede. 

Rezemat de bastingaj, magicianul părea dezamăgit. 

— Cu cât orașele se măresc, prezise el, cu atât omenirea 
va fi mai nefericită. Oamenii se îngrămădesc unii în alţii, 
uită mesajul naturii, binele și răul ei, şi se creează o lume 
artificială care va intra singură în competiţie. Mereu mai 
multe cheiuri, vase, case, gură-cască, nemulţumiţi, revol- 
taţi... Uneori, sunt mulțumit că sunt bătrân și că mă aflu 
aproape de moarte. 

Cinci zdrahoni puseră la marginea pasarelei o magni- 
fică lectică din lemn de abanos aurit. 

Djedi se instală. 

Zdrahonii nu fură în stare să o ridice, 

— Străduiţi-vă, le recomandă. Cândva, pentru munca 
asta nu erau angajate niște stârpituri. 

Întreg oraşul Memphis fu curând anunţat că cel mai bun 
magician din ţară, în vârstă de o sută zece ani, însoțit de un 
leu verde, se îndrepta spre palatul regal. 

Toţi voiau să-l vadă trecând. Chiar și negustorii își 
lăsaseră tejgheaua ca să nu rateze spectacolul. Curând, un 
numeros alai urma lectica, traversând cartierul templelor, 
pentru a ajunge la palatul faraonului. 

Epuizaţi, purtătorii depuseră povara grea în faţa intrării 
principale, pe care o păzeau soldaţi înarmați cu sulițe. 

— O să-l anunţ chiar eu pe tata de sosirea ta. 

— Ştie. 

Un șambelan alergă şi se prosternă în faţa uriașului. 

— Maiestatea Sa îl va primi pe marele magician Djedi în 
sala de audienţe. 

— Minţi așa cum respiri și vei sfârși prin a te sufoca. Să 
nu mai apari în fața mea sau te dau leului. 

Jignit, şambelanul dispăru. 

— Sunt mulți oameni de felul acesta la palat? 

— Câţiva, recunoscu Hor. 

— Dacă faraonul este copleșit de muncă, accept. Dar 
tu, în loc să alergi după fete, n-ai putea face o curățenie 

binevenită? Un gândac la vedere, dar sute sunt ascunși. Se 
înmulțesc repede. 

— O să mă gândesc la asta, promise prinţul. 

Djedi aprecie austeritatea palatului. O geometrie con- 
trolată, spaţii luminoase, fără excese. 

Doi scribi deschideau ușa sălii de audiențe. 

Uriașul se înclină în fața regelui, care era așezat pe un 
tron din piatră, ale cărui picioare aveau forma copitelor de 
taur. 

— Îl venerez pe faraon, marele templu unde stăpânesc 
puterile creatoare, garantul lui Maât și al bunului păstor al 
poporului său. 

Keops arboră o figură dură și severă. Preţ de câteva 
clipe, îşi cercetă musafirul. 

— Reputația ta este îngrozitoare, Djedi. 

— Și meritată, Maiestate. 

— De ce ai refuzat întotdeauna să lucrezi la palat? 

— Pentru că este plin de invidioși, de nevrednici şi de 
corupți. Nefiind mulțumit doar să-i detest, aș fi avut 
supărătoarea tendință de a-i elimina. Aşa că este de prefe- 
rat să trăiesc în singurătate. 

— Puterile tale magice sunt atât de cuprinzătoare cum 
pretind zvonurile? 

— Pune-mă la încercare. 

— Hor, adu-ne condamnatul la moarte, pe care polițiștii 
îl rețin în anticameră. 

Omul era un sirian, vinovat de asasinat. Recunoscân- 
du-și faptele, nu avea nici o părere de rău. 

— O să i se taie capul acestui criminal, anunță monarhul, 
iar tu o să i-l pui la loc, pe gât, ca să reînvie. 

— Experienţa aceasta n-ar trebui făcută pe un om, 
obiectă Djedi, căci el aparține turmei lui Dumnezeu. 
Justiţia trebuie să-şi urmeze cursul și să-l pedepsească pen- 
tru greșeala lui. Nici o magie nu trebuie să se amestece. 

— Faţă de o gâscă ai avea aceleași rețineri? 

— Spre deosebire de oameni, nici un animal nu trădează 
rolul pe care Dumnezeu i l-a încredințat. Magia permite 
comunicarea cu toate animalele, fie ele chiar şi pericu- 
loase. De aceea pot să le salvez. 

Un servitor aduse leșul unei gâște și capul ei tăiat. 

Djedi îl invocă pe zeul Amon, „cel ascuns“, a cărui 
încarnare erau zburătoarele, apoi privi intens ochii morți ai 
victimei. 

— Ceea ce a fost despărțit să se reunească, ceru el lipind 
gâtul de restul corpului. Apoi, ținu mâinile pe gâscă până 
ce sângele începu să curgă din nou. 

Uimit, Hor văzu pasărea cuprinsă de tresăriri din ce în 
ce mai puternice. Aruncă apoi o privire plină de reproş 
regelui, înainte de a scoate nişte sunete nu foarte protoco- 
lare şi de a se îndrepta spre fereastra care dădea în grădină, 
clătinându-se. 

— Ceea ce a fost ascuns a fost dezvăluit, conchise magi- 
cianul. 

— Mărimea şi greutatea ar putea tulbura măiestria ta, 
aprecie Keops. Ai face lucrurile la fel de bine și cu un taur? 

Djedi nu protestă. 

Mirat, Hor văzu şase măcelari intrând în sala de audi- 
ențe. Patru purtau resturile unui taur, alți doi duceau capul 
greu. l 

Din nou, Djedi își folosi magnetismul pentru a intra în 
contact cu spiritul animalului și cauteriză carnea. De data 
aceasta, îl invocă pe Ka, puterea creatoare, transmisă din 
faraon în faraon, al cărei animal reprezentant era taurul. 

— Ka, nu ne părăsi, se rugă el. Fie să te afli în gândul 
nostru, ca şi în faptele noastre. 

Djedi puse capul greu pe gâtul masiv. 

Se lipiră perfect, dar ochii taurului rămaseră inerți. Hor 
se temea ca magicianul să nu greșească. 

Colosul folosi o amuletă în formă de sceptru ouas, 
„vigoarea“, și o trecu îndelung peste botul, pleoapele și 
urechile animalului. 

Și viaţa reveni în trupul taurului. 

Mai întâi, animalul scoase limba și se linse pe bot. 
Apoi, ca un nou-născut neîndemânatic, se ridică în 
picioare, tremurând. Djedi îl alintă cu o mângâiere, înainte 
ca măcelarii să îl scoată afară. 

— Cu adevărat ești cel mai mare magician al Egiptului, 
recunoscu regele. Înţelepciunea ta este uriașă, poți să mă 
ajuţi. 

— Mă tem că nu, Maiestate. 

— Fiul meu ţi-a explicat motivul pentru care doream să 
te văd? 

— Prinţul Hor nu mi-a ascuns nimic, se pare. 

— Ştii amplasarea camerelor secrete ale lui Thot? 

— Știu și nu știu. 

— Fii mai explicit! 

— Pentru a pătrunde tainele magiei, adeptul trebuie să 
urmeze căile lui Thot şi să culeagă învățăturile lui. Aşa am 
fost educat. Am traversat lăcașurile zeului, dar nu mi-au 
rămas gravate în memorie, conform cerințelor stăpânului 
meu. Nu le cunosc decât în inima și în practica mea, nu în 
mod mental. Această ştiinţă nu trebuie dezvăluită. 

— Crezi că ridicarea piramidei mele ar pângări-o? 
Înscriind înțelepciunea lui Thot în piatră, n-aş trăda-o, ci aş 
transmite-o peste secole. Magicienii de mâine vor avea sub 
ochi învățămintele necesare pentru a-și îndeplini sarcinile, 
Mai mult, nu există nici un risc de deformare a lor, pentru 
că granitul şi calcarul vor fi cele care le vor transmite. Spre 
deosebire de oameni, piatra nu flecăreşte, nu minte, nu 
trădează. Piatra rostește verbul care a creat-o. Dacă dorești 
ca secretul camerelor lui Thot să nu se piardă, trasează 
alături de mine planul piramidei mele. 

Djedi nu manifestă nici o emoție, dar prințul simţi că 
argumentele monarhului nu îl lăsaseră indiferent. 

— A numi aceste camere și a le da un chip este primej- 

"dios, Maiestate. La vârsta mea, nu aspir decât la odihnă și 
la liniște. 

— În sfârșit înțeleg de ce ai refuzat întotdeauna să devii 
superiorul magicienilor Egiptului! Ştiai că regele îți va 
cere, mai devreme sau mai târziu, să îndeplinești această 
periculoasă misiune. Astăzi a venit acea clipă. 

— Sunt liber să refuz? 

Hor tremură. 

Oricât de puternic ar fi fost, Djedi nu se putea opune 
faraonului. 

— Acţionează cum spune Maât, îi recomandă Keops. 
Cunoşti miza. 

Regele se retrase. 

— Puteai să mori! spuse prinţul. 

— Dacă am merge să mâncăm? Experiențele astea mi-au 

- făcut foame! Sper că bucătăria palatului este demnă de 
arhitectura lui. 

Într-un salon luxos, un intendent și niște servitori roiau 
de colo-colo. 

Un paharnic servi un vin alb, în cupe de alabastru. 

Djedi o apucă pe a sa şi o aruncă în față paharnicului. 

Ca şi cum ar fi fost ars de o flacără, acesta scoase un 
urlet. 

— Apă, repede, apă! 

— Dacă vorbești, te vindec. Cine ţi-a poruncit să-mă 
otrăveşti? 

— Magicianul-şef, Aber! 

— Tot secătura asta de Aber! După ce o să-mi fac sies- 
ta, o să mă ocup de el. 

Djedi își puse mâna uriașă pe fața arsă. Câteva minute 

mai târziu, nu mai era nici urmă de rană. 

— Anunţă-l pe stăpânul tău și recomandă-i să se 
pregătească de luptă. 

Paharnicul ieși. 

Un altul, tremurând, veni după el. 

— Tu ce mai aștepți? Dă-ne de băut! 

— L-ai cunoscut pe Aber? întrebă prințul. 

— Poţi să spui și așa! Un lucrător serios, pe care ambiția 
l-a stricat. Era gata de orice pentru a obține o funcție înaltă 
şi a uitat că magia implică și corectitudine. Hotărât, această 
curte este rău famată. Câtă dreptate am avut să mă izolez 
în oaza mea și câtă dreptate aș avea să mă întorc mai 
repede! 

Djedi gustă din fileurile de șalău de Nil. 

— Ca antreu, sunt bunicele. Mănâncă, Hor. Dacă nu o 
faci, o să te prăpădești și n-o să-mi foloseşti la nimic. 

Cuvintele acestea erau purtătoare de speranță, așa că 
prințul prinse ceva poftă de mâncare. Djedi nu şi-o pier- 
duse pe a lui. 

Tocmai începea al treilea desert, un fel de insuliță plu- 
titoare, când un personaj dolofan, cu părul foarte negru, 
lipit de capul lui rotund, își făcu brusc apariția în salon. 

'— Nu sunt încântat să te revăd, Djedi! 

— Ah, nu, nici tu? Îmi tulburi digestia, Aber. Nu te 
aşeza. Nu ești invitatul nostru. 

— Nu mai întârzia nici măcar un minut în palatul ăsta. 
Aici, eu sunt cel însărcinat cu magia de stat. Regele este 
mulţumit de munca mea. Nu spera că o să-mi iei locul. 

Colosul goli o cupă de vin, de vreo cincisprezece grade, 
pentru a-și liniști ficatul, de unde provenea acel fel de 
energie pe care voia s-o folosească. 

— Întotdeauna ai fost un bădăran şi un necioplit, Aber. 
Nu îmi place să mă lupt înainte să-mi fac siesta, dar nu-mi 
lași nici o alegere. 

Hor crezu că cei doi bărbaţi se vor arunca unul asupra 
celuilalt. Dimpotrivă, se îndepărtară cât mai mult. 

Aber întinse brațele. Din palmele sale îndreptate spre 
uriaș, țâşni un fulger care îl lovi de Djedi în piept. Ca și 
cum l-ar fi murdărit, colosul se șterse cu un prosop alb. 

— Mereu la fel de neîndemânatic, bietul meu Aber. Nu 
ai nimic mai eficient în arsenalul tău? 

Durduliul se înarmă cu o pernă, o transformă în pumnal 
și îl aruncă. 

În mâna lui Djedi, pumnalul se transformă într-o bucată 
de pânză zdrenţuită. 

— Confunzi magia cu fantasmagoria! Dacă ești în stare, 
treci prin zid și dispari. 

Aber încercă să fugă, dar un laţ îi prinse picioarele și îl 
ţintui pe loc. 

Fu rândul lui Djedi să întindă braţele. 

Din palmele sale, Hor văzu ieşind energie sub formă de 
linii frânte, de culoare albastră, care atinseră șalele lui Aber 
şi îl răsturnară. 

Căzând în nas, cel învins scoase un strigăt de porc 
înjunghiat. 

— Scapă-ne de nevolnicul ăsta, ceru Djedi prinţului. 
Câtă vreme va mai hălădui prin palat, n-o să-i dau nici un 
răspuns faraonului. 

Venirea lui Djedi avea măcar o urmare fericită: admi- 
nistraţia căreia îi păsa prea puțin de sarcinile ei fusese pusă 
în ordine. Lăsând deoparte mondenitățile, Hor era preocu- 
pat. de stabilirea sarcinilor. Odată cu Aber, dispăruse o 
întreagă clică de paraziți. 

În ochii curtenilor, fiul mai mare al regelui nu mai 
părea un nobil de treabă, ci un administrator sever, pe care 
nu era ușor să-l păcăleşti. 

În timp ce termina de scris un decret legat de irigaţii, o 
tânără femeie se strecură în biroul lui. 

— Am interzis să fiu deranjat! 

— Chiar și de mine? 

— Chiar și de tine. 

Celeste nu semăna cu celelalte cuceriri ale prinţului. 
Mai întâi, nu era amanta lui: apoi, nu făcea decât ce-o tăia 
capul și nu se ferea să-l critice. 

— Ai prins gust pentru muncă? 

— Afaceri urgente. 

— Prinţul Hor, conștient de înaltele sale responsabilităţi! 
Prietenul tău, magicianul, a făcut miracolul ăsta. 

— Nu am nevoie de Djedi ca să înțeleg necesitatea anu- 
mitor reforme. 

— Cu un asemenea comportament, nu vei mai fi subiect 
de glume. După cum se vede, este limpede că te-ai schim- 
bat mult. i-ar plăcea totuși să iei masa cu mine? 

— Îmi pare rău, sunt prea ocupat. 

— Păcat... Ţi-am pregătit o surpriză. 

Celeste era frumoasă. Foarte frumoasă. Se bucura de o 
eleganță înnăscută şi seducătoare, de o naturalețe desăvâr- 
şită, căreia nimeni nu-i rezista. 

Totuși, nu i se cunoștea nici un iubit. 

— Momentul e potrivit sau nu este. Cu bine, prințe. 

Hor trebuia să se ridice ca s-o împiedice să plece, dar 
nu era pe măsura demnităţii lui. 

Celeste avea toate calitățile cerute ca să intre în familia 
regală și era pentru prima oară când fiul mai mare al lui 
Keops se gândea la însurătoare. Dar nu trebuia mai întâi să 
dovedească că este un bărbat de stat? 

Fu rândul lui Djedi să-l întrerupă din lucru. 

— Du-mă la rege. 

— Nu poți să aştepţi până mâine? 

— Pot să şi plec imediat. 

Hor puse deoparte decretul. 

De la una dintre ferestrele palatului zări o procesiune 
care se îndrepta spre templul lui Hathor. 

În spatele maestrului de ceremonii, se afla Celeste. 

— Este inițiată în tainele zeiței? Cine şi-ar fi imaginat? 

— Eşti sigur că te pricepi la femei? întrebă Djedi 
amuzat. 

— A venit să mă invite la cină și iată că este primită în 
templu! Nimeni altcineva nu și-a bătut joc de mine în felul 
acesta. 

— Te-a invitat la banchetul care marchează sfârșitul ri- 
tualului, o dovadă de încredere pe care tu tocmai ai refu- 
zat-o, gândindu-te numai la glume proaste. Mai ai multe de 
învăţat, 

Mâniat, Hor merse repede până la apartamentele 
monarhului, urmat de Djedi. 

Faraonul nu păru că-l aștepta pe magician. 

— Ai luat o hotărâre? 

— După alungarea lui Aber și a câtorva altor paraziți, 
cele mai binefăcătoare energii circulă în acest palat, unde 
fiul tău, în pofida lipsei de experiență, face o treabă bună. 
Înainte vreme, mă temeam de urechile indiscrete. Acum, 
putem vorbi. Eşti sigur că vrei să pătrunzi misterul 
camerelor lui Thot? 

— Nu crezi și tu că ele sunt temelia piramidei mele? 

— N-ar fi mai bine să vă modificaţi proiectul? 

— Am avut viziunea acestei piramide. Renunţând la ea, 
lipsesc Egiptul de un centru luminos, de care are atâta 
nevoie. 

— Speram și mă temeam să aud aceste cuvinte. De când 
regele Djoser a construit piramida în trepte, succesorii săi 
au descoperit această tradiție. Fiecare monarh a reprezen- 
tat-o după propriul geniu, în funcție de armonia momentu- 
lui şi a planului operei dictat de zei. Nu mă îndoiam că, mai 
devreme sau mai târziu, un rege va vrea să se inspire din 
arhitectura camerelor lui Thot. Iată adevăratul motiv pen- 
tru care m-am ţinut departe de curte. Fiind magician, nu mă 

atrag aventurile, mai ales asta. Chiar și cei mai buni au dat 
greș. 

— Primejdia nu mă înspăimântă. 

— Nu voi sunteți cel care îl înfruntați, Maiestate. În caz 
de eșec, țara nu trebuie împinsă spre îndoială. Doar 
prezența voastră o va evita. 

— Pe timp de război, faraonul merge în fruntea trupelor 
sale. 

— Nu este vorba de un război obișnuit! Dacă vechii 
vizionari au ascuns camerele lui Thot, este pentru că se 
temeau de profanarea mesajului lor și de proasta lui 
folosire. Construirea piramidei, care le va găzdui, mă 
linişteşte, pentru că vor rămâne ascunse, fiind totuși vi- 
zibile. Chiar dacă barbaria sufocă Egiptul, chiar dacă 
jefuitorii vor pângări aceste camere, n-or să le schimbe. 
Oricare ar fi împrejurările, ele vor continua să trăiască, 
până în momentul când fanatismul și prostia le vor dis- 
truge, cel puţin pe acest pământ. Căci tiparul lor celest nu 
va rămâne la îndemâna oamenilor. 

— Accepţi să mă ajuţi? 

— Nu vă garantez succesul. 

— Unde se află camerele secrete ale lui Thot? 

— Nu știu, dar cunosc mijlocul de a o afla. Vechii 
vizionari și-au ferecat știința în interiorul unui cufăr din 
silex, într-unul dintre cele mai vechi orașe sfinte, 
Heliopolis, cetatea zeului luminii și a stâlpului primordial. 
Fără îndoială, este încă ascuns. 

— Vrei un ordin scris de mâna mea care să-ți dea acces 
liber în oraș? 

— O să-mi folosească să intru în templu. Apoi, o să mă 
lovesc de un paznic de temut, superiorul preoților, cel care 
este numit Marele Vizionar. 

— De ce ar refuza să-ți dea cufărul? 

— Pentru că a jurat să uite de el. Și cuvântul dat nu se ia 
înapoi. 

— Atunci, va trebui să-l convingi! 

— Zadarnic, Maiestate! Va trebui să dejoc unele capcane 
şi să pun eu însumi mâna pe acest tezaur. 

— Care sunt șansele tale? 

— Destul de slabe! Apoi, presupunând că reuşesc să 
deschid cufărul și să descifrez indicaţiile oferite de docu- 
mentele pe care le conţine, alte piedici se vor arăta. 

— Ce ajutor ți-aș putea da? 

— Demoni, bărbați și femei, mă vor ataca pentru a mă 
împiedica să parcurg camerele. Atunci aş avea nevoie de 
un bărbat și de o femeie, tineri, care să nu ezite să-şi rişte 
viața. 

— Mă ofer voluntar, spuse Hor. 

— Tu ești fiul mai mare al regelui! 

— Chiar aşa. Nimeni în afară de mine n-ar trebui să fie 
desemnat pentru împlinirea unui plan regal. Este piramida 
tatălui meu și nici o altă viață decât a mea nu trebuie pusă 
în pericol. 

Faraonul aprobă. 

— Mai ai să-ți găsești tovarășa, aminti Djedi, şi să n-o 
minţi în legătură cu pericolul care o aşteaptă. 

— N-am fost, oare, invitat la un banchet deosebit? 


Celeste era la fel de frumoasă ca întotdeauna, dar mult 
mai serioasă. Ritualurile pe care tocmai le trăise în interi- 
orul templului lui Hathor îi dezvăluiseră adevăruri pe care 
nu le bănuia. În ciuda cerințelor noii sale condiţii de 
preoteasă, trăia o mare fericire. Îndepărtându-se de nerozi- 
ile fostelor ei prietene, preocupate numai de machiaj și de 
succesul în rândul băieților, aprofunda cunoștințele despre 
misterele zeilor. 

Un oaspete de marcă onora banchetul care îi reunise pe 
slujitorii zeiţei: fiul mai mare al faraonului. 

La sfârșitul festivităților, Hor se apropie de Celeste. 

— Străluceşti de frumusețe. 

— Aşadar, ai putut să-ți faci timp! 

— Surpriza ta este foarte reușită. Vreau să-ţi propun o 
alta. 

Fata deveni neîncrezătoare. 

— O să am mult de lucru în templu. Vreau să mă con- 
sacru lui. 

— Și dacă ți-aș oferi o misiune mai periculoasă? 

Celeste surâse. 

— Recunosc că îmi stârneşti curiozitatea. Am dreptul să 
ştiu mai mult sau trebuie să răspund din instinct? 

— Magicianul Djedi și cu mine plecăm în căutarea unui 
secret bine păzit. Avem nevoie de ajutoare. 

— Care va fi rolul meu? 

— Nu ştiu, cum nu știu nici despre al meu. Tot ce știu 
este că va trebui să luptăm împotriva demonilor tenebrelor 
şi că riscăm să ne pierdem viaţa. 

— E primejdios, se plânse Celeste. Și ce avem de 
câştigat? 

— Construirea marii piramide a lui Keops. 

Ea își puse degetele pe buze şi reflectă îndelung. 

— Văzând cât de dificilă este această sarcină și datorită 
faptului că nu există garanții, te cred pe cuvânt. Pentru asta 
primesc să te însoțesc. 


A doua zi dimineață, Hor o prezentă pe Celeste lui 
Djedi. 

Zărind-o, leul verde, culcat la ușa camerei magicianu- 
lui, n-a scos nici un sunet. Fără să se teamă, tânăra îl 
mângâie. 

În momentul în care prințul bătea la ușă, nf apăru în 
spatele lui. 


190 CHRISTIAN JACQ 


— N-aţi... N-aţi dormit în camera voastră? 

— Am explorat palatul, ca să știu dacă nu mai bântuie 
vreun spirit malefic, care să ne provoace necazuri. Se ere 
că ai curățat bine locul. 

Când ochii colosului se opriră asupra lui Celeste, ea se 
simți neînsemnată. Totuși, nu se temu. Această privire era 
a unui om care nu-i voia nici un rău. 

— Prinţul te-a pus în gardă, tânără fată? 

— Oh, nu e nimic altceva de care să te temi decât de o 
moarte violentă! 

— La vârsta ta nu este înspăimântător? 

— Sunt puţin îngrozită, dar mă străduiesc să n-o arăt. Și 
apoi, doresc să înfrunt necunoscutul! Fără să punem la 
socoteală participarea mea la construirea unei piramide... 
Toate acestea par mai ademenitoare decât o viață plicti- 
coasă de cochetă și chiar de simplă preoteasă a lui Hathor. 

— Hmmm... Eşti la fel de lipsită de experienţă ca şi 
prinţul, dar, poate, e mai bine așa. Minţile chinuite dau greș 
din prima încercare. 

Celeste îl privi pe Djedi cu ochi critici. 

— Acum, pentru că m-ai făcut să cred în această poveste, 
spune-mi adevărul. Despre ce experiență magică este 
vorba şi care va fi rolul meu? 

— Prințul n-a exagerat. Cum îmi iau micul dejun, 
plecăm spre Heliopolis. 

Celeste nu greșea amestecându-se în această aventură, 
dar personalitatea lui Djedi o fascina. A lucra alături de cel 
mai mare magician, aflat la apogeul măiestriei sale, nu era 
oare o şansă nesperată? 

Prezenţa prințului Hor nu era un obstacol, dimpotrivă. 
Doar el, dintre toți pretendenții, nu o plictisea. Uneori pă- 
rea naiv și frivol, dar se schimbase sub influenţa colosului. 

Puțin câte puţin, Hor devenea un bărbat responsabil. Spre 
deosebire de majoritatea oamenilor, nu dădea înapoi în fața 
primului obstacol aflat în cale. 

Leul verde ţinea locul unei escorte numeroase. Nimeni 
nu îndrăznea să-i supere pe cei trei, iar surpriza oamenilor 
care îl întâlneau era atât de mare, încât călătoria lor deve- 
nea subiect de legendă. 

— Nu suntem prea bătători la ochi? se neliniști Hor. 

— Ţi-am spus că nu plec nicăieri fără leul meu. Mai 
mult, este bine ca la Heliopolis să se știe că venim. Chiar 
şi în acest loc sfânt, izvorul tradiției noastre, există câţiva 
ipocriți care trebuie să înceapă să-și facă griji. Nu mă 
plâng, pentru că şobolanii vor ieşi din găurile lor. 

Vreo treizeci de preoți, cu capetele rase, îi aşteptau pe 
vizitatori la intrarea pe drumul procesiunilor care ducea la 
sanctuarul lui Ra. 

— Nu mergeţi mai departe! porunci un slăbănog cu voce 
acră. Aici începe un teritoriu interzis profanilor. 

— În cazul acesta, cum explici prezența ta? întrebă 
Djedi. 

Jignit, slăbănogul își luă confrații drept martori. 

— Îndrăzneşte să mă insulte, pe mine, geometrul-șef! 
Plângerea o să fie depusă în fața faraonului. 

— Eu sunt fiul lui mai mare, dezvălui Hor, și iată docu- 
mentul oficial care ne autorizează să intrăm în Heliopolis. 

Încă stăpânit de indignare, preotul se văzu nevoit să se 
încline. 

Când uriașul îi puse mâinile pe umeri, slăbănogul simţi 
că leşină. 

Privirea lui Djedi nu prevestea nimic bun. Cu degetele 
lui uriașe, putea să-l zdrobească într-o clipă. 

— Documentele oficiale sunt una, dreptatea este alta. Tu 
și cei trei nedemni tovarăși ai tăi, cărora le cunosc numele 
şi ticăloşiile, părăsiți imediat acest oraș și plecaţi în 

mlaștinile Deltei. Compania crocodililor, a şerpilor de apă 
și a insectelor ar trebui să vi se potrivească. 

— N-o... n-o să îndrăznești să mă omori! 

Sub apăsarea degetelor sale, omoplaţii începură să tros- 
nească. 

Geometrul strigă la cele trei căpățâni rase. 

După ce se descălțară și abandonară robele de in, ple- 
cară. 

— Du-te după ei, porunci Djedi, alintându-l pe slăbănog 
cu un picior în fund, care îl aruncă la câțiva metri. 

— Ființe nedemne la Heliopolis? se miră Hor. Cum este 
posibil? 

- La Heliopolis, la palatul regal, peste tot... Deschide 
ochii, prinţe! De când Maât există, oricât de mic ar fi, 
Isefet nu încetează să acționeze pentru a o distruge. Iar 
sufletul corupției este omul. Așa că, mătura pe care 
faraonul o folosește pentru a şterge toate urmele de pași 
când iese din sanctuar este unul dintre obiectele rituale cele 
mai importante. 

Djedi, Hor și Celeste trecură printr-o mică poartă și se 
purificară cu apa aflată într-un bazin de piatră. 

Leul verde se culcă pe prag. 

— Dacă rage, înseamnă că ne amenință un pericol. 

Sanctuarul era pustiu şi liniștit. 

Mai întâi, văzură o curte sub cerul liber, apoi o pădure 
de coloane și, în sfârșit, o capelă închisă. 

În faţa portalului, un bătrân ţinea un sceptru pentru 
săvârșirea ofrandelor. 

— Înapoi, Djedi. 

— Sunt doar în trecere, Mare Vizionar. 

— Faima ta n-a încetat să crească. 

— Vanitatea vanităţilor, iluzia iluziilor! Oaza mea îmi 
ajunge. 

- Totuşi, ai revenit în tovărășia fiului mai mare al 
regelui şi a unei preotese a lui Hathor. Deși știi că am uitat 
locul cufărului din silex. 

— Voința faraonului îmi impune să-l găsesc. 

— Nu apreciezi plăcerile unei bătrâneți fericite? 

— Mai mult decât îţi imaginezi! Dar destinul nu mă lasă 
să aleg. 

— Magia nu-ți permite să-l schimbi? 

— Pentru că ţii sceptrul, ai intenția să-i sacrifici pe cei 
doi tineri. 

— Acordându-le calitatea de ofrandă, le dau o șansă de 
a supraviețui. Pentru tine, în schimb, nu pot să fac nimic, 
în afară de a te sfătui să renunți. 

— Mulţumesc pentru ajutor, Mare Vizionar. 

Colosul deschise poarta capelei. 

Cu pas măsurat, trecu printre cele două mari coloane, 
pe care erau scrise formulele rituale ale primilor preoţi ai 
lui Ra, lumina divină. 

Apoi, merse printr-un coridor de granit, care se termina 
într-o curticică. 

Pe un soclu impunător de piatră, se ridica un obelisc 
scund, cu vârful aurit. Acesta reflecta razele soarelui, 
scăldând în lumină locul sacru. 

Cu ușurința unei păsări, Djedi sări pe soclul obeliscului. 

"Pe latura lui estică, o inscripţie sumară îi oferi cheia 
care îi lipsea: „În inima oceanului primordial“. 

Când uriașul ieși din sanctuar, Marele Vizionar 
dispăruse. 

Prinţul și preoteasa se priviră ciudat, ca și cum se 
vedeau pentru prima oară. 

— Urmaţi-mă, porunci magicianul, care porni în direcția 
lacului sfânt. 

Deasupra apei de un albastru scânteietor, rândunelele 
zburau în cerc. 

— Sufletele drepţilor ne apără, constată Djedi. Hor, 
mergi spre sud și rostește formulele lui Horus. Celeste, 
mergi spre nord și invocă-le pe cele ale lui Hathor. Orice 
s-ar întâmpla, nu interveniți. 

Hor i se adresă lui Horus, cerul îndepărtat, simbolizat 
printr-un șoim, ale cărui aripi erau cât universul. Așezân- 
du-se pe ceafa faraonului domnitor, îi comunica gândul 
stelelor. 

Celeste o invocă pe Hathor, „Templul lui Horus“, 
mama divină care descătușează energiile învierii. 

Djedi cobori scara estică a lacului sfânt și dispăru sub 
oglinda apei. 

Hor se grăbi în ajutorul lui, dar își aminti de avertis- 
mentul magicianului. În ochii lui Celeste, se citea aceeași 
neliniște. Dar și ea respectă sfaturile colosului. 

După planurile arhitectului, lacul sfânt din Heliopolis 
nu era mai adânc de câțiva metri. Totuşi, Djedi se cufundă 
până la un noun, mult peste capacitățile respiratorii ale 
oricărui scufundător. 

La aproape cei o sută zece ani ai lui, nu era timp pentru 
precauţii. 

Închizând canalele de percepţie obişnuite, se lăsă să 
alunece într-un abis fără margini. 

La capătul unei lungi scufundări, atinse un cufăr din 
silex, care era înconjurat de un halou luminos. 

Știind că timpul îi era măsurat, magicianul pronunță o 
formulă de putere: oun ro, „deschide gura“. 

Capacul cufărului se deschise de la sine. 

În interior, se afla un papirus, pe care apa nu îl 
înmuiase. 

Djedi îl strecură sub tunică și, cu o lovitură puternică 

„din picior, urcă din nou la suprafață. 

Când Hor și Celeste îl văzură apărând, își părăsiră 

locurile pentru a-l ajuta, căci colosul se clătina. 

Dar își recăpătă repede echilibrul şi ajunse în capul 
scărilor. 

— Nu v-aţi udat! constată Celeste. 

Djedi puse prețiosul document pe o dală de calcar și 
sparse sigiliul pentru a-l derula. 

O flacără ţâșni din papirus. 

Tinerii se temeau ca magicianul să nu fie ars de viu. 

Nevătămat, Djedi începu să citească cu atenţie. 

— Mai avem de lucru, conchise el. Camerele lui Thot 
sunt aproape de aici, dar este greu de ajuns la ele. Eu încerc 
să ajung la ele; dar nu vă iau părtași la această nebunie. 

— Cine a promis nu renunță, aprecie Hor. Mi-ar fi 
imposibil să trăiesc cu propria-mi lașitate. 

— Nu s-ar putea spune mai bine, adăugă Celeste. 

— Nu confundați curajul cu eroismul! Trebuie să vă 
amintesc că este în joc viața voastră? 

— Viitorul Egiptului mă interesează mai mult decât pro- 
priul meu viitor, afirmă prințul. Un jurământ nu se împru- 
mută, se face. 

— Hotărârea prințului mă încântă, spuse tânăra fată cu o 
voce pe cât de dulce, pe atât de hotărâtă. 

— Eu v-am prevenit. 


9 


Platoul stâncos de la Gizeh fusese nivelat și imensa 
suprafață plană aștepta construirea monumentelor. 

Djedi se opri în fața unei brazde marcate cu roşu. 

— Când am ieşit viu şi nevătămat din încercările care 
m-au ajutat să devin magician, mi-am jurat să nu mai văd 
niciodată asemenea grozăvii. Ceea ce dezvăluie acest 
papirus se anunţă a fi mult mai rău. 

— Nu sunteţi capabil să învingeţi piedicile? întrebă 
preoteasa cu o falsă naivitate. 

: — A disprețui dușmanul duce la o înfrângere sigură. Și 
voi nu vă imaginați intensitatea forțelor cărora trebuie să le 
ţinem piept. 

— Dacă ne-aţi ales cu multă vreme în urmă, îndrăzni 
Celeste, este pentru că ne-aţi considerat în stare să reuşim. 

— De atât de multă vreme? se grăbi Hor. Djedi abia te-a 
întâlnit. 

— "Ţi-ai pierdut luciditatea, aprecie tânăra femeie. Nu 
crezi că fiecare act al unui mare magician este calculat cu 
cea mai mare grijă? Chiar înainte de a-și încrucișa dru- 
murile cu ale noastre, Djedi știa cine suntem şi ce luptă 
dorim să ducem. 

— Este adevărat? îl întrebă prinţul pe colos. 

— Nu avem altceva mai bun de făcut? 

- Dacă totul este programat, de ce ne neliniștim? 

— O să ajungem la momentul în care nimic nu este scris. 
Doar magia noastră va hotărî viitorul. Asta este infima 
parte de libertate care vă este dată: sau vreţi să deschideţi 
împreună cu mine ușile camerelor lui Thot, sau vă 
întoarceţi la treburile voastre obișnuite. 

— N-am ajuns prea departe ca să ne întoarcem? întrebă 
preoteasa. 

Hor rămase tăcut. 

Djedi se ghemui și se agăță de marginea unui bloc lung, 
pe care îl ridică pentru a degaja intrarea într-un culoar în 
pantă. 

— Iată intrarea spre lumea de dedesubt. Ca să ajungem 
la camerele lui Thot, trebuie să trecem de ea. Înainte de a 
cobori, vă dau câteva amulete. 

Djedi dădu prințului amuleta unui stâlp reprezentând 
stabilitatea; lui Celeste, pe cea a unui ochi. Apoi, le 
împodobi încheieturile cu brățări fine, gravate cu semnul 
ankh, „viaţa“, şi cu sceptrul ouas, „puterea“. 

„„— Un mare număr de demoni vă vor atinge, anunţă el. 
Frica o să vă îndemne să urcați la suprafață. Mergeţi mai 

departe, fără ca vreodată să mă pierdeţi din ochi. Este 
imposibil, de fapt, de revenit. Trebuie traversate toate 
camerele secrete sau trebuie să pieri. 

Hor se clătină, Celeste se ținu tare. 

— Suntem prea aproape de țintă ca să renunțăm, spuse ea. 

— Cum vreți, cedă Djedi. Începând din acest moment, 
nu mai puteți renunța. lată acum esențialul. 

Djedi dădu prințului și preotesei o tăbliță și un toc de 
trestie. 

— Numele tăbliței lui Thot este „Vezi și înțelege“, 
dezvălui el. Aceasta va fi misiunea voastră. În timp ce eu o 
să deschid porțile camerelor, notați cu exactitate tot ce 
observați. 

— Lipsesc călimara cu cerneală și păhărelul cu apă, 
observă Hor. 

— Tocul de trestie vine de pe planeta sacră a lui Thot, 
care șterge impuritățile și nu se alterează. Nu are nevoie de 
cerneală ca să graveze semnele. 

Hor primi obiectele cu o oarecare teamă. Tăbliţa i se 
părea ireal de ușoară. 

Celeste încercă să scrie, dar fără rezultat. 

— Câtă vreme nu vedeți și nu înțelegeți, tocul de trestie 
va rămâne mut, preciză Djedi. Nu scrie decât realitatea 
ascunsă, nu gândurile voastre sau sentimentele. Sunteţi 
gata? 

— De fapt, n-o să fim gata niciodată, aprecie tânăra 
femeie. Să nu mai întârziem. 

Din clipa când cei trei pătrunseră pe poarta lumii sub- 
terane, leul verde se culcă lângă ea. Nici un duh rău nu îi 
putea lua prin surprindere, pe la spate, pe exploratori. 

Abruptă și alunecoasă, panta ducea spre tenebrele 
primejdioase. Djedi se afla în frunte, Celeste, în mijloc, 
Hor încheia coloana. 

În întuneric, prințul și preoteasa au început totuși să 
zărească ceva. 


198 CHRISTIAN JACQ 


De-a lungul zidurilor stăteau duhurile, paznici cu fețe 
hidoase şi înspăimântătoare. Unul dintre ei avea în loc de 
cap o flacără, un altul, un cioc de vultur. Toţi fluturau niște 
cuțite mari. 

Când Djedi le pronunța numele, vraja le bloca brațele. 
Un recalcitrant aruncă arma, care atinse umărul prințului. 

Instinctul îl îndemna să revină la suprafață, dar nu voia 
s-o piardă pe Celeste. Nu era acolo ca s-o protejeze? 

Tânăra femeie repetă cuvintele magice rostite de Djedi. 
Hor o imită și personajele înspăimântătoare dispărură 
unele după altele. 

Coborârea se întrerupse, iar înaintarea lor continua pe 
pământul bătătorit. 

— Pământul se naște în tenebrele fecunde, declară Djedi. 
Colina primordială iese din infinit, insula primei dimineți 
apare. 

Pe tăbliță, mâna prinţului trasă planul unei caverne, ai 
cărei pereţi erau parțial șlefuiți. Plafonul era destul de jos. 
Pe tăbliţa preotesei figurau descrierea și dimensiunile. 

— Iată prima cameră a lui Thot, dezvălui Djedi. Aici 
totul este cu putință. Impregnaţi-vă de această materie pri- 
mordială. 

— Mai există și alți paznici la fel de răzbunători? întrebă 
Hor. 

— Următorii vor rămâne invizibili. Mai ales, nu pierdeţi 
tăblița! Este singura unealtă care are puterea de a-i alunga. 
O s-o luăm acum pe un coridor foarte strâmt. O să aveți 
impresia că pereţii vă sfâșie carnea. Nu vă îngrijoraţi, și 
agățați-vă fără să vă opriți. 

— În ciuda încurajărilor lui Djedi, lui Hor i se tăiară 
picioarele. Exemplul lui Celeste, care înainta fără să se 
întoarcă, îl făcu să-și depășească teama. 

După un drum interminabil, pe care se crezu jupuit de 
viu, prințul intră într-o sală unde se îmbinau granitul cu 
calcarul. Blocurile erau tăiate perfect. 

— Iată a doua cameră a lui Thot, spuse Djedi. Pentru a 
ajunge la ea, a trebuit să traversăm fluviul timpului. 
Admiraţi nișa săpată în peretele din spate. 

— Are forma unei piramide în cinci trepte, amintind de 
monumentul faraonului Djoser de la Saqqara, precum și de 
sanctuarul central al piramidei din Meidum, și de bolțile în 
consolă ale celei din Dahur. 

Pe cele două tăblițe se înscriau, treptat, natura materi- 
alelor şi planul construcției. 

— Aici, spuse magicianul, o să întâlnim strămoșii. Ne 
vor da să bem fluidul de altădată, apa imaterială a zeiței 
Occidentului care îi primește pe cei drepți la pieptul său. 
Ascultaţi-i vocea, înțelegeți cântul pietrelor. 

Grozăviile fiind uitate, oboseala fiind dispărută, Hor nu 
dorea să părăsească acest loc unde domnea o pace nespe- 
rată. 

— Chiar trebuie să mergem mai departe? 

— Dacă nu încercăm să ne continuăm drumul, valurile 
uitării ne vor subjuga, căci noi nu vom fi demni de 
strămoși. Ei nu ne cer să repetăm inconștient ce au împli- 
nit, ci să le continuăm creaţia. A te mulțumi să primești 
darurile lor, fără să le fructifici, înseamnă să-i trădezi. Așa 
că trebuie să continuăm, chiar dacă am fi înghițiți de vii. 

Hor părăsi cu tristeţe sala unde căpătase atâta încredere, 
încât se considera aproape invincibil. 

— Nu te supraestima, îl sfătui Celeste. 

— Îmi citeşti emoțiile? 

— Aş fi acceptat să te însoțesc? 

— Ştiai că Djedi o să vină la Memphis, nu-i așa? 

— Eram doar convinsă că magia o să-ți ofere un drum ' 
care este și al meu. Datorită ei suntem împreună. 

O sărută cu blândețe pe frunte. 

— Am putea să ne pierdem. 

— Doar dacă îţi lipsesc curajul și încrederea. Eu nu mă, 
îndoiesc de ele. 

— Din cauza revelaţiilor zeiței Hathor? 

— Ea este cerul, bolta de aur și lapislazuli, fără de care 
nimic n-ar exista. Thot n-ar ști să i se opună. Traversând 
camerele lui, vom întâlni originile. 

— Ne-am odihnit destul, aprecie Djedi. Să mergem mai 
departe. 

Hor presimţțea de multă vreme că ea nu semăna cu alte 
femei. Dar ea se dovedea și mai deosebită decât îşi imagi- 
nase. Cu siguranță, fără magician, n-ar fi supraviețuit 
încercărilor. Dar preoteasa lui Hathor nu-i oferea, oare, lui 
Djedi forța de care avea nevoie? El, fiul mai mare al lui 
Keops, nu era decât un ucenic. 

Aparenta lui siguranță dispăru când zări o imensă 
galerie, care urca spre ceva care părea inaccesibil. Cuprins 
de ameţeală, se aşeză pe prima treaptă. 

— Iată cea de a treia cameră a lui Thot, preciză Djedi. 
Nu încercaţi să vă opuneți dezlănţuirii curenților. Strângeți 
bine la piept tăblițele, magia semnelor o să vă împiedice să 
fiți zdrobiţi de pereţi. 

— Urcușul va fi lung? întrebă Celeste. 

— Mai trebuie ca tribunalul lui Osiris să ne condamne la 
a doua moarte, preciză colosul. 

— Magia ta nu va fi suficientă pentru a-i convinge pe 
judecători? 

— Magia nu este nici artificiu, nici păcăleală. Totul 
depinde de ce se află în inima voastră. Dacă este plină de 
greșeli împotriva lui Maât, ne va pedepsi. Dacă este ușoară, 
ne va conduce pe frumoasele cărări ale veșniciei. 

— Oricum ar fi, aminti tânăra femeie, rămânând aici ne 
va condamna. 

— Să ne luăm zborul, recomandă magicianul. 

— În ce fel? 

— Priviţi în sus, spre poarta de piatră, care se va lumina 
atunci când gândul vostru se va îndrepta spre ea. Apoi, 
bateţi din călcâi, cu putere. 

Djedi le dădu un exemplu. 

Cu o suplețe surprinzătoare pentru talia şi greutatea lui, 
se înălță în galeria înaltă. 

Celeste îl imită. 

La fel de graţioasă ca o rândunică, își luă zborul. 

Pentru prințul Hor, manevra fu mai puţin ușoară. Atât 
de dornic s-o urmeze pe preoteasă, reuși totuși să se ridice 
de la pământ, dar palele de vânt amenințau să-l izbească de 
un perete. Amintindu-și de indicaţiile magicianului, ţinu 
tăblița bine strânsă la piept și își corectă traiectoria. 

I se păru că strigăte de furie țâșneau din piatră, ca și 
cum ar fi pângărit spaţiul rezervat sufletelor rătăcitoare, 
care se revoltau împotriva acestei încălcări a poruncilor. 
Vacarmul era atât de îngrozitor, încât vru să lase totul 
baltă, să se întoarcă la punctul de plecare și să nu mai 
îndure această suferință. 

Încă o dată, vederea fetei, aeriană şi luminoasă, îl opri. 
Simţi o intensă dorință de a împărtăși viziunea ei și de a 
cunoaște locurile pe care ea le explora. 

` Îngrozit, prințul ateriză pe o treaptă lată de granit, unde 
se aflau deja magicianul şi preoteasa. 

Djedi examină tăbliţele. 

Fără ca ei să-și fi dat seama, mâinile celor doi tineri 
trasaseră planul marii galerii și îi precizaseră dimensiunile. 

— Din fericire, primejdia curenților de aer s-a terminat, 
constată magicianul, cu chipul obosit. Dar confruntarea a 
fost aspră. 

— Aţi depus mari eforturi ca să ne apăraţi, spuse Celeste. 

— Duhurile aerului atacă din toate direcțiile şi, în același 
timp, îşi schimbă neîncetat strategia. Dacă nu te adaptezi în 
permanență, sfârșești prin a fi zdrobit. 

Era pentru prima dată când prințul vedea slăbiciunea 
copleşindu-l pe uriaș. 

— Ce este acolo? 

— A patra cameră a lui Thot. 

— Păreţi descurajat! 

— Am făcut mari eforturi pentru a ajunge aici. Prea 
mari, fără îndoială. Și nu există nici un mijloc de a-mi 
recăpăta energia. 

— Aţi spus că nu vom putea să ne întoarcem din drum. 

— Este adevărat. 

— Ce-o să ni se întâmple dacă rămânem aici? 

— Un vânt furios se va stârni și ne va izbi de pereții 
galeriei. Violenţa lui va fi atât de mare, încât nici 
amuletele, nici tăblițele nu ne vor apăra. A ne întoarce sau 
a rămâne înseamnă condamnarea la moarte. 

— Ei bine, să continuăm! 

— Nu e deloc îmbucurător. A patra cameră a lui Thot 
este păzită de trei dale de granit gigantice. Acum sunt sus- 
pendate, dar se vor prăvăli asupra noastră. Mi-a mai rămas 
destulă putere ca să opresc una, dar nu și pe celelalte două. 

— Pe scurt, nu avem de ales decât cel mai bun mod de a 
fi uciși! 

— Mă tem că da. 

— Dacă ne gândim mai bine, aceste dale nu sunt decât 
porți și paznici. 

— Aşa este, recunoscu Djedi. 

— Ce le face mai de temut decât cele pe care le-am tre- 
cut deja? 

— Oricât de iuți am fi, nu ne vor lăsa nici o șansă ca să 
trecem. 

— Închizătorile acestea poate au un nume, ca duhurile 
sau precum cuţitele! 

— Dacă este aşa, eu nu le cunosc, aprobă Djedi. 

— Ba da, trebuie să le știți! V-au obligat să le uitaţi, dar 
le-aţi pronunţat cu siguranță pentru a putea accede la știința 
care vă permite să traversaţi vizibilul și să puneţi la loc 
capetele tăiate. Coborâţi mai adânc în inima voastră și vi le 
veți aminti. 

Uriașul se aşeză în poziția scribului și, sub privirile 
uimite ale lui Celeste și ale lui Hor, se transformă în lotus, 
fără ca măcar să dispară cu totul. Omul și planta formau o 
singură ființă. 

Dintr-odată, o adiere îi făcu pe tineri să tremure. 

— Dacă Djedi nu se întoarce foarte repede la noi cu 
soluţia, observă prințul, suntem pierduţi. Iată începutul fur- 
tunii anunțate. 

Celeste afișa un calm surprinzător. 

— Nu ţi-e frică de moarte? 

— Bineînţeles. 

— De unde vine seninătatea ta? 

— Din faptul că nu avem de ales. Așa că suntem liberi. 
Având o libertate pe care o vom dovedi în fața tribunalului 
divinităţilor. 

Lotusul se risipi şi uriașul reapăru. 

— Aţi reușit? întrebă Hor. 

— Din nefericire, nu. Amintiri vagi, nimic precis. 

— O să ne mulţumim cu asta, spuse Celeste. Vântul și-a 
trimis primele răbufniri, n-o să rezistăm multă vreme. 

— Încercaţi trei dintre cele mai puternice cuvinte ale 
magiei voastre, recomandă prințul. Doar nu ne vom opri 
din pricina unor pietre! 

Cei trei urcară până la ultimul nivel şi pătrunseră 
într-un coridor atât de puţin înalt, încât uriașul era să-și 
spargă capul. 

Se opriră când zăriră prima dală de granit suspendată 
deasupra lor. 

— Dacă mă aplec, sunt sigur că trec, presupuse Hor. 

— Blocul va fi mai iute decât tine. 

— Încearcă să-l numești, insistă Celeste. ` 

Djedi fixă piatra amenințătoare. 

— Tu ești vigilența, declară Djedi, spiritul mereu treaz. 
Lasă-ne să înaintăm! 

Hor vru să intre primul, dar colosul îl opri. 

— Să stăm pe loc. 

Cu respiraţia tăiată, prințul şi preoteasa priveau cum se 
îndoaie trupul magicianului. 

Fără să se grăbească, merse în poziție aplecată, până în 
locul unde culoarul se afla dincolo de primul grilaj cu 
sulițe care rămase nemișcat. 

Mână în mână, cei doi tineri îl imitară. 

Fruntea magicianului era acoperită de broboane de 
sudoare. 

— Nu mai sunt decât două, constată Celeste optimistă. 

Djedi se apropie de cea de a doua dală. 

— Tu ești perseverența, cea care nu renunţă niciodată și 
face durabile monumentele eternității. 

Magicianul se aplecă din nou. 

Grinda de granit rămase nemișcată. La rândul lor, Hor 
și Celeste se avântară dincolo de ea. 

— Tu ești corectitudinea, fără de care nimic drept nu s-ar 
împlini, spuse colosul către al treilea grilaj. 

Rupt în două, cu spatele curbat, făcu o încercare. 

Cu un scrâșnet care sfâșie urechile prințului, enormul 
bloc alunecă prin caneluri și se prăvăli peste Djedi. 

Cu un gest disperat, uriașul ridică mâinile și reuşi să-l 
oprească. Întinși la maximum, muşchii săi păreau să 
cedeze. 

— Corectitudinea nu este de ajuns, murmură el, aproape 
la capătul puterilor. Tu ești... spiritul de dreptate, cârma 
sufletului, cea care conduce barca în inima portului. 

Devenit ușor ca fulgul, blocul de piatră se înălță la locul 
lui. 

Cu vioiciune, cei doi tineri îl urmară pe magician. 

— Aţi reușit! exclamă prinţul. 

— Să mulțumim zeilor, le recomandă Djedi. Dar nu am 
ajuns la capătul drumului. 

— Care va fi și mai de temut? 

— O să afli curând. Să intrăm în a patra cameră a lui 
Thot și să ne reculegem. 

Întorcându-se, prințul constată că cele trei obstacole 
dispăruseră. Nu rămăsese decât un culoar gol, aparent lip- 
sit de orice pericol. 

— În caz de mare primejdie putem să ne întoarcem pe 
aici. 

— Nu risca, recomandă Djedi. Cele trei dale se vor 
prăbuși în același timp. 

Hor renunță la idee descoperind o vastă sală și mai fru- 
moasă decât precedenta, făcută din granit, din care izvora 
o lumină dulce. 

Mâna prințului alerga pe tăbliță, notând proporţiile pe 
care le observa: zece coți pe douăzeci, și anume drept- 
unghiul creaţiei, matricea formelor vii. Tocul lui Celeste 
preciză dispunerea blocurilor, în care nici o simetrie nu 
oprea circulația sevei minerale. 

Tânăra femeie se simţea ciudat de bine. 

— Niciodată n-am respirat un aer mai curat. 

— Vine din stele, dezvălui Djedi. În pereți sunt săpate 
două culoare: unul, la nord, merge spre cercurile polare, 
axa universului în jurul căreia faraonii înviați celebrează 
un etern banchet; altul, la sud, stabileşte legătura cu Orion, 
corpul celest care atinge inima universului și echilibrează 
pe loc transmutaţiile. 

Prințul înaintă spre zidul din vest, lângă care se afla un 
sarcofag din granit negru. 

— Iată barca sfântă celestă, preciză magicianul, cea care 
transformă moartea în viață. Totul pornește de la ea, totul 
îi aparține. 

— Am străbătut toate camerele lui Thot? 

— Nu încă. 

— Aici domnește atâta liniște! Ce pericol ne-ar putea 
amenința? 

— Cea de a patra cameră este cea a focului celest, care 
permite sufletului regelui înviat să strălucească precum 
steaua dimineţii. Deasupra plafonului, există alte cinci 
camere, pe toată lungimea, foarte strâmte şi suprapuse, 
care formează athanorul alchimiei, de unde provine ener- 
gia piramidei. Niciodată n-ar trebui să ajungem până aici. 
Când cerul va însufleţi acest gigantic cuptor, nu va rămâne 
nimic dintr-un muritor. Este felul în care funcționează o 
piramidă și este bine așa. 

— După un asemenea traseu, de ce să nu încercăm să 
intrăm în ultimele săli? 

— Priveşte plafonul sanctuarului: nouă enorme dale îl 
alcătuiesc. Nouă pietre care nu pot fi distruse. În total, 
există nouă camere ale lui Thot, care găzduiesc Eneada, 
confreria puterilor creatoare, aflate fără încetare în acțiune. 
Ea aparţine universului divinităţilor, nu lumii oamenilor. 
Pentru noi, a accede la cele cinci ultime camere este 
imposibil. Chiar magia verbului ar fi inoperantă. Doar Thot 
este capabil să numească acel Cinci ascuns în coronamen- 
tul interior al piramidei. V-aţi îndeplinit rolul, căci tăbliţele 
care indică planurile acestui monument nu vor fi distruse 
de foc. Graţie textelor și descrierilor, Keops va construi o 
nouă zonă de lumină. 

— Înseamnă că noi nu vom scăpa de acest foc? 

— Nimic din ce este omenesc nu va fi salvat, te încre- 
dinţez. 

— De când am plecat, se revoltă Hor, știai că n-o să ne 
mai întoarcem! 

— V-am prevenit, dar ați rămas surzi. Fiți convinși, şi 
unul, și celălalt, că sacrificiul vostru era necesar. Fără voi, 
planul lucrării ar fi rămas indescifrabil. Nimeni altcineva 
n-ar fi reușit. Credeţi-mă, aș fi lăsat cu plăcere locul altui 
magician. 

Prințul măsură sala. 

— Locul acesta va fi mormântul nostru! 

— Nu, pentru că este rezervat trupului osirian al lui 
Keops. Noi vom fi distruși de un foc care nu va lăsa nici o 
urmă pe ziduri. Pentru că acela care domnește în această 
piramidă este la fel de invizibil precum celelalte elemente 
a căror natură ați învățat s-o cunoaşteţi. 

— O cunoaştere inutilă, se plânse Hor. Nu există nici un 
mod de a ajunge la afară? 

— Nici unul. 

— A te întoarce este imposibil... Trebuie să ne acceptăm 
soarta. 

— Magia nu constă în a înlătura efectele negative? 
întrebă tânăra femeie. 

— Ce ni se întâmplă nu este unul dintre ele, obiectă 
uriașul. Am ales această cale și am ajuns până la capăt. 
Citind planurile invizibile și transcriindu-le pe tăblițele lui 
Thot, v-aţi împlinit destinul. 

— Marea piramidă încă nu există, aminti Celeste. 

— Ea trăiește în mintea lui Keops și noi am făcut o 
călătorie adevărată. i 

— Nu mă îndoiesc, dar monumentul nu este însuflețit! 
Chiar dacă nu ar lipsi un singur bloc, nu ar fi întruparea 
camerelor lui Thot înainte de a celebra toate ritualurile. 

— Exact, recunoscu magicianul. 

— Prin urmare, continuă ea, nici unul dintre actele noas- 
tre nu s-a hrănit din inima regală și nici nu a profanat aces- 
te locuri. 

— Foarte exact, pentru că nimic n-ar fi înscris în con- 
strucție. 

— Atunci, propuse Celeste, să ne folosim de canale și de 
barcă! 

— În ce fel? 

— Tu trebuie să ne spui, Djedi. 

Cei doi tineri îl priviră pe magician. 

De răspunsul lui depindea viața lor. 

— Poate există o posibilitate, dar nu vă garantez succe- 
sul ei. 

— Nimic nu poate fi mai periculos decât drumul care 
ne-a adus până aici! 

Colosul examină intrarea canalelor de aerisire și sar- 
cofagul. 

Încet, încet, temperatura creştea. 

— Transmutaţia se pare că a început, mormăi el. Ar tre- 
bui să încercăm imposibilul. Trebuie să despart sufle- 
tul-pasăre de învelişul vostru trupesc. Tu, Hor, te vei 
îndrepta spre stelele din nord; tu, Celeste, spre cele din sud. 
Riscurile sunt nenumărate. Mai întâi, sufletele voastre se 
pot rătăci; apoi, pot fi absorbite de imensitate; în sfârșit, 
poate că nu vor regăsi drumul spre trupurile voastre. 

— Dacă stăm fără să facem nimic, nu vom fi arşi de vii? 
aminti prințul. 

Magicianul o privi îndelung pe preoteasă, apoi pe prinţ. 
Invocă despărțirea și provocă plecarea celor două su- 
flete-pasăre spre cer. 

Căldura devenea sufocantă, pietrele se înroșeau. 

Djedi se întinse în sarcofag, care se lungea și se lățea 
pentru a-l primi pe uriaş. 

În momentul când athanor era pe punctul de a funcționa 
cu intensitate maximă, cuva de granit se transformă într-o 
barcă ce se înălță spre nori. 


10 


Apele urcau până la marginea platoului Gizeh. Vasele 
veneau de la cariere, docherii descărcau pietrele care 
foloseau la construirea locului de veci al faraonului Keops 
și se așezau pe platformele de lemn. 

Nici un detaliu de organizare a şantierului nu fusese 
lăsat la voia întâmplării. Fiecare meșter, cu o înaltă califi- 
care, își cunoştea locul. Toţi știau că se construia o sursă 

de energie care, după vechile texte, va face să dispară 
moartea. 

Opera trebuind să înceapă de sus, prima piatră perfect 
tăiată nu era alta decât piatra piramidală, destinată să 
încoroneze edificiul. 

Mânuind torţa, regele se pregătea s-o sacralizeze, mar- 
când astfel adevăratul început al Marii Opere. În spatele 
lui, se afla arhitectul-șef, dotat cu două tăblițe de o ines- 
timabilă valoare, pe care erau gravate planurile marii 
piramide. 

Torța albă atinse piatra piramidală. 

Țâşni o rază de lumină care se răspândi, ca un val, peste 
întregul platou. 

— Piatra a răspuns, declară regele. Sacrificiul celor trei 
oameni de excepţie nu va fi în zadar. 


Leul verde mârâi. 

— Devii nesuferit, spuse Djedi. Nu este încă ora mesei! 
Uite, chiar și mie mi-e puțin foame. Bine... Pentru că e 
vorba de tine, o să mâncăm ceva. 

Pe drumul spre bucătărie, magicianul îl întâlni pe prinţ, 
pierdut în gânduri. 

— Pacea acestei oaze îţi este pe plac? 

— Cine ar dori mai mult? 

— Nefiind un bătrân retras din lume, te laşi pradă 
visurilor. După această indispensabilă perioadă de 
readaptare, trebuie să te întorci la curte. 

— A o servi pe Maât, a administra regatul, a asigura feri- 
cirea populaţiei sunt sarcini nobile, dar... 

— Dar nu ai chef să pleci singur! Vorbeşte-i lui Celeste, 
încearcă-ţi farmecele. 

— Dacă dau greș? 

— Oare ai pierdut gustul riscului? 

Tânăra femeie era așezată sub un palmier, citind un 
poem care lăuda farmecele capitalei Celor Două Regate. 

Ezitând, prințul se apropie. 

— Vrei să locuiești aici? 

— Hotărârea mea va depinde de a ta, Hor. 

— Este exact ceea ce credeam că o să spui. 

— Trebuie să înțeleg că... 

— Trebuie. După încercările prin care am trecut împre- 
ună, cum am putea să ne despărțim? 

— La masă! strigă Djedi. Ca să sărbătorim logodna 
voastră și întoarcerea la Memphis, vă ofer un adevărat 
banchet. Şi nu trebuie să ciuguliți. La vârsta voastră, totul 
se digeră. 


Ca toți cei care o contemplau, Hor şi Celeste erau fer- 
mecaţi. 

Acoperită cu un înveliş de calcar alb, care reflecta lumi- 
na, marea piramidă a lui Keops lega cerul cu pământul. 
Vorbea despre o regalitate spirituală, al cărei reprezentant 
printre oameni era faraonul. 

Urmând cu scrupulozitate planurile aduse din cealaltă 
parte a realului, în timpul explorării camerelor lui Thot, 
arhitecţii creaseră o capodoperă care va trece dincolo de 
timp. 

Cei doi tineri erau conştienţi că trăiesc o vârstă de aur. 
Spre deosebire de Ka a piramidei, ea nu va fi veşnică. 
Astfel, se bucurau de fiecare zi. 

— După noul arhivar-șef, îi spuse prințul preotesei, am 
sarcina să pun la loc sigur cele două tăblițe pe care a înscris 
revelaţiile invizibile. Ce loc îmi recomanzi? 

— De ce nu chiar piramida? 

— Am nevoie de acordul regelui. 

În timp se se îndrepta spre palat cu cele două prețioase 
relicve, Hor observă că erau din nou goale. 


Confortabil instalat în fotoliul lui monumental, Djedi 
bea vin proaspăt și mângâia coama leului. 

— Pentru tine, ca şi pentru mine, bătrâne prieten, mo- 
mentul marii plecări se apropie. Sper că numărul de fapte 
bune pe care le-am făcut va fi mai mare decât al celor rele, 
în faţa tribunalului divin! În orice caz, această existență n- 
a fost lipsită de haz. Construirea marii piramide n-a fost un 
privilegiu excepțional? Dar necazul cu oamenii este că sunt 
flecari și nestatornici. Într-o zi, vor lua acest monument 
drept un mormânt, o să-l vadă chiar ca pe o simplă îngră- 
mădire de pietre. De aceasta a trebuit să se șteargă urmele 
camerelor secrete ale lui Thot. Dacă aventurieri ai spiritu- 
lui ar afla de existenţa lor, nu trebuie decât să descopere 
din nou drumul pe care l-am trasat. 

Cu un mormăit de satisfacție, leul aprobă. 

Scăldat în lumina dulce a apusului, magicianul își mai 
turnă o cupă de vin. 


Ruga 


Timpul trece, dar nu trece peste tot. 

Aici, în deșertul în care locuiesc într-un lăcaș din piatră 
seacă, oamenii sunt cei care trec și dispar. 

Chiar dacă există imitații mai mult sau mai puţin 
reușite, soarele nu se ridică cu adevărat decât deasupra 
acestor piramide roase de căldură, de frig și de vânt. Până 
la apus, el parcurge durata eternității și atinge, în miezul 
nopţii, etapele reînvierii. Viaţa își recapătă atunci gustul. 

Ieri, astăzi și mâine devin identice, la limita dintre vi- 
zibil şi invizibil. 

Pentru că existența mi-a surâs, fără să uite să mă facă să 
plâng, îi datorez un adio liniștit. Acolo, o să fiu căutat peste 
tot, dar voi fi curând uitat. În faţa liniștii și a solitudinii, îmi 
amintesc puțin câte puţin esenţialul. Lipsit de hainele 
inutile, eliberat de legăturile artificiale, încep să văd și să 
înțeleg. Corpul se liniștește, sufletul se reconstruiește, spi- 
ritul se deschide. 

Rugile mele nu se adresează nici lui Dumnezeu, nici 
oamenilor. Ele celebrează misterul, venerează lumina și 
folosesc ca drum, printre atâtea altele, gândurilor care fac 
să moară moartea și să se nască o privire. 

Am fost serios avertizat de dificultatea, aproape insur- 
montabilă, de a-ţi asuma funcţia celui care se roagă, și nu 
am luat în râs această avertizare. Totuși, ora nu mi se părea 
potrivită pentru a face față Prezenţei. 

Amplitudinea ei mă surprindea mai mult în fiecare zi. 
Se dezvăluia în murmurul vântului, în mișcarea dunelor, în 
puterea soarelui, în zborul șoimului. Se încheia la apus și ' 
se regenera în tenebre pentru a se oferi la infinit. 

În calitatea mea, sunt însărcinat s-o observ. Şi această 
sarcină, care cere atenție și perseverență, folosește, poate, 
la păstrarea unei forme de viață, fără de care aerul ar 
deveni irespirabil. Nu e nevoie să speri ca să întreprinzi, 
nici să reușești ca să perseverezi. Mi-am îndeplinit datoria, 
fie ce-o fi. 

Pronunţarea cuvintelor mi se pare inutilă dacă nu conțin 
această Prezență. Irosind cuvântul, oamenii îl golesc de 
forță. De aceea mă hrănesc din liniştea de unde se naște 
verbul, această liniște atât de specială a unui deșert, pe care 
cei vechi îl vedeau transformat în sanctuar. 

Nici un guvern nu se preocupă de asta, nici un om de 
ştiinţă nu-l studiază, nici un mijloc de informare nu se 
interesează de el. Și este, fără îndoială, mai bine așa. 

Rămânând necunoscut, departe de orice agitație, el nu 
cunoaște nici cea mai mică odihnă. Și dacă discursurile lui 
dansează pe valurile timpului, ele amintesc neîncetat regu- 
la vârstei de aur, momentul când crocodilii nu mușcau şi 
spinii nu înțepau. 


Valea cu Tamarini 


Valea cu Tamarini era foarte aproape. 

Uitând de drumul desfundat, de atitudinea de temut a 
şoferului și de riscurile la care mă puteam aștepta, trăiam 
împlinirea unui vis. 

Valea cu Tamarini... Numele acestui loc sfânt mă 
urmărea de când pregăteam o misiune spre situl din Tunah 
el-Gebel, în Egiptul Mijlociu. Bineînţeles, studierea docu- 
mentației arheologice nu lăsa loc unei speranţe cu privire 
la păstrarea monumentelor vechi, dar nu mă aşteptam la un 
asemenea dezastru. 

Din imensul templu al lui Thot, zeul cunoașterii, 
patronul scribilor, n-a rămas nimic. Și Valea cu Tamarini 
era înghițită de neant. Mai rău, peisajul însuși părea aban- 
donat, supus unei uitări dureroase. Chiar magia palmierilor 
nu reușea să atenueze tristețea care impregna fiecare 
bucată din acest pământ martirizat. 

Barbarii, vandalii și fanaticii știau ce să atace mai întâi: 
Thot, mesagerul luminii, transmițătorul cuvintelor puterii, 
autorul cărților care permit să construieşti o civilizaţie şi o 
societate pe soclul cunoașterii, și nu pe nisipurile 
mișcătoare ale credinței. 

Toate pietrele sculptate cu iubire erau calcinate în 
cuptoarele cu var. Dispărute scenele ritualice celebrând 
comuniunea spiritului faraonului cu divinitățile; dispărute 

textele rostite în fiecare zi, pentru a aduce în prezent „data 
primordială“, creaţia vieții. 

Vagi urme ale unei capele servind ca toaletă munici- 
pală. Urcat pe o colină de moloz, un paznic oficial, înarmat 
cu o pușcă, mă privi cu furie când mă aventurai pe unicul 
drum mărginit de cocioabe. Femeile bântuiau precum niște 
fantome îmbrăcate în negru, la fel și copii murdari. 

„— Pe acolo, strigă paznicul. 

Cât era de departe Egiptul nobilelor doamne cu par- 
fumuri subtile şi rochii colorate, țara orașelor civilizate, ale 
căror case albe se ascundeau la umbra palmierilor, pămân- 
tul iubit de zei și acoperit de temple care celebrau uniunea 
vizibilului cu invizibilul! 

Un puști aruncă o piatră care aproape că mă lovi. 
Paznicul și doi poliţişti mă încadrară. Furios, puştiul ținti 
un câine bătrân și șchiop, pe care nu-l rată. Schelălăitul lui 
de durere nu mă impresionă decât pe mine. 

— Străinii n-au ce căuta pe acolo. 

Pașii mă poartă spre ciudatul mormânt al lui Petosiris, 
mare preot al lui Thot, în ajunul cuceririi Egiptului de către 
Alexandru cel Mare. Petosiris cel înțelept a transmis 
„cuvintele zeului“, hieroglifele pe care Thot le trecea de la 
un iniţiat la altul. Unele scene din capela lui eternă încer- 
cau să combine stilurile grec şi egiptean, ca şi cum această 
uniune contra naturii și fără viitor ar fi salvat ceea ce nu 
mai putea fi salvat. Dar cele mai importante păstrau geniul 
ancestral și conduceau pe drumul vieţii, în direcția lui Bel 
Occident care primea sufletul drepţilor. 

Soarele începea să apună. Aerul era de o dulceaţă și de 
o puritate aproape supranaturale. leşii din mormâmt și mă 
îndreptai direct spre deșert. Cu fața la apus, mă așezai pe 
panta unei dune. 

Atunci se produse miracolul. Câinii vagabonzi se 
apropiară și se așezară în jurul meu, respectând liniștea 

sfântă care tocmai punea stăpânire pe loc. Poliţiştii înșiși 
tac și par să cadă în meditaţie. Nu exista decât imensul disc 
roșu-portocaliu care înghiţea cerul. Nici un zgomot profan 
nu împiedica vocea strămoșilor să vibreze în lumina apusu- 
lui. 

Atunci văzui Valea cu Tamarini, templul lui Thot, 
preoții şi preotesele îmbrăcaţi în in alb îndreptându-se spre 
sanctuar pentru a celebra ritualurile. În acest moment de o 
pace inefabilă, ultimele raze de soare îmbrăcau în aur 
pietrele ce păreau vii. 

În seria Mozart 
vor apărea: 


J) Fiul Luminii 
JJ) Fratele Focului 
JJJ) Iubitul lui Isis 


Pentru prima dată în cariera sa de scriitor, Christian Jacq ne 
aduce în prim-plan o serie de povestiri din îndepărtatul Egipt. 
Povestiri pline de mister și magie. Artiști sau simpli aventuri- 
eri, păstori sau regi devin rând pe rând personaje de poveste. 
Povești din Egipt. Cu harul său, scriitorul creează o atmosferă 
unică și o vrajă care te captivează cu fiecare pagină citită. Căci 
cartea în întregimea ei este o chemare, chemarea unei lumi ce 
străbate timpul și te poartă spre secretele Marii Piramide. 

